ইবিতে “ডেঙ্গু বিস্তারের কারণ ও করনীয়” শীর্ষক সেমিনার – Bartabazar.com\nইবিতে “ডেঙ্গু বিস্তারের কারণ ও করনীয়” শীর্ষক সেমিনার\nপ্রকাশিত: ১:১৬ পূর্বাহ্ণ, মঙ্গল, ১৭ সেপ্টেম্বর ১৯\nইসলামী বিশ্ববিদ্যালয়ে (ইবি) পরমানু বিজ্ঞানী ড. এম ওয়াজেদ মিয়া বিজ্ঞান অনুষদের নিচতলায় বায়োমেডিক্যাল ইঞ্জিনিয়ারিং বিভাগের আয়োজনে সোমবার “ডেঙ্গু বিস্তারের কারন ও করনীয়” শীর্ষক সেমিনার অনুষ্ঠিত হয়েছে।\nবায়োমেডিক্যাল ইঞ্জিনিয়ারিং বিভাগের সভাপতি অধ্যাপক ড. তপন কুমার জোয়াদ্দের এর সভাপতিত্বে সেমিনারে প্রধান অতিথির বক্তব্যে উপাচার্য অধ্যাপক ড. মোঃ হারুন উর রশিদ আসকারী বলেন, মশা-মাছি মানব প্রজাতির ক্ষুদ্রতম শুক্র। একটি এডিস মশা একবারে ১৩০টি ডিম পাড়ে। তাই কিভাবে এডিস মশার ডিমটি নষ্ট করা যায় সে ব্যাপারে বিশ্ব স্বাস্থ্য সংস্থার মাথা ব্যাথার কারন হয়ে দাড়িয়েছে। তিনি বলেন, বৈশিক উষ্ণতার কারনে আবহাওয়ার পরিবর্তন হচ্ছে। শীত প্রধান অঞ্চলের কোথাও কোথাও আজ মরুভুমিতে পরিণত হচ্ছে। তিনি আরো বলেন, মানবজাতির এই ক্ষুদ্র শক্রকে সমুলে নিধন করা যায় কিনা এ ব্যাপারে ব্যাপক জনসচেতনতা বৃদ্ধি করতে হবে।\nবায়োমেডিক্যাল ইঞ্জিনিয়ারিং বিভাগের শিক্ষক মোঃ রবিউল ইসলামের সঞ্চালনায় এসময় আরো বক্তব্য প্রদান করেন উপ-উপাচার্য অধ্যাপক ড. মোঃ শাহিনুর রহমান,কোষাধ্যক্ষ অধ্যাপক ড. মোঃ সেলিম তোহা, ইঞ্জিনিয়ারিং এন্ড টেকনোলজি অনুষদের ডিন অধ্যাপক ড. মমতাজুল ইসলাম।\nঅনুষ্ঠানে উপস্থিত ছিলেন প্রক্টর অধ্যাপক ড. মোঃ মাহবুবর রহমান, অধ্যাপক ড. মোঃ জাকারিয়া রহমান, অধ্যাপক ড. মোঃ শাহজাহান মন্ডল, অধ্যাপক ড. মোঃ মিজানুর রহমান, অধ্যাপক ড. মোঃ আনোয়ারুল হক, ডাঃ নজরুল ইসলাম, মোঃ আতাউর রহমান, ড. নওয়াব আলী খান প্রমুখ।


,''আমার বাবাকে নিয়ে আমি গর্বিত।'' মুকুল রায় একাই তৃণমূলকে তছনছ করে দিয়েছেন ; বাবার প্রশংসা করে তৃণমূল থেকে সাসপেন্ড মুকুল পুত্র | | Banglar Janarob\n,‘‘আমার বাবাকে নিয়ে আমি গর্বিত।’’ মুকুল রায় একাই তৃণমূলকে তছনছ করে দিয়েছেন ; বাবার প্রশংসা করে তৃণমূল থেকে সাসপেন্ড মুকুল পুত্র\nমে ২৪, ২০১৯ মে ২৪, ২০১৯ nazma\nবাংলার জনরব ডেস্ক : বৃহস্পতিবার প্রকাশিত হয়েছে ভোটের ফল। আর শুক্রবার সাংবাদিক সম্মেলন ডেকে ‘হার’ স্বীকার করলেন মুকুল-পুত্র ও বীজপুরের তৃণমূল বিধায়ক শুভ্রাংশ রায়। আর বললেন ,‘‘আমার বাবাকে নিয়ে আমি গর্বিত।’’ মুকুল রায় একাই তৃণমূলকে তছনছ করে দিয়েছেন বলেও এ দিন মন্তব্য করেছেন বীজপুরের বিধায়ক।\nআসলে তিনি কথা দিয়েছিলেন ব্যারাকপুর লোকসভা কেন্দ্রের তৃণমূল প্রার্থী দীনেশ ত্রিবেদীকে জেতানোর জন্য তিনি সর্বশক্তি দিয়ে ঝাঁপাবেন । এমনকি ব্যারাকপুর লোকসভা কেন্দ্রে মধ্যে যেসব বিধানসভা পড়ে তার চেয়ে বেশি মার্জিনে লীড দেবেন বলে কথা দিয়েছিলেন মুকুল পুত্র । কিন্ত ভোটের ফলে দেখা গেল বীজপুরে হেরেছে তৃণমূল প্রার্থী ।\nতাই আজ সকালে সাংবাদিক সম্মেলনে বীজপুরের বিধায়ক শুভ্রাংশ রায় বলেন , ‘‘আমি বলেছিলাম, বীজপুর থেকে দীনেশদাকে সবচেয়ে বেশি লিড দেব। কিন্তু আমি পারিনি। আমি বীজপুরের ভূমিপুত্র। কিন্তু আমি ভুলে গিয়েছিলাম যে, আমি একাই এখানকার ভূমিপুত্র নই, আমার বাবা মুকুল রায়ও বীজপুরের ভূমিপুত্র।’’ তিনি আরও বলেন , ‘‘কাউকে দোষারোপের ব্যাপার নেই, অভিমান নেই, রাগ নেই। আমার বাবার কাছে আমি হেরে গিয়েছি। ভবিষ্যতে কী করব, সে বিষয়ে বাবার সঙ্গে কথা বলেই সিদ্ধান্ত নেব।’’\nএরপরেই তিনি যা বললেন তা তৃণমূলের নজরে শৃঙ্খলাভঙ্গ । তিনি বলেন , ‘‘আমার বাবাকে নিয়ে আমি গর্ব বোধ করি। আমার বাবা মুকুল রায় দল ছাড়ার পরে অনেকে বলেছিলেন, লক্ষ লক্ষ মুকুল রায় তৈরি করবেন। কিন্তু দেখা গেল, যে মুকুল রায় নিজের হাতে তৃণমূলকে তৈরি করেছিলেন, তিনিই আজ তৃণমূলকে ভেঙে তছনছ করে দিলেন।’’ নাম না করে তৃণমূল মহাসচিব পার্থ চট্টোপাধ্যায়কে এ দিন জোরদার খোঁচা দিয়েছেন শুভ্রাংশু বলেন, ‘‘যাঁকে কাঁচরাপাড়ার কাঁচা ছেলে বলা হয়েছিল, তিনিই নিজের ‘কাঁচা’ মাথাটা দিয়ে গোটা পশ্চিমবঙ্গটাকে চাণক্যের মতো চষে দিলেন।’’\nএ দিন শুভ্রাংশু মমতা বন্দ্যোপাধ্যায়ে প্রতি শ্রদ্ধা জানিয়ে বলেন, ‘‘যাঁকে আমি মমতাময়ী মা ভাবি, নেত্রী ভাবি, তিনিও আমাকে বললেন গদ্দারের ছেলে। আমি জানি না বাংলা সংস্কৃতিতে এই গদ্দারের ছেলে কতটা মানানসই! আমার কাছে সব কিছুই একটা প্রশ্ন চিহ্ন হয়ে দাঁড়াচ্ছে।’’\nতবে তিনি জোর দিয়ে বলেন, ‘‘আমি দল এখন ছাড়ছি না। কিন্তু দল কি আমাকে বিশ্বাস করে? আমি জানি না।’’\nএই সাংবাদিক সম্মেলনের খবর বিভিন্ন সংবাদ মাধ্যমে সম্প্রচার হওয়ার পরেই বিকেলে পার্থ চট্টোপাধ্যায় সাংবাদিক বৈঠক করে শুভ্রাংশুকে দল থেকে সাসপেন্ড করার কথা ঘোষণা করেন। তিনি বলেন, ‘‘জনসমক্ষে দলকে হেয় করেছে। তৃণমূলে থেকে অন্য দলের প্রশংসা করছেন দীর্ঘ দিন ধরে। আমরা সবটাই লক্ষ রাখছিলাম। দলের শৃঙ্খলা ভাঙার কারণে শুভ্রাংশু রায়কে ৬ বছরের জন্য সাসপেন্ড করা হল।’’\nগুজরাতের সুরাতের মার্কেট কমপ্লেক্সে ভয়াবহ আগুন , মৃত ১৫


অ্যামাজন-অ্যাপল-ফেসবুক-গুগলের বিরুদ্ধে যে অভিযোগ! | News Bee 24\nHome আন্তর্জাতিক অ্যামাজন-অ্যাপল-ফেসবুক-গুগলের বিরুদ্ধে যে অভিযোগ!\nঅ্যামাজন, অ্যাপল, ফেসবুক ও গুগল তাদের একচ্ছত্র ক্ষমতার অপব্যবহার করছে। এই কোম্পানিগুলোকে ভেঙ্গে প্রতিযোগিতামূলক পরিবেশ সৃষ্টি করতে হবে। এই দাবি উঠেছে যুক্তরাষ্ট্রের ডেমোক্র্যাট আইন প্রণেতাদের পক্ষ থেকে। তারা দেশটির অর্ধশতাব্দী পুরোনো অ্যান্টিট্রাস্ট আইনটিরও সংশোধন চেয়েছেন।\nযুক্তরাষ্ট্রের প্রতিনিধি সভার বিচারিক কমিটির ডেমোক্র্যাট নেতারা ও আইন প্রণেতারা প্রতিনিধি সভায় একটি ৪৪৯ পৃষ্ঠার রিপোর্ট জমা দিয়ে বলেছেন, এই চারটি কোম্পানি অগোছালো একেকটা স্টার্ট আপ হয়ে শুরু করে এখন একচেটে ক্ষমতার অধিকারী হয়ে গেছে।\nআইন প্রণেতারা বলছেন, একটা সময় তেলের ব্যারন আর রেলের টাইকুনরা ঠিক যেমনটি ছিলো, এই অ্যামাজন, অ্যাপল, ফেসবুক ও গুগলের মালিকেরা আজ তাদেরও ছাড়িয়ে গেছে।\nকোম্পানিগুলো তাদের কর্তৃত্বময় অবস্থানের অপব্যবহার করে, যখন যা মন চায় মূল্য নির্ধারণ করছে, নিজেদের বানিজ্যের রীতি-পদ্ধতি নিজেরাই বানাচ্ছে ও বদলাচ্ছে। সার্চ, বিজ্ঞাপন, সামাজিক নেটওয়ার্কিং, প্রচার-প্রকাশে তারা নিজেদের ইচ্ছামাফিক প্রক্রিয়া ও দর নির্ধারণ করছে।\nপ্রতিবেদনটি বানাতে যুক্তরাষ্ট্রের প্রতিনিধি সভার সদস্যরা ১৬ মাস ধরে কাজ করেছেন। এই সময়ে তারা বিশ্বের এই চার টেকনোলজি জায়ান্টের কাজ-কর্মের পুঙ্খানুপুঙ্খু অনুসন্ধান করেছেন। পরে রিপোর্টটি উত্থাপন করেন মঙ্গলবার (৬ অক্টোবর)। এতে বলা হয়, তারা নিশ্চিত করেই জেনেছেন অ্যামাজন, অ্যাপল, ফেসবুক ও গুগল তাদের কর্তৃত্বময় ক্ষমতার চরম অপব্যবহার করে চলেছে।\nআইন প্রণেতারা এ কোম্পানিগুলোকে ভেঙ্গে দিয়ে একটি প্রতিযোগিতামূলক পরিবেশ সৃষ্টিরও সুপারিশ করেন ও দেশটির অর্ধশতাব্দী পুরোনো অ্যান্টিট্রাস্ট আইনের সংশোধনী চান। ১৯৭৬ সালে গৃহীত এই আইনের সুযোগ নিয়ে ছোট ছোট কোম্পানিগুলোকে মার্জারের নামে নিজের পেটে ঢুকিয়ে নিজেকে একেকটি মহীরুহে পরিণত করেছে এই অ্যামাজন, অ্যাপল, ফেসবুক ও গুগল।\nPrevious articleহাইকোর্টে করা আপিলে মিন্নির ২১ যুক্তি\nNext articleহাসপাতাল থেকে বেরিয়ে প্রেসিডেন্সিয়াল বিতর্কে ট্রাম্প!


ডাক্তারদের বিরূদ্ধে এত ক্ষোভ কেন? করোনার সময়ে আপনি ভারত, সিঙ্গাপুর বা থাইল্যান্ডে চিকিৎসার জন্য কতবার গেছেন? আপনার বিপদে, দেশের মানুষের প্রয়োজনে এই ডাক্তাররাই নিজের জীবনের ঝুঁকি নিয়েই আপনাদের পাশে বারবার দাঁড়িয়েছেন।\nডাক্তারদের বিরূদ্ধে মিথ্যে সংবাদ ভাইরাল হতে সময় লাগে না, অথচ সারাদেশব্যাপী ডাক্তাররা যে অহরহ নির্যাতিত হচ্ছে, সে খবর আপনাদের চোখে পড়ে না।\nসম্প্রতি বগুড়া মেডিক্যাল কলেজের ঘটনায় বিভিন্ন পত্রিকায় ‘রোগী ও স্বজনদের পেটালেন চিকিৎসক, থামাতে গিয়ে তোপের মুখে পুলিশও’ শিরোনামে একটি সংবাদ আমার দৃষ্টি আকর্ষণ করেছে। কোন কোন পত্রিকায় লিখেছে যে, ডাক্তার অন্ত:সত্ত্বা রোগীর পেটে লাথি মেরেছে।\nব্যক্তিগত আগ্রহে আমি খবরের সত্যতা যাচাই করতে গিয়ে দেখলাম, পত্রিকাগুলো অসত্য এবং বিভ্রান্তিকর তথ্য প্রকাশ করেছে।\nসত্য তাহলে কী?\nনির্ভরযোগ্য সুত্রে জানতে পেরেছি, রোগীর সমস্যা হলে ডিউটি ডাক্তার কে ডেকেছে। যেহেতু তারা তখন অন্য রোগী দেখছিল, তাই তারা বলেছে এই রোগীটা দেখেই আসছে।কিন্তু রোগীর স্বজনেরা উত্তেজিত আচরণ করে ও তাৎক্ষণিকভাবে ফেসবুক লাইভে এসে ভিডিও করা শুরু করে দেয়। তখন কর্তব্যরত চিকিৎসক ভিডিও করতে নিষেধ করায় রোগীপক্ষ আরো উত্তেজিত হয়ে ওঠে এবং ডাক্তারদের মারতে যায়। ইন্টার্ণরা তখন রোগীর স্বামীকে আটকে রাখে।সেই সময় তার এক পুলিশ আত্মীয়ের পরিচয় দিয়ে কর্তব্যরত ডাক্তারদের দেখে নেবার হুমকি দেয়। এক পর্যায়ে পুলিশকে ঘটনাস্থলে নিয়ে আসে এবং পুলিশ সাথে থাকায় আরও ক্ষমতা দেখানোর ঔদ্ধত্য দেখায়। পরিণতিতে উভয়পক্ষের মধ্যে হাতাহাতির ঘটনা ঘটে।\nপুরো ঘটনার কোথাও রোগী শারীরিকভাবে উপস্থিত ছিলেন না। রোগীর পেটে লাথি মারার তো প্রশ্নই ওঠে না। অথচ ঘটনার সত্যতা যাচাই না করেই কিছু পত্রিকা বিকৃত সংবাদ পরিবেশন করেছে, যা অত্যন্ত দু:খজনক। এইসব অসত্য সংবাদ পরিবেশন করে তো চিকিৎসা সেবার ক্ষতি বৈ কোন উন্নতি করা যাবে না।\nপ্রতিষ্ঠার পর থেকেই এফডিএসআর বিভিন্ন মিডিয়াকে সাথে নিয়েই জনসাধারণের স্বাস্থ্যসেবা, ডাক্তারদের নিরাপত্তা ও অধিকার নিয়ে কাজ করছে। এর মধ্যে এরকম অসত্য সংবাদ পরিবেশনের ফলে বিভ্রান্তির সৃষ্টি হয় এবং নিবেদিত ডাক্তারদের প্রতি একধরণের অন্যায় করা হয়। ভবিষ্যতে আমরা এইসব মিডিয়ার কাছে আরো দায়িত্বশীলতা আশা করি।


আয়কর রিটার্ন কেথায় পাওয়া যায়?।\nরিটান পূরণের সময় স্ত্রীর আয়ের উপর স্বামীকে আয়কর প্রদান করতে হবে কি না ?\nস্ত্রীর নামে যদি আলাদা আয়কর নথি না থাকে এবং স্ত্রীর আয়ের উৎস যদি স্বামীর টাকাতে হয়ে থাকে তাহলে স্বামীর হাতেই স্ত্রীর আয় কর যোগ্য।\nস্বামী এবং স্ত্রীর উভয়ের আয়কর নথি থাকলে সংসার খরচ কার রিটার্নে প্রদর্শণ করতে হবে ?\nযেকোন একটি নথিতে বা উভয়ের নথিতে অর্ধেক করে পারিবারিক খরচ দেখানো যেতে পারে।\nপূর্ববর্তী বছরে সাধারণ পদ্বতিতে কর নির্ধারণ হয়ে থাকলে পরবর্তী বছরের সর্বজনীন স্ব-নির্ধা্রণী পদ্ধতি রিটার্ন দাখিল করা সম্ভব কি না ?\nরিটান ২ পদ্ধতিতে দাখিল করা সম্ভব এক বছরে সাধারণ পদ্ধতিতে দাখিল করলে ও পরবর্তীতে বছরে স্ব-নির্ধা্রণী পদ্ধতিতে দাখিল করা সম্ভব।\nনিধারিত সময়ের মধ্যে যদি আয়কর রিটার্ন দাখিল করা সম্ভব না হয় তাহলে পরবর্তীতে কি সার্বজনীন স্ব-নির্ধা্রণী পদ্ধতিতে রিটার্ন্ দাখিল করা সম্ভব ?\nনিধারিত সময়ের মধ্যে উপ কর কমিশনারের কাছ থেকে সময়ের আবেদন করে সময় নেয়া থাকলে বর্ধিত সময়ের মধ্যে সার্বজনীন স্ব-নিধারনী পদ্ধতিতে রিটার্ন দাখিল করা সম্ভব\nসার্বজনীন স্ব-নিধারনী পদ্ধতিতে রিটার্ন্ দাখিল করলে যে সনদ দেয়া হয় তার পরেও কি সার্টিফিকেট নেওয়ার পয়োজন আছে। ?\nসার্বজনীন স্বনিধারনী পদ্ধতিতে যে রশিদ দেয়া হয় সেটি কে সার্টিফিকেট হিসেব গন্য করা হয়। সুতরাং আলাদা সার্টিফিকেট নেয়ার প্রয়োজন নাই\nআমার আয়ের উপর সঠিক ভাবে আয়কর হিসাব করা হল কিনা কিভাবে বুঝব ?\nপ্রতি বছর অর্থ আইনে আয়করের যে হার দেয়া থাকে সে অনুযায়ী আয়করের পরিমান বের করতে হয়। এ ছাড়াও জাতীয় রাজস্ব বোর্ডের website থেকে "Tax Calculator" নামে একটি software দেয়া আছে। এটি ব্যবহার করে ও আয়করের পরিমান সঠিক হল কিনা নিশ্চিত হতে পারবেন।\nসার্ব্জনীন স্ব-নির্ধা্রণী পদ্ধতিতে দাখিলকৃত রিটার্নে ভুলভ্রান্তি ধরা পড়লে সংশোধিত রিটার্ন দেয়া যাবে কিনা ?\nসার্ব্জনীন স্ব-নির্ধা্রণী পদ্ধতিতে রিটার্ন দাখিল করলে যে রশিদ দেয়া হয় সেটি কর নির্ধারণী আদেশ হিসেবে গণ্য হয় বিধায় এ ক্ষেত্রে সংশোধিত রিটার্ন দাখিলের সু্যোগ নাই।\nআমার বিগত ৫ বছর আগে একটা আয় ছিল তখন টি আই এন না থাকায় রিটার্ন্ দাখিল করা হয়নি। এখন আমি টি আই এন নিয়েছি এবং রিটার্ন্ দাখিল করেছি। কিন্ত আমার প্রশ্ন হল ৫ বছর আগের রিটার্ন্ দাখিল করতে পারব কিনা ?\nরিটার্ন্ পূর্বে দাখিল করা না হলে পরবর্তীতে যে কোন সময় দাখিল করা যায়।\nকোন কারনে যদি বেতন থেকে উৎসে আয়কর কর্তন প্রদেয় আয়করের বেশি থাকে তাহলে নে টাকা কি ফেরৎ পাওয়া যায়?\nপ্রদেয় করের চেয়ে উৎসে কর্তিত কর বেশি হলে যে ফেরৎযোগ্য কর সৃষ্টি হয় তা পরবর্তী বছর/বছর সমূহে সমন্বয় করা যায়।\nটিআইএন ধারিী বিদেশ থাকলে তার পক্ষে কেউ রিটার্ন দাখিল করতে পারবে কিনা ?\nবিদেশে অবস্থান কালে বাংলাদেশী দূতাবাসে আয়কর রিটান দাখিল করা সম্ভব। এ ছাড়া করদাতার স্বাক্ষরকৃত আয়কর রিটার্ন এ দেশে যে কেউ তার পক্ষে দাখিল করিতে পারিবেন।\nসম্পদ বিবরণী মিলানের উপায় কি ?\nসম্পদ বিবরনীর ফরমটি এমন ভাবে তৈরী করা হয়েছে যাতে করে সম্পদ পরিবৃদ্ধি যোগ্য আয় , করমুক্ত আয় এবং অন্যান্য পাপ্তি দ্ধারা সম্বয় করে মিলানো হয়েছে।। সম্পদের পরিবৃদ্ধি যদি আয় দ্ভারা সমন্বয় না হয় তাহলে বৃদ্ধি প্রাপ্ত সম্পদ কে আয় হিসাবে পরিগণনার সুযোগ আছে।\nবিনিয়োগ রেয়াত বাদে যদি কারে আয়কর ৫,০০০/- টাকার নিচে আসে তবেও কি ৫,০০০/- আয়কর দিতে হবে?\nহ্যাঁ। আয়করের সর্বনিম্ন ধাপ অতিক্রম করলেই ৫,০০০/- টাকা কর পরিশোধ করতে হবে। অথ্যার্ৎ বিনিয়োগ রেয়াত বাদে যদি কারো ৫,০০০/- নিচে আসে তবু ও ৫,০০০/- টাকা আয়কর দিতে হবে। উল্লেখ্য যে, ঢাকা ও চট্টগ্রাম সিটিকর্পো্রেশন এলাকার জন্য সর্বনিম্ন আয়কর ৫,০০০/- দেশের অন্যান্য সিটিকর্পো্রেশন এলাকার সর্বনিম্ন আয়কর ৪,০০০/- এবং দেশের অন্যান্য এলাকার জন্য সর্বনিম্ন আয়কর ৩,০০০/- ধার্য্য করা হয়েছে।


পহেলা বৈশাখঃ ইসলামী দৃষ্টিভঙ্গি পর্ব-১ | বিসর্গ\n‘নারী-পুরুষ সমতায় উন্নয়নের যাত্রা, বদলে যাবে বিশ্বকর্মে নতুন মাত্রা’\nফুল চাষেই ঝুঁকে পড়ছেন যুবকেরা\nআমরাও পারি সারা বিশ্বকে তাক লাগিয়ে দিতে\nআর বঞ্চিত থাকবে না পথশিশুরা\nইহুদি ষড়যন্ত্র মোকাবিলায় আন্দোলনের আভাস\nঅন্যের সাথে ভাল আচরণ সম্পর্কে ইমাম আলীর(আ.) উপদেশ!\nজ্ঞান চর্চাকারীর আদব - কায়দা : প্রকাশনায় বাংলাদেশ ইসলামিক ফাউন্ডেশন\nঅভ্যন্তরীণ ব্যাপারে হস্তক্ষেপ করা কাম্য নয়!\n“সেবাকুঞ্জ ও ফরম পোর্টাল”- এ সকল সরকারি সেবা\nঢাবি’তে সঙ্গীত বিভাগের আয়োজনে ‘কি রাগিনি বাজালে’\nএকজন মানুষ বনাম একজন ব্লগার।\nপহেলা বৈশাখঃ ইসলামী দৃষ্টিভঙ্গি পর্ব-১\nলিখেছেন: আব্দুল্লাহ হিমেল || রবিবার, ৫ এপ্রিল ২০১৫ - ৯:৪১বিকাল\nসভ্যতা ও কৃষ্টি কালচারকে সংস্কৃতি বলে। সংস্কৃতি হচ্ছে জীবন সত্তার অন্তরঙ্গ ও বহিরাঙ্গের সামগ্রিক রূপ। সংস্কৃতি মানুষকে যেমন সুসংহত করতে পারে, তেমনি আবার মানুষকে বিধ্বংসের দিকে নিয়ে যেতে পারে। প্রত্যেক জাতির নিজস্ব একটি সংস্কৃতি রয়েছে। মুসলিমদের সংস্কৃতি হচ্ছে কুরআন-হাদীস ও ধর্মীয় গন্ডির ভিতরে নিয়ম নীতি মেনে চলা।\nকুরআন সুন্নাহর সাথে সাংঘর্ষিক যা কিছু হবে সবই মুসলমানদের জন্য অপসংস্কৃতি। প্রত্যেক ধর্মে তার নিয়ম নীতি ও প্রথাকে সংস্কৃতি বলা হয়ে থাকে। আর অন্য সমাজ তথা প্রথাকে বলা হয় অপসংস্কৃতি। ধর্মের সাথে সংস্কৃতি অঙ্গাঙ্গিভাবে জড়িত। আমরা মুসলমান এবং ধর্মের নাম ইসলাম। আজ আমাদের দেশীয় ধর্মীয় ও দেশীয় সংস্কৃতি মাতৃকূলচুত্য হয়ে ভূত-প্রেত ও মানবরূপী শয়তানী কর্মকাণ্ড সেখানে স্থান করে নিয়েছে। অপসংস্কৃতির বিষাক্ত ছোবলে মিল্লাতে মুসলিম হাবুডুবু খাচ্ছে। ইসলামী সংস্কৃতি বাদ দিয়ে বিজাতীয় সংস্কৃতি পালন করার কারণে মুসলমান জাতি আজ পথভ্রষ্টতার দিকে অগ্রগামী হচ্ছে। সংস্কৃতির নামে যতসব অপ্সংস্কৃতি, অশ্লীলতা ও নির্লজ্জতা মানুষের অঙ্গ-প্রত্যঙ্গে বিদ্ধ হচ্ছে।\nবিজাতীয়দের পাচারকৃত সেসব নষ্ট ( নোংরা ) সংস্কৃতির আগ্রাসনে জাতি তথা সমাজ দিন দিন দূষিত হয়ে যাচ্ছে। আজ সুস্থ ধারার সংস্কৃতি আমাদের থেকে বিদায় নিচ্ছে। বিজাতীয়দের কালচারে সমাজের চিত্র দিনে দিনে পরিবর্তন হচ্ছে। বিশেষ করে মুসলিম বিশ্ব, তন্মধ্যে অন্যতম আমাদের প্রিয় বাংলাদেশ। মুসলমানরা আজ এ কালনাগিনী ( অপসংস্কৃতি ) থেকে উত্তরণের কোন পথ খুঁজে পাচ্ছে না। মুসলিম পরিবারেও অপসংস্কৃতি ধুমধামের সাথে উদযাপন হচ্ছে। বিজাতীয়রা অপসংস্কৃতি মার্কেটে বিক্রি করছে, আর আমরা মুসলিম জাতি হয়েও তা ক্রয় করছি। সামনে পহেলা বৈশাখ। এ দিনকে কেন্দ্র করে বাংলাদেশের মুসলমানদের মধ্যে যে অপসংস্কৃতি প্রবেশ করেছে তাই নিয়ে এই লেখা। ( চলবে...... )


সহিষ্ণুতা সমাজের শেকড়, অন্যের প্রশংসা করুন | SalamWebToday\nসহিষ্ণুতা সমাজের শেকড়, অন্যের প্রশংসা করুন\nভালবাসা ও আন্তরিকতা সত্বেও আপনার পরিবার-পরিজন, আত্মীয়-স্বজন ও গ্রাম ছেড়ে কখনও প্রবাস জীবনযাপন করেছেন কি? প্রবাস জীবনের বছরগুলো কিভাবে কাটিয়েছেন? তাদের সাথে অথবা আপনার প্রিয়জনদের সাথে কখনও সেনানিবাসে জীবনযাপন করেছেন কি? বিবেক ও আবেগের সমন্বয়ে একই বিশ্বাসের বন্ধনে আবদ্ধ হয়ে আপনি যাদের সাথে ঐক্যবদ্ধ হয়েছেন, আপনার ঐসব সঙ্গীদের সাথে জুলুম-নির্যতন ও অভাব-অনটনের মধ্যে জীবনযাপন করেছেন কি? উপরিউক্ত সকল অবস্থানে যে ব্যক্তি জীবনযাপন করে, তার ব্যাপরে আপনার অভিমত কি?\nউপরোক্ত প্রশ্নগুলি হলো কারও সম্পর্কে ভালো ধারণা রাখার জন্যে অন্যতম শর্ত। এবং এগুলি যদি আপনি গভীরভাবে চিন্তা করতে পারেন তাহলেই আপনি মানুষের প্রশংসা করতে পারবেন। এমনকি আপনার মুসলিম ভাইকে কারও আপত্তি ও অপমানের হাত থেকেও বাঁচাতে পারবেন।\nআল্লাহ কী বলেন সহিষ্ণুতা নিয়ে?\nমানুষ যেমন আল্লাহ প্রশংসা ও গুণগান গায়, তেমনি কখনো কখনো আল্লাহ বান্দার প্রশংসা করেন। আল্লাহ তাআলা বলেন, তোমাদের প্রতি আল্লাহর অনুগ্রহ স্মরণ কর, তোমরা ছিলে পরস্পর শত্রু; অতঃপর তিনি তোমাদের হৃদয়ে প্রীতির সঞ্চার করেন, ফলে তাঁর অনুগ্রহে তেমরা পরস্পর ভাই হয়ে গেলে…। [সূরা আলে ইমরান, আয়াত১০৩)। উদার মনের হতে হলে এ আয়াতের তাৎপর্য সম্পর্কে চিন্তা-ভাবনা করুন।\nএকজন মুসলমানকে তার ভাইয়ের সম্মান রক্ষা করতে হয়, যখন কেউ তার আড়ালে তার সম্পর্কে কোনো কিছু বলে থাকে। ইসলাম শান্তি, ভালোবাসা আর সহানুভূতির ধর্ম। মিথ্যা কথা বলা, অন্যায় সন্দেহ, পরনিন্দা, অপবাদ দেয়া এবং পরচর্চামূলক অলস আড্ডা ইসলামের সম্পূর্ণ পরিপন্থী। প্রকৃতপক্ষে, এগুলোকে বড় ধরনের গুনাহের কাজ বলে বিবেচনা করা হয়। এর কারণ হলো, এই পাপ কাজগুলো মুসলিম সমাজে বা উম্মাহর মাঝে শত্রুতা-বিবাদের বীজ বপন করে একে ধ্বংসের দিকে ঠেলে দেয়। এসব অপকর্ম একই পরিবারের মধ্যে এবং প্রতিবেশী, বন্ধু ও আত্মীয়স্বজনের মাঝে শত্রুতার জন্ম দেয়। আল্লাহ বলেছেন, তারা অবিশ্বাসীদের বিরুদ্ধে কঠোর এবং নিজেরা পরস্পরের প্রতি দয়ালু [সূরায়ে আল ফাতহ, আয়াত নম্বর ২৯]\nযে তার অনুপস্থিত ভাইয়ের সম্মান রক্ষা করে, আল্লাহ তাকে বিরাট পুরস্কারে ভূষিত এবং জাহান্নামের আগুন থেকে তাকে রক্ষা করার অঙ্গীকার করেছেন। হযরত আবু আদ-দারদা (রা) বর্ণনা করেছেন, হজরত মুহাম্মদ (সা.) বলেছেন, যে অন্যকে পরনিন্দা থেকে বিরত রাখে, সে নিজেকে জাহান্নাম থেকে রক্ষা করল।\nপরনিন্দা বা পরচর্চা না করা একজন ঈমানদারের বৈশিষ্ট্য।\nপবিত্র কুরআনে আল্লাহ বলছেন, আর যখন তারা শোনে ‘আল লাগওয়া’ (নোংরা, মিথ্যা, মন্দ ও অপ্রয়োজনীয় কথাবার্তা), তারা এটা থেকে নিজেকে সরিয়ে নেয় এবং বলে, আমাদের কাজ আমাদের সাথে, আর তোমাদের কাজ তোমাদের সাথে। তোমাদের ওপর শান্তি বর্ষিত হোক। আমরা অজ্ঞদের সাথে জড়িত হতে চাই না। [সূরা আল কাসাস, আয়াত ৫৫]\nপ্রশংসা বিপরীত হলো পরনিন্দা। যখন কোনো ব্যক্তি অন্য কারো সম্পর্কে তার অনুপস্থিতিতে কিছু বলে, তখন একজন মুসলমানকে তার সে ভাইয়ের মর্যাদা রাখতে হয়। ইসলাম আমাদের বলে, মুসলমানরা না অন্যের ওপর অবিচার করবে, আর না তাদের নিজেদের প্রতি কোনো অবিচার সহ্য করবে। পরস্পরের প্রতি ভালোবাসা আর একের জন্য অন্যের উদ্বেগের দিক দিয়ে দুনিয়ার সব মুসলমান একটি দেহের মতো। রাসূলুল্লাহ (সা.) বলেছেন, ‘যখন দেহের কোনো অংশ ব্যথা পায়, পুরো শরীরই ব্যথা অনুভব করে’ [সহিহ মুসলিম]\nঈমানদাররা জানেন, শয়তান তাদের ধ্বংস করে দিতে চায়। কারণ, তারা পরনিন্দা থেকে বিরত থাকার মাধ্যমে এটাকে প্রত্যাখ্যান করেন। যদি কোনো ঈমানদার (পরনিন্দা চলাকালে) কথাবার্তার বিষয় বদলাতে সক্ষম না হন, তার মনে মনে হলেও এই বদভ্যাসকে ঘৃণা করা উচিত। তার উচিত ওই জায়গা ছেড়ে চলে যাওয়া। কারণ, আল্লাহ রাব্বুল আলামীন বলছেন, এবং যদি শয়তান তোমাদের ভুলিয়ে দেয়, তাহলে মনে পড়ার পর আর তাদের সাহচর্যে বসে থেকো না, যারা জালিম (অন্যায়কারী)। [সূরা আনআম, আয়াত ৬৮]


তিন প্রেমিকাকে একই মঞ্চে বিয়ে করলো পঞ্চায়েত প্রধান! তিন প্রেমিকাকে একই মঞ্চে বিয়ে করলো পঞ্চায়েত প্রধান!\nতিন প্রেমিকাকে একই মঞ্চে বিয়ে করলো পঞ্চায়েত প্রধান!\nআন্তর্জাতিক | 7th May, 2022 8:04 pm\nএক জনের সঙ্গে সংসার করতে যেখানে অনেকেই হিমশিম খেয়ে যায়, সেখানে তিন তিন জনের সঙ্গে ঘর বাঁধলেন ভারতের প্রাক্তন এক পঞ্চায়েত প্রধান। তিন প্রেমিকাকে পাশে বসিয়ে একই মঞ্চে বিয়েও করলেন তিনি।\nনিউ ইন্ডিয়ান এক্সপ্রেস পত্রিকার প্রতিবেদনে জানানো হয়, মধ্যপ্রদেশের আলিরাজপুরের বাসিন্দা বিয়াল্লিশ বছর বয়সী সমর্থ মৌর্য। তিনি আবার নানপুরের প্রাক্তন পঞ্চায়েত প্রধান। ছয় সন্তানের বাবা সমর্থের ১৫ বছর ধরে তিন জনের সঙ্গেই লিভ-ইন সম্পর্ক ছিল। আলাদা আলাদা সময়ে তিন জনের সঙ্গে সম্পর্ক গড়ে উঠেছিল সমর্থের। তিন প্রেমিকারই সন্তান রয়েছে। তিন ছেলে, তিন মেয়ে। বাবা-মায়ের বিয়েতে তারাও অংশ নিয়েছে।\nসমর্থ গণমাধ্যমকে জানান, তিন জনের সঙ্গে যখন প্রমের সম্পর্ক গড়ে ওঠে, সেই সময় তার আর্থিক পরিস্থিতি খুব একটা ভাল ছিল না। ফলে বিয়ে করার ইচ্ছা থাকলেও করতে পারেননি। কিন্তু শেষমেশ সিদ্ধান্ত নেন বিয়ে করার। যেমন ভাবনা, তেমনই কাজ। একই মঞ্চে তিন প্রেমিকাকে বিয়ে করার সামর্থ দেখালেন সমর্থ।\nসমর্থের তিন স্ত্রীর নাম নানবাই, মেলা এবং সাকরি। তাদের মধ্যে এক জন স্কুলে পিওনের কাজ করেন। বাকি দু’জন চাষের কাজ এবং সংসার দেখেন।\nআরও পড়ুন-প্যাকেট খুলতেই দেখা গেলো পরোটার গায়ে সাপের খোলস!


রাজ্যের এই ৩ জেলায় আজকেই হতে পারে বজ্রবিদ্যুৎ সহ ভারী বৃষ্টিপাত! অগ্রিম সতর্ক করল আবহাওয়া দপ্তর! » BrightBengal.Com\nHome/নিউজ/রাজ্যের এই ৩ জেলায় আজকেই হতে পারে বজ্রবিদ্যুৎ সহ ভারী বৃষ্টিপাত! অগ্রিম সতর্ক করল আবহাওয়া দপ্তর!\nনিজস্ব প্রতিবেদন :- খাতায়-কলমে বর্ষা পশ্চিমবঙ্গ থেকে বিদায় নিয়ে নিল এখনো পর্যন্ত কিন্তু বৃষ্টির চোখ রাঙ্গানি কিছুতেই কম হচ্ছে না। সম্প্রতি আলিপুর আবহাওয়া দপ্তরের খবর অনুসারে এমনটা বলা যেতেই পারে যে পুনরায় বৃষ্টির সম্ভাবনা রয়েছে রাজ্যের এই কয়েকটি জেলায় ।কিছুদিন আগে আলিপুর আবহাওয়া দপ্তর জানিয়েছিল যে আকাশ আপাতত তিন থেকে চারদিন পরিষ্কার থাকবে ঝলমলে থাকবে।\nআর এরপরে ঠিক রাজ্যে প্রবেশ করবে শীত। রাজ্যবাসী সকাল বেলা অর্থাৎ ভোর বেলায় এবং সন্ধ্যার দিক করে শীতের প্রভাব অল্পবিস্তর হলেও বুঝতে পারবেন। কিন্তু সম্প্রতি দেওয়া খবর অনুসারে মনটা জানাচ্ছে যে পুনরায় বৃষ্টিপাতের ঘটনা লক্ষ্য করা গেছে। কলকাতা ও তার আশেপাশের অঞ্চলে ইতিমধ্যে শীতের প্রভাব অনুভব করতে শুরু করে দিয়েছে রাজ্যবাসী।\nআলিপুর আবহাওয়া দপ্তর জানাচ্ছে কলকাতা উত্তর 24 পরগনা দক্ষিণ 24 পরগনা হাওড়া এবং হুগলিতে আকাশ মেঘলা থাকতে পারে। তবে ধীরে ধীরে তা কেটে যাবে। হয়তো কখনো দু-এক পশলা বৃষ্টি হতে পারে। কিন্তু এই মেঘ কেটে যাওয়ার পর এই শীতের প্রভাব ভালোমতো করতে পারবে কলকাতাবাসী। দক্ষিণ-পূর্ব বাংলাদেশ একটি ঘূর্ণাবর্ত বিরাজ করছে।এছাড়াও পশ্চিমী ঝঞ্ঝার সাথে একটি ঘূর্ণাবর্ত পাঞ্জাব এবং রাজস্থানের উপর দিয়ে বিস্তৃত হয়েছে।\nদক্ষিণ পশ্চিম মৌসুমি বায়ু দক্ষিণ ভারতের কিছুটা অংশ জুড়ে বিরাজ করছে সেখানে প্রভাব বিস্তার করবে উত্তর পূর্ব মৌসুমি বায়ু। আবহাওয়া দপ্তরের পূর্বাভাস অনুযায়ী দক্ষিণবঙ্গের পাশাপাশি উত্তরবঙ্গের দার্জিলিং, কালিম্পং, জলপাইগুড়ি, আলিপুরদুয়ার, কোচবিহারে বৃষ্টি হতে পারে। তবে মালদহ, দিনাজপুরে শুষ্ক আবহাওয়া থাকতে চলেছে।\n‘খেলতে গিয়ে মমতা নিজের মতাদর্শ ভুলে গিয়েছেন’,বিস্ফোরক দীনেশ ত্রিবেদী।\n“অন্য ভাষার লোকেদের মেনে নিতে পারেনি বাংলার মানুষ।”- বাংলায় বিজেপির ভরাডুবিতে বললেন বিজেপি নেতা সব্যসাচী দত্ত\nনতুন লঞ্চ হওয়া Jio Phone Next কিনতে চাইছেন? জেনে নিন মাসিক কত কিস্তি পড়বে! রইল বিস্তারিত।


পঞ্জাবে কংগ্রেসকে এবার ভগবানও বাঁচাতে পারবে না: কেজরিওয়াল | national - News18 Bangla, Today's Latest Bengali News\nপঞ্জাবে কংগ্রেসকে এবার ভগবানও বাঁচাতে পারবে না: কেজরিওয়াল\nCNN News 18 কে দেওয়া কেজরিওয়ালের Exclusive Interview ৷\nLast Updated: January 28, 2017, 4:07 PM IST\n#চণ্ডীগড়: ৪ ফেব্রুয়ারি ভোটগ্রহণ প্রক্রিয়া সম্পন্ন হবে পঞ্জাবে ৷ এবার পঞ্জাব বিধানসভা নির্বাচনের উপর বিশেষ জোর দিয়েছে কেজরিওয়ালের আম আদমি পার্টি ৷ জোরকদমে চলছে নির্বাচনী প্রচার ৷ পঞ্জাবে ক্ষমতায় আসা বেশ আত্মবিশ্বাসী দেখাল কেজরিওয়ালকে ৷ পঞ্জাবে নির্বাচনে আপ-এর কী রণনীতি থাকবে এবং তাদের নির্বাচনী প্রচার নিয়ে CNN News 18 কে বিস্তারিত জানিয়েছেন আপ-এর সুপ্রিমো অরবিন্দ কেজরিওয়াল ৷ প্রশ্ন: রাহুল গান্ধি জানিয়েছেন পঞ্জাবের কংগ্রেসের মুখ্যমন্ত্রী পদপ্রার্থী হিসেবে লড়বেন ক্যাপ্টেন অমরিন্দর সিং ৷ আপনার কী মনে হয় এতে কংগ্রেসের শক্তি আরও বৃদ্ধি পাবে ? উত্তর: নির্বাচনের কয়েকদিন আগে মুখ্যমন্ত্রী কে হবে তা ঘোষণা করার কী ছিল ? এমন কী ঘটে গেল যে এই পদক্ষেপ নিতে হল ? এটার একটাই কারণ হচ্ছে কংগ্রেস আগামী নির্বাচনে হারতে চলেছে ৷ তাই তারা মুখ্যমন্ত্রী পদপ্রার্থী ঘোষণা করে কংগ্রেসের পরিস্থিতির উন্নতি করাতে চেয়েছেন ৷ কিন্তু পঞ্জাবের মানুষ তাদের সিদ্ধান্ত নিয়ে নিয়েছেন ৷ মুখ্যমন্ত্রী কেন অমরিন্দর সিংকে যদি নিজেকেও প্রধানমন্ত্রী পদপ্রার্থী হিসেবে ঘোষণা করত তাতেও কিছু হত না ৷ এমনকী ভগবানও কংগ্রেসকে বাঁচাতে পারবে না ৷ আজ রোড শো-তে দেখেছেন ক্যাপ্টেন সাহেব নিজের নির্বাচনী কেন্দ্র থেকে হারছেন ৷\nপ্রশ্ন: আপনি ওনার রাজনৈতিক প্রতিদ্বন্দ্বী ৷ তাই আপনি তো বলবেনই যে উনি হারছেন ৷ তবে পাটিয়ালা থেকে অমরিন্দরের হারের সম্ভাবনা কী সত্যি রয়েছে ? উত্তর: মানুষ এরকম কথা বলছে ৷ আপনি উপস্থিত ছিলেন ওখানে ৷ আপনি মানুষের সঙ্গে কথা বলেছেন ৷ আম জনতা বলেছে যে তারা আম আদমিকে ভোট দেবে ৷ প্রশ্ন: এটা সত্যি আপ-এর জনসমর্থন বেশি হলেও, পাটিয়ালা কিন্তু ক্যাপ্টেনের হোমগ্রাউন্ড উত্তর: ছিল ৷ কিন্তু মানুষ বদল চাইছে ৷ সবাই কংগ্রেস-অকালী-বাজপা থেকে মুক্তি চাইছে ৷পঞ্জাবকে ড্রাগসের দিকে ঠেলে দিয়েছে যে রাজনৈতিক দলগুলি তার থেকে বদল চাইছে সাধারণ মানুষ৷ যখন পঞ্জাবে ড্রাগস বিক্রি করা হত তখন কোথায় ছিল ক্যাপ্টেন ? গত দশ বছর ধরে কী করছিলেন তিনি ? তার সময় থেকেই রাজ্যে ড্রাগসের রমরমা শুরু হয় ৷ আগে মানুষের কাছে অন্য কোনও অপশন ছিল না ৷ কিন্তু এবার তা আছে আর তাই এবার তারা আপ কে ভোট দেবেন ৷ প্রশ্ন: আপ কেন তাদের পদপ্রার্থী কে হবে তা ঘোষণা করেনি ? উত্তর: নির্বাচনের পর সমস্ত বিধায়করা সিদ্ধান্ত নেবে কে মুখ্যমন্ত্রী হবে ৷\nFirst published: January 28, 2017, 4:07 PM IST\n#Aam Aadmi Party#Arvind Kejriwal#Arvind Kejriwal interview#Bengali News#Captain Amrinder Singh#punjab assembly election 2017\nডোনাল্ড ট্রাম্পের প্রথম পছন্দ, হাইড্রক্সিক্লোরোকুইন ট্রায়াল স্থগিত করল 'হু'


কোহলিকে ধুয়ে দিলেন মার্ক ওয়াহ! – সোনার দেশ\nকোহলিকে ধুয়ে দিলেন মার্ক ওয়াহ!\nআপডেট: মার্চ ৫, ২০১৭, ১২:২১ পূর্বাহ্ণ\nএই যে ভারতের মহাশক্তিধর ব্যাটিং লাইনআপ আরো একবার হুড়মুড় করে ভেঙে পড়ল, অলআউট হয়ে গেল মাত্র ১৮৯ রানে-এর পেছনে সবচেয়ে বড় দায় কার? স্কোরকার্ড অস্ট্রেলিয়ান অফস্পিনার নাথান লায়নের কৃতিত্বের কথাই বলবে। তবে অস্ট্রেলিয়ার সাবেক ওপেনার মার্ক ওয়াহ’র মতে ভারতের এই ব্যর্থতার পেছনে একজন ভারতীয়’রও বড় দায় আছে। তিনি স্বয়ং বিরাট কোহলি। ভারত অধিনায়কের কড়া সমালোচনা করে মার্ক ওয়াহ বলেছেন, কোহলির নেতিবাচক ব্যাটিংই বেঙালুরুতে ভারতের সর্বনাশ করেছে!\nশুধু তাই নয়, অস্ট্রেলিয়ার হয়ে ১২৮টি টেস্ট খেলা মার্ক ওয়াহ বলেছেন, কোহলির মাথাটাই খারাপ হয়ে গেছে! কোহলি সম্পর্কে অস্ট্রেলিয়ার বর্তমান নির্বাচক ও ফক্স স্পোর্টসের ধারাভাষ্যকার মার্ক ওয়াহর মনে এই নেতিবাচক ধারণাটার বীজটা বুনে দিয়েছে আসলে কোহলির আউট হওয়ার ধরণ! মধ্যাহ্ন বিরতির পর লায়নের করা বল ঠিকভাবে বুঝতে না পেরে কোহলি হোঁটেন রক্ষণাত্মক পথে। শট না খেলে বল ছেড়ে দিতে যান কোহলি। কিন্তু বলটি গিয়ে তার প্যাডে আঘাত করে। বোলার লায়ন ও অস্ট্রেলিয়ার অন্য সমস্বরে এলবিডব্লুর আবেদন করতেই আঙুল তোলেন আম্পায়ার। কোহলি আউট! ভারত অধিনায়ক অবশ্য রিভিউ নিয়েছিলেন। কিন্তু রিপ্লেতে পরিস্কার, প্যাডে না লাগলে বলটি ভেঙে দিত লেগ স্টাম্প।\nউল্লেখ্য, পুনে টেস্টের দ্বিতীয় ইনিংসেও ম্যাট ও’কিফির বলে শট না খেলে ছেড়ে দিতে গিয়ে বোল্ড হয়ে যান কোহলি! কোহলির মতো বিশ্বমানের একজন ব্যাটসম্যান পরপর দুই ইনিংসে একই রকম বোকামি করে আউট হবে, ব্যাপারটা মেনে নিতে পারেননি ৫১ বছর বয়সী মার্ক ওয়াহ। কোহলি আউট হওয়ার পরই তাই ফক্স স্পোর্টসে কথা বলার সময় অস্ট্রেলিয়ার বিখ্যাত ওয়াহ ভাইদের (যমজ হলেও, স্টিভ ওয়াহ কয়েক ঘণ্টার বড়) ছোটজন বলেছেন, কোহলি এভাবে আউট হয়ে যাওয়ায় ভারত দলে তার নেতিবাচক প্রভাব পড়েছে।


Rashmika Mandanna : diet chart and workout routine of the actress. Rashmika Mandanna : চোখ টাটায় নির্মেদ ফিগার, রশ্মিকা মন্দানার ফিটনেসের রহস্যটা কী? – News18 Bangla\nRashmika Mandanna : চোখ টাটায় নির্মেদ ফিগার, রশ্মিকা মন্দানার ফিটনেসের রহস্যটা কী?\nRashmika Mandanna : রশ্মিকার মতো ফিট থেকে কীভাবে মানুষের মন জয় করা যায় জেনে নেওয়া যাক।\nLast Updated : January 28, 2022, 08:58 IST\n#নয়াদিল্লি: গীত গোবিন্দম (Geetha Govindam) এবং কিরিক পার্টির (Kirik Party) মতো ছবিতে দুর্দান্ত অভিনয় করে রশ্মিকা মন্দানা (Rashmika Mandanna) যেমন একজন দক্ষ অভিনেত্রী হিসাবে নিজেকে তুলে ধরেছেন, তেমন অভিনেত্রীর সৌন্দর্য এবং চেহারাও খুবই প্রশংসিত হয়েছে। পাশাপাশি রশ্মিকার ফিটনেসও অনেককে অনুপ্রেরণা দেয়। তাহলে রশ্মিকার মতো ফিট থেকে কীভাবে মানুষের মন জয় করা যায় জেনে নেওয়া যাক।\nরশ্মিকা মনে করেন যে স্লিম থাকার চেয়ে সুস্থ এবং ফিট থাকা অনেক বেশি গুরুত্বপূর্ণ। তাই ফিটনেসের বিষয়ে নিজের সুস্থতাকে গুরুত্ব দিয়ে রশ্মিকা সপ্তাহে চারদিন কিকবক্সিং, স্কিপিং, নাচ, সাঁতার, স্পিনিং, যোগা এবং ব্রিস্ক ওয়াকের মতো ওয়ার্কআউটই করেন৷ এই ধরনের কার্ডিও ছাড়াও দক্ষিণী অভিনেত্রী পেশি গঠনের জন্য ওয়েট ট্রেনিং করেন। কার্ডিও ভাসকুলার এক্সারসাইজের সঙ্গে সঠিকভাবে ওয়েট ট্রেনিং-এর মাধ্যমে রশ্মিকা যথাযথভাবে নিজের ওয়ার্কআউট রুটিন সাজান।\nঅভিনেত্রী ফুল বডি ফোম রোল এবং স্ট্রেচের মতো ওয়ার্ম আপ দিয়ে ওয়ার্কআউট শুরু করেন। দুই থেকে তিন মিনিট এই এক্সারসাইজগুলি করার পরে হিপ থ্রাস্ট, হাফ নিলিং ব্যান্ড রো, মেডিসিন বল স্ল্যাম এবং ফ্ল্যাট বেঞ্চে ওয়াইটিডাব্লু রেইসের মতো এক্সারসাইজ করেন। তবে প্রত্যেকদিন যে অভিনেত্রী এই এক্সারসাইজগুলি করেন তেমনটা নয়, সবসময় ব্যালেন্সড ওয়ার্কআউট করার চেষ্টা করেন। পাশাপাশি তিনি মাল্টি-জয়েন্ট প্রাইমারি এক্সারসাইজ যেমন ল্যান্ডমাইন ডেডলিফট, বেঞ্চ পুশ-আপ, ইসোমেট্রিক পুস-আপ, ওয়েট প্লেট দিয়ে পুস-আপ করেন। আট থেকে দশবার করে তিনটি সেটের এই ওয়ার্কআউটগুলি এবং ডাম্বেলের সঙ্গে বডি ওয়ার্কআউট যেমন স্ন্যাচ, পুশ প্রেস, আপরাইট রো এবং বেন্ট ওভার রো-এর তিনটি সেট এবং চিন আপ এক্সারসাইজ করেন।\nরশ্মিকা মন্দানা ইদানিং নিরামিষ খাবার খান এবং শসা, আলু, ক্যাপসিকাম এবং টম্যাটোর মতো সবজিতে তাঁর অ্যালার্জি ধরা পড়েছে। অভিনেত্রী এক গ্লাস গরম জল দিয়ে দিন শুরু করেন এবং এখন পুষ্টিবিদের পরামর্শ অনুযায়ী অ্যাপল সাইডার ভিনিগার খান। তিনি নিজেকে হাইড্রেটেট রাখতেও ভোলেন না। দক্ষিণ ভারতের বাসিন্দা হওয়ায় তিনি দুপুরের খাবারে ভাত বাদ দিয়ে দক্ষিণী খাবারই পছন্দ করেন এবং রাতের খাবারে সবজির স্যুপ অথবা ফল খেতে ভালোবাসেন।\nআরও পড়ুন- PCOS-এ আক্রান্ত হলে ওজন বাড়তে থাকে মহিলাদের! কী খাবেন, কী খাবেন না? জানাচ্ছেন বিশেষজ্ঞরা\nত্বক, চুল এবং সৌন্দর্য বজায় রাখার জন্য, রশ্মিকা একটি স্কিন কেয়ার রুটিন মেনে চলেন যেখানে তিনি প্রতি রাতে ঘুমাতে যাওয়ার আগে ক্লিনজিং, টোনিং এবং ময়েশ্চারাইজিংয়ের সাহায্য নেন৷ তিনি যতটা সম্ভব প্রকৃতির কাছাকাছি থাকাতেও বিশ্বাস করেন। একইসঙ্গে নিয়মিত সানস্ক্রিন লাগান এবং চুল ও ত্বকের যত্নের জন্য বেশিরভাগ সময়ে প্রাকৃতিক দ্রব্য ব্যবহার করেন।\nTags: Fitness tips, Rashmika Mandana


প্রতিকথা » হাবীবুল্লাহ সিরাজীর কবিতা হাবীবুল্লাহ সিরাজীর কবিতা – প্রতিকথা\nমজিদ মাহমুদ মে ২৮, ২০২১ 264 বার পঠিত\nদশকের বিবেচনায় হাবীবুল্লাহ সিরাজী ষাট দশকের কবি। বাংলা কবিতার ইতিহাস বিবেচনায় ষাটের দশকের উত্তমর্ণ স্বীকার না করলে চলে না। বাংলাদেশের নিজস্ব কবিতা নির্মাণের ক্ষেত্রে ষাটের দশক গুরুত্ব সর্বাধিক। তিরিশ দশকের সৃষ্টিশীলতার তুমুল উত্তুঙ্গতা বাদ দিলে দেশ বিভাগের প্রেক্ষাপটে পূর্ববতী চল্লিশের কবিতা অনিকেত-ধর্মী। নির্দিষ্ট ভূগোলের অভাবে আদর্শবাদিতা—মার্কসীয় জীবনবীক্ষা, এমনকি ইসলামী জীবন-দর্শন ও সাম্যবাদ—এ সময়ের কবিদের কিছুটা ব্যতিব্যস্ত করে তুলেছিল। পাশাপাশি তিরিশের কবিদের রবীন্দ্র-উত্তরতা, চল্লিশের কবিদের জীবনবোধ এর অনেকখানি অবসান ঘটে পঞ্চাশের কবিতায়। পঞ্চাশের কবিদের কাছে বড় কোনো মনুমেন্ট না থাকায় কবিতা হয়ে ওঠে একান্ত ব্যক্তিগত, গ্রাম থেকে উঠে আসা সদ্য বিকশিত শহর বাসের যন্ত্রণা, স্মৃতিকাতরতা, প্রেম-রিরংসা ও নিজেকে প্রবলভাবে জানান দেয়াই ছিল এ সময়ের প্রধান প্রবণতা।\nহাবীবুল্লাহ সিরাজীর বিকাশ ষাটের দশকের শেষ দিকে। যদিও বাংলাদেশ নিজস্ব কবিদের খুঁজে পেতে শুরু করে পঞ্চাশের দশকে; তবু ষাটের দশকে মূলত প্রগাঢ়তা পায়। ঢাকা যদিও তখনো প্রাদেশিক রাজধানী; কিন্তু বাংলা সাহিত্যের অন্যতম রাজধানী হিসাবে তাঁর তখন চলেছে রীতিমত প্রস্তুতি। জিন্নাহ’র উর্দু রাষ্ট্রভাষা ঘোষণার মধ্য দিয়ে ঢাকাসহ সারাবাংলা কুপিত হয়ে ওঠে। রাষ্ট্রভাষা বাংলার দাবিতে, বাংলাভাষা চর্চায় ভাষাকেন্দ্রিক এক জাতীয়তাবাদী চেতনার বিকাশ লাভ করে। বাংলা বাঙালির সাংস্কৃতিক পরিচয়ের প্রধান উপাদান হয়ে ওঠে। সেই সঙ্গে পশ্চিম পাকিস্তানি শাসকগোষ্ঠীর একচক্ষু শাসন নীতি বাঙালিকে ক্ষুব্ধ করে তোলে। এই সময়ের কবিতা তাই ভাষা আন্দোলন, স্বদেশ চেতনার দ্রোহ ধারণ করতে থাকে। ফলে ষাটের ঢাকা কেন্দ্রিক বাঙালি কবিদের সঙ্গে বাংলাভাষী পশ্চিমবঙ্গের কবিদের চেতনায় সূত্র ক্ষীণ হতে থাকে। ভাষাকে কেন্দ্র করে জীবনদানের ঘটনা বাঙালির সমবায়ী দৃষ্টিভঙ্গিকে আরো বেগবান করে তোলে। এ সময়ের কবিরা আধুনিক নগরায়ন, ব্যক্তি স্বাতন্ত্র্যবোধ একাকীত্ব বোধে তাড়িত হলেও দ্রোহ ও প্রতিবাদ এখানকার কবিতাকে আলাদা করে দেয়। তবে পঞ্চাশের সরলতা থেকে ষাটের কবিদের একটি বড় অংশ মেধাবী তাত্ত্বিকতার বৈশ্বিক সূত্রের সঙ্গে বাংলা কবিতাকে যুক্ত করার কাজ নিপুণভাবে করে তুলতে সক্ষম হন।\nহাবীবুল্লাহ সিরাজী ষাটের মেধাবী কবিদের অন্যতম প্রধান। ষাটের দশকে অনেক মেধাবী ও জনপ্রিয় কবি থাকা সত্ত্বেও হাবীবুল্লাহ সিরাজীর মেধা-শাসিত কাব্যাঙ্গন ষাটের মূল প্রবণতা থেকে প্রাতস্বিক। তিনি সহজ-পাঠের কবি নন। তাঁর কবিতায় বক্তব্য আছে, কিন্তু বক্তব্য নিয়ে নিশ্চিত হওয়া যায় না। পুরো কবিতা জুড়ে চলে দ্বিরুক্তিবদাভাস, শ্লেষ ও কূটাভাসের খেলা। পরিচিত পরিমণ্ডলের বাইরে থেকেও তিনি নিজস্ব অভিজ্ঞতা থেকে আহরণ করেন উপমা উৎপ্রেক্ষা ও রূপক-মিথ ও মেটাফর। অনেক কঠিন সমাজ বাস্তবতার কথা বললেও তাঁর কবিতার ভাষা অধিক সম্ভাবনা তৈরি করে। কবিতার চিরন্তন বিষয়াদির মধ্যেও হয়ে ওঠে অপরিচয়ের ইঙ্গিত। যে-সব অভিঘাত মনের গভীরে পাক খায়—তিনি নিজস্ব জারক রসে সিক্ত করে তা পরিবেশন করেন। কেবল বিষয় নিয়ে তাঁর কবিতা সনাক্ত করা যায় না— আঙ্গিক ও বিষয়শৈলীর দ্বৈরথ চলে। কবিতা উপলব্ধির ক্ষেত্রে পাঠককে কবির অনুভূতির সঙ্গে ধৈর্য্য নিয়ে অপেক্ষা করতে হয়। প্রেম-রিরংসা সামাজিক সম্পর্ক ইঙ্গিতে সক্রিয় হয়ে ওঠে। সেই সঙ্গে থাকে কবিতার পরিবর্তিত ইতিহাস—আধুনিক ও উত্তরাধুনিক, উপনিবেশ ও উত্তর-উপনিবেশ, ধর্ম ও লোকমিথ—সব ধরনের তত্ত্ব তাঁর কবিতার মধ্যে অনায়াস উপস্থিতি লক্ষ্য করা যায়। আর এসবই আসে প্রাত্যহিক জীবনের ইঙ্গিত থেকে। এখানেই তিনি পৃথক।\nকবিকে তার কালের সামাজিক মনস্তাত্ত্বিকইতিহাস রচয়িতাও বলা যায়। যে সব সময় প্রতিনিয়ত হারিয়ে যায়, সেই হারিয়ে যাওয়া সময়ে আমাদের বসবাস, কিন্তু তার অভিঘাতগুলো থেকে যায় শব্দের অনুভবে। হাবীবুল্লাহ সিরাজীর কবিতা সে-সব নতুন করে উপস্থাপন করেছে। সেই সঙ্গে তাঁর নিজের সময়কেও ধারণ করতে চেয়েছে। গত শতকের একেবারে শেষের দিকে আকস্মিক পৃথিবী যেভাবে বদলে গেছে, বিশেষ করে তার দৃশ্য ও ব্যবহার্য বিশ্ব, রক্ত-মাংসের মানুষের চেয়ে, স্পর্শের চেয়ে, শারীরিক ক্রিয়া-কলাপের চেয়ে ইমেজের জগত বড় হয়ে দেখা দিয়েছে। এর অভিঘাতে ভেঙে পড়ছে মানুষের অতীতের নির্মিত সকল মনুমেন্ট। পরিবর্তন যদিও অনিবার্য, কিন্তু কেউ জানে না কি তার পরিণতি। একজন কবির পক্ষে, কিংবা ব্যক্তি মানুষের পক্ষে জগতের কোনো পরিবর্তন রুখে দেয়া সম্ভব নয়। ওই সময় বিশ্বে যারা বসবাস করেন, তাদের অস্থির অসহায় মনোপ্রকৃতি ধরতে চাওয়া শিল্পীর কাজ। সেখানেও হাবীবুল্লাহ সিরাজীর উপস্থিতি লক্ষ্য করা যায়। বিশেষ করে তাঁর কবিতায় বিজ্ঞান ও গণিতের ব্যবহার বিরল নয়। শ্লেষ ও কূটাভাসের আশ্রয়ে তিনি সে-সব ব্যবহার করেন।\nহাবীবুল্লাহ সিরাজীর প্রথম কাব্যগ্রন্থ ‘দাও বৃক্ষ দাও দিন’ যদিও স্বাধীন বাংলাদেশ-পর্বে প্রকাশিত হয়েছে; তবু পাকিস্তানের শেষপাদ থেকেই তাঁর কবিখ্যাতি বিস্তৃত। প্রথম কাব্যগ্রন্থ থেকেই কাব্যের বিষয় প্রকরণে, সচেতন শব্দপ্রয়োগ, উপমা ও উৎপ্রেক্ষা এবং অলঙ্কার সৃষ্টিতে দক্ষতার পরিচয় দিয়েছেন। বিশেষ করে শ্লেষ ও বক্রোক্তি তাঁর কবিতাকে বিশেষ বৈশিষ্ট্য দান করেছে। শুরু থেকেই ষাটের কবিতার গীতলতা ও বক্তব্য প্রবণতা থেকে তিনি মুক্ত। সিরাজীর কবিতা থেকে চম্বুক কিছু চয়ন করা যাক।\n‘সুধীরঞ্জন ও ভোরের গাড়ি’র মেটাফরে তিনি আমাদের ত্রিকাল দেখিয়ে দেন। ঠিক টিএস এলিয়টের ফিনিশীয় নাবিক ফ্লেবাসের মতো। এক ভেল্কিবাজির মধ্যে নিয়ে যান আমাদের জন্ম বেড়ে ওঠা, যৌবন ও মৃত্যুর পর্যায়গুলো—একটি রেলগাড়ির চলা ও থেমে থাকার মধ্যে বন্দি করে রাখেন। কিন্তু কখনো স্পষ্ট করে বলেন না, কবি আসলে কোথায় নিয়ে যেতে চান। কেবল বলেন, ‘ভোরের গাড়িতে যাব, জাগিও সময়ে।’ ভোরের গাড়িতে যাওয়ার ইঙ্গিত দিয়ে সুধীরঞ্জন নেমে গেল জলে। কি যে মুস্কিলেই না পড়ে যান প্লাটফর্মের অপরাপর যাত্রীরা! যদিও যাত্রীদের গন্তব্যে পৌঁছা অনিবার্য নিয়তি। সুধীরঞ্জনের জল থেকে ওঠা হলো কি-না আমরা পুরোপুরি জানতে পারি না। কেবল জানি, ভোরের গাড়ি ছেঁড়ে যায়, অতল পাতাল থেকে হুইশিল বাজে, থেমে যায় জলের খেলা। জল থেকেই আমাদের চলা- রেলগাড়ির চলা, তারপর একদিন জলের শরীরে মিশে যাওয়া।\nমহাকালের সময় চেতনার মধ্যে নিজেকে আবিষ্কার করতে চান কবি। যুদ্ধ ধ্বংস সৃষ্টির সোপান—এক অনপেক্ষ দৃষ্টিভঙ্গির মধ্যে তাঁর রচনার প্রেক্ষণবিন্দু। ‘ইতিহাসের পাতা খুলে মোছে সিন্ধু, ভোলে তক্ষশীলা;/ অশ্বখুরে ওড়ে স্মতি, জাদুঘর স্বাগত জানায়।’ ঠিক একইভাবে ‘যুদ্ধ’ কবিতায় কবি আমাদের দ্বিধাগ্রস্ত করে দেন। এই যে বিশ্বব্যাপী যুদ্ধ, লোক ক্ষয়; এত এত যুদ্ধ বিমান—এ সবই তো একই সঙ্গে প্রকৃতিরও খেলা। এই সব যুদ্ধ তো আমাদের ভেতরেও সংগঠিত হয়ে ওঠে। ‘ভেতরেই যুদ্ধ। বায়ু থেকে জলে, অগ্নি ও নৈর্ঋতে/ উদ্যত অস্ত্রের ঘায়ে অবিরাম ধসে যায় মাটি।’ একটি যুদ্ধ শেষ হলে আরেকটি যুদ্ধের দামামা বেজে ওঠে। আর এরই মাঝে মাথা তোলে নতুন কোরক। সভ্যতা এগিয়ে চলে। শুরু হয় নতুন বাঁচার সংগ্রাম। কিন্তু পরিণামে ‘আরেক যুদ্ধের নামে তৈরি হয় আরেক বাঙ্কার।’ ঠিক একই কথা অন্যভাবে বলেন তিনি ‘একটি অলিখিত পদ্যে। ‘দক্ষ সৈনিকের ভাষা তার চকচকে বেয়োনেটে, বুলেটের উল্টো পিঠে, পোশাকের চতুর ভাঁজে।’ তবে এই কবিতাতে কবি যুদ্ধের অন্তর্নিহিত সত্যটি প্রকাশ করে ফেলেন; বলতে চান যুদ্ধ আসলে একটি লাভজনক ব্যবসায়। তারও অতিরিক্ত—অস্ত্রের মুখে ক্ষমতার তারা মালিকানা চায়। কেবল ক্ষমতা কুক্ষিগত করেই ক্ষান্ত হয় না, জোর করে ভালোবাসাও আদায় করতে চায়। বন্দুকের নলের মুখে বলে—জনগণ ক্ষমতার উৎস। এবার এ কথাও কবি সংগোপনে বলেন কি-না আমরা বুঝতে পারি না যে, যুদ্ধ নির্ধারণ করে যোগ্যতমের বাঁচার অধিকার। পুরাতন জঞ্জাল সরিয়ে দিয়ে শুরু হয় জীবনের নতুন আয়োজন।\nএকইভাবে তিনি বিড়াল আর ইঁদুরের সম্পর্ক নিয়ে, মৃত্যু আর জীবনের গল্প নিয়ে ভাষার ফাঁদ রচনায় নির্মম দক্ষতার পরিচয় দেন। ‘আত্মহত্যার মতো পরিস্থিতি’ তৈরি করেন। ‘রেস্তোঁরা সব ভিজে এলো জলে দুপুরে কালো চুলে/ তুমি এলে যেন পর্দাটা দুলে ব’লে দিলো ভালোবাসা,/ শিকারির মতো চেয়ে ছিলো সিঁড়ি।’ কি অদ্ভূত! খাদ্য আর খাদকের গল্প। ভালোবাসার চূড়ান্ত রূপ আত্তীকরণ—শরীরের অংশ করে তোলা। জীবনে বাঁচার জন্য আমাদের খাদ্যের প্রতি ভালোবাসা, আবার একই সঙ্গে বিনাশের দিকে এগিয়ে চলা। তবু ‘কিচেনের পাশে ঘন লোমে মোড়া বিড়ালের কালো উমে লাঞ্চের চিঠি এলো।’ জীবনানন্দ দাশও কম যান না ‘সুবিনয় মুস্তফীর’ দোহাই দিয়ে—‘তবুও বেদম হেসে খিল ধ’রে যেত ব’লে বেরালের পেটে/ ইঁদুর হুররে’ ব’লে হেসে খুন হ’তো সেই খিল কেটে-কেটে।’ আমরা জানি না ‘আট বছর আগের একদিন’ এর মতো কেন ‘পাঁচতলা থেকে আত্মহত্যা করে এক যুবা নিভৃত প্রেমে।’ ঠিক ‘কুমির ও মানুষ’ কবিতায় যেমন ‘কুমিরে-মানুষে বড় বেশি গলাগলি ভাব, চরিত্রে-বৈশিষ্ট্যে মিল/উভয় বসত করে আধুনিক চিড়িয়াখানায়।’ ‘বাঘ’ কবিতায় আরো স্পষ্ট করে তোলেন কবি আধুনিক যন্ত্র-সভ্যতার অন্তঃসারশূন্যতা। এই যন্ত্রসভ্যতা হয়তো আমাদের গড় আয়ু কিছুটা বাড়িয়ে দিয়েছে; হয়তো বৃদ্ধি করেছে উপভোগের উপকরণাদি; কিন্তু কেড়ে নিয়েছে স্বাধীনতা—নিজের মতো থাকার অধিকার। প্রতিটি মানুষ আজ কি খাবে, কোথায় ঘুমাবে, কি পরিধান করবে, কিসে তার ভালো—সবই নির্ধারণ করে দিচ্ছে, করপোরেট, বিশ্ববাণিজ্য অর্থাৎ পুঁজির মোড়লরা। ‘একটি কালো বাঘের দু’চোখ কেবল দেখে ছুরির খেলা; বাদুর নাচ আর ভেল্কিবাজি।’ চন্দ্র বিজয়ের গল্পে আড়াল হয়ে যায় মাটির মায়ের পুত্রদের সুখ-দুঃখের কাহিনি। বিশ্বব্যাপী এই উন্নয়ন ও সভ্যতার গল্প কবির চোখ এড়ায় না; তিনি দেখতে পান ‘চাঁদ খেয়ে ফেলে মাটির মানুষ।’\nদেশ, ভূগোল আর শ্রমজীবী মানুষ—যারা চালায়, টানে, তাদের স্পর্শ, ঘামে সৃষ্টি হয় অত্যাশ্চর্য সব কীর্তি—তাদের কথা ভোলেন না কবি; বয়ন করেন ‘পবনজয় দাসের শীতল পাটি।’ ‘তার দশটি আঙুল দিয়ে তুলে আনেন/ একেকটি ফুটন্ত পদ্ম, উড়ন্ত পাখি, সন্তান সম্ভাবনা নারী।’ এ যেন হাজার বছরের নীরবতার গল্প। এ সব বাস্তবতা, জাদুবাস্তবতা পবনদাসদের সমাজবাস্তবতায় নির্মিত হয়। ‘নিশিকান্ত কিছু বুঝে ওঠার আগেই/ হাতের মুঠোয় পাখি বেজে ওঠে:।’ ‘কবির বোধগম্য নয় কার জন্য ঐ ঘন্টা বাজে! ‘মধ্যাহ্নের ঘন্টা’য় কবির উচ্চারণ প্রগাঢ়তা: ‘দশটি আঙুল থেকে একটি সরিয়ে নিলে দূরে/ কিংবা পাঁচটার সারি থেকে বাদ দিলে মিলন-মধ্যমা/ যা কিছুই হোক, দশে দশে বিশের গোড়ায়/ ছাপহীন উনিশ দাঁড়িয়ে দেখে তর্জনীর খেলা’।\nপৃথিবীটা একটা ভেল্কিবাজি, তিন তাসের খেলা। যে যাকে পারছে তাকেই ঠকাচ্ছে। ইচ্ছে মতো তৈরি করছে গল্প। গল্পের দুনিয়ায় বসবাস করছে। সত্য বলে যা প্রদর্শিত হচ্ছে তা কেবলই গল্প। গল্পের আড়ালে মানুষ দুঃখ ভুলতে চায়। তাই হাবীবুল্লাহ সিরাজীর কবিতার অনুষঙ্গ এসেছে জাদুকর, বাঁশি, সার্কাস, তাসের খেলা, আঙুলের ছাপ, সাপলুডু, পাংখাবাড়ি, কলের পাখি, জ্যোৎস্নাবৈশাখ, হারবাল ম্যাজিক, রিংমাস্টার। এসব ভেল্কিবাজির মধ্যে কেবল চিরন্তন সত্য থাকে বিড়াল-ইঁদুরের মতো, শোষক আর শোষিতের গল্প। বোকা বানানোর গল্প। শাসক ও শোষকের নানা টালবাহানার গল্প। তবে ‘কিছুক্ষণের জন্য হলেও আমাদের মধ্যে একটি কালোগল্প হাঁটাচলা করে।’ শেষশেষ কেউ অপাংক্তেয় নয়। ডান হাত প্রিয় হলেও ‘টিপসই দিতে গেলে বা-হাতের বুড়োকেই লাগে।’ কিন্তু বুড়ো আঙুলের টিপ সইয়ের মধ্যে রয়েছে একটি নিঃস্বত্ত্ব হওয়ার গল্প। আর গল্পের ‘জাদুকর বাঁশি বাজাবে’ বলে আমরা অপেক্ষায় থাকি। কিন্তু যা দেখার জন্য আমরা অপেক্ষা করে থাকি তা কি দেখা হয়! যার জন্য সকল আয়োজন সেই শুধু উপেক্ষায় থাকে। বিপ্লব হয়, ভোট হয়, রাজা পরিবর্তন হয়; কিন্তু অপরিবর্তিত থেকে যায় যাদের নামে শপথবাক্য পঠিত হয়। সকলেই ‘পোশাকের নিচে আরেকটি পোশাক লুকিয়ে রাখে।’ ‘হাতি দেখার জন্য মেলা ব’সেছিল, সার্কাস হয়নি/ কবুতর ও দোয়েল পাখা খুলেছিলো, বৃষ্টি হয়নি/ শব্দ করে করাত নেমেছে—কাঠ ছিল না,/ ভাজা কাঁক ও উষ্ণ পানীয় ঠাণ্ডা হয়েছে—ইঁদুর বসেনি/ এলোমেলো পাথর প’ড়েছে—যেন কিছুই হয়নি/ এভাবেই দূরের যাত্রা দূরে নিয়ে যায়…\nপুরাণ লোককাহিনি স্থানীয় ও আন্তর্জাতিক, ইতিহাস ও লোকাচার কিছুই বাদ যায় না তাঁর কবিতা থেকে। ‘হাওদায় ব’সে রাজা শিকারে বেরুলে রানী হবে সন্তান সম্ভবা।’ মার্কবাদী বেহাত-বিপ্লব—ভালো থাকার আকাঙ্ক্ষা, সাধ্যানুসারে শ্রম, প্রয়োজনানুসারে প্রাপ্য—সবই গল্প; রূপকথার গল্প হয়ে থাকে। সবখানেই অভাব- রাজার প্রাসাদ থেকে ঘুটেকুড়ানির কুঁড়েঘর পর্যন্ত। ঘর থেকেই বিপ্লবের সূত্রপাত। রাজার অভাব বন্ধ্যাত্বের, দাসদের ঔরস থেকে নিজের কীর্তি, নিজের উত্তরাধিকার; আর গরীবের পেটই মন্দির। একদিকে দরিদ্রের পৃথিবী অন্যদিকে ধনির। মার্কস লেনিন কেবল দেওয়ালে ছবি হয়ে থাকে। আর এ সবের মধ্যে কিছুটা জাদুবাস্তবতা ছাড়া, কিছুটা অধিবাস্তবতা ছাড়া মানুষ কিভাবে বাঁচে। তাই কবি নির্মাণ করেন এক ‘পাংখাবাড়ি।’ যার বাস্তবতা, যার বাসিন্দাদের নিয়ে প্রশ্ন তোলা চলে না। ‘কালো ধোঁয়ার মধ্যে লাল ট্রেনটি শিস দিতে দিতে বেরিয়ে গেলে/ কুকুরছানাগুলো চৌবাচ্চায় ব’সে হাসছিল।’ প্রকৃত সত্য হলো পৃথিবীতে কোনো হিসাব মেলে না, অংক যতই সরল হোক যোগফল শূন্য কিংবা এক। শেষমেষ ‘স্বপ্নহীনতার পক্ষে’ কবিকে দাঁড়াতে হয়। হাবীবুল্লাহ সিরাজী স্বপ্নহীনতার জগতে স্বপ্নহীন স্বপ্নের কবি।\nস্মৃতিকথা : কবি হাবীবুল্লাহ সিরাজী জলকুয়া বাংলাদেশের সমকালীন কবিতা : অনির্দেশ্য পথচলা কথা-ব্যক্তিক, নৈর্ব্যক্তিক কবিতা এক মোহিনী-রহস্যের আরাধনা


গোঁফ রাখা নিয়ে মুখ খুললেন তাসকিন! | BD24Live.com\nগোঁফ রাখা নিয়ে মুখ খুললেন তাসকিন!\n১১ জানুয়ারি ২০১৯ , ১১:৫৯:৪০\nবাংলাদেশ ক্রিকেট লিগের সবাচেয়ে বড় প্ল্যাটফর্ম বিপিএলে নতুন লুকে আবির্ভূত হয়েছেন তাসকিন আহমেদ। রেখেছেন স্টাইলিশ ‘গোঁফ’। সিলেট সিক্সার্সের জার্সি গায়ে তা নিয়েই মাঠ মাতাচ্ছেন তিনি।\nক্লিন শেভে অভ্যস্ত গোঁফ রেখেছেন সিলেট সিক্সার্সের এই তারকা। তাসকিন হঠাৎ কেন গোঁফ রেখেছেন? এ নিয়ে কৌতূহলী ভক্তরা। অবশেষে জানা গেল তার গোঁফ রাখার রহস্য। খোদ তাসকিন জানালেন, মায়ের কথা মেনেই হঠাৎ এ গোঁফ প্রীতি আমার।\nইতোমধ্যে বাবা সত্তা পেয়েছেন তাসকিন। বড় মানুষই তো বটে! অনেকে তা-ই ধরেছিলেন। তবে এ পেসার বলছেন ভিন্নকথা- নিজেকে বড় দেখানোর জন্য গোঁফ রাখিনি। মায়ের কথাতেই তা রাখা।\nসবশেষে তাসকিন বলেন, ‘গোঁফ রেখে বিপিএলের দুই ম্যাচ খেললাম। আল্লাহ রহমতে ভালোই হয়েছে। গত ম্যাচে মাশাল্লাহ ভালো বল করেছি। সামনে আরো ম্যাচ আছে। আশা করি ম্যাচগুলো ভালো হবে।


154.5K বার পড়া হয়েছে\nনিজামউদ্দিন আউলিয়া 'লিপু' নামেই পরিচিত বিশ্বব্যাপী। তিনি একজন মোটরগাড়ি ইঞ্জিনিয়ার, ডিজাইনার এবং কোচবিল্ডারও। পুরনো ভাঙাচোরা গাড়িকে ব্র্যান্ডের গাড়ির আদলে নতুন করার ক্ষেত্রে পারদর্শিতাই তার পরিচিতির একমাত্র কারণ। ১৯৬৮ সালের পহেলা অক্টোবর তার জন্ম তৎকালীন পূর্ব পাকিস্তানে, যা বর্তমানে স্বাধীন ও সার্বভৌম বাংলাদেশ। ঢাকার মোহাম্মদপুরে অবস্থিত ঢাকা রেসিডেন্সিয়াল মডেল স্কুল ও কলেজে নবম শ্রেণি পর্যন্ত পড়ালেখা করেন তিনি।\nতবে তার সবসময় ফেরারি গাড়ির একটা লিপু ভার্সন গড়ার ইচ্ছে ছিল। সে ইচ্ছে তিনি পূরণও করেন। ২০০২ সালের শেষের দিকে গ্যারেজের চার মেকানিকের সহায়তায় বানিয়ে ফেলেন ফেরারির লিপু ভার্সন। মূল ফেরারির সম্মুখে থাকা লাইট আর মনোগ্রাম ব্যতীত সম্পূর্ণ ডিজাইনের কাজ লিপু নিজের সৃজনশীলতায় করেন। আরো মজার তথ্য হচ্ছে, ঢাকার রিকশা বানানোর জন্য যেসব ধাতব শিট ব্যবহার করা হয়, তিনিও তা ব্যবহার করেছিলেন এ গাড়ি নির্মাণে। গাড়িটি তৈরি হয়ে গেলে পরে তিনি নাম দেন 'স্বাধীনতা ৭১'।\nতাদের এবং তার নিজের সফলতা এসেছিল 'স্বাধীনতা ৭১' গাড়িটি দিয়ে। গাড়িটি নির্মাণের পরপরই বিবিসির একজন সাংবাদিক লিপু আর তার গাড়ি নিয়ে একটি প্রতিবেদন প্রকাশ করে। তার গাড়িটি আন্তর্জাতিক অঙ্গনে পরিচিতি পায় 'দ্য বাংলাদেশি ফেরারি' নামে। এমনকি ফেরারির অফিশিয়াল ওয়েবসাইটেও গাড়িটি প্রদর্শিত হয়। এমন সাফল্য লিপুকে অটোমোবাইলে উচ্চতর শিক্ষালাভের জন্য তাড়িত করে।\nবামদিকের গাড়িটিই লিপুর ছোঁয়ায় ডানদিকের রূপ পায়; Image Source: facebook.com/carbikeloversbangladesh\n২০০৪ সালে লিপু ইন্টারসেকশন ম্যাগাজিনের দৃষ্টি কাড়তে সক্ষম হন। বিশ্বব্যাপী পরিচিতি ছড়িয়ে পড়ে তার। ২০০৫ থেকে ২০১০ সাল পর্যন্ত যুক্তরাজ্যের ঢাকা সিটি প্রদর্শনীতে কেবল তাকেই ফিচার করা হয়। ২০০৬ সালে ডিসকভারি চ্যানেল লিপুকে প্রস্তাব দেয়, দু' সপ্তাহের মধ্যে দু'টি গাড়ি যে করেই হোক বানিয়ে দিতে হবে তাকে। তিনি ককনিক কার মেকানিকসের বার্নি ফাইনম্যানের সাহায্য নেন এ কাজে। ফলস্বরূপ মাত্র সাত সপ্তাহেই দু'টি গাড়ির কাজ সম্পন্ন করে ফেলেন তিনি।\n২০০৬ সালে মার্কিন যুক্তরাষ্ট্র তাকে ফের আমন্ত্রণ জানায়। সেখানে গিয়ে গাড়ির ট্রান্সফরমেশনের কাজে যুক্ত হয়ে পড়েন তিনি। একই বছর জুন মাসে লন্ডনের রিচ ম্যাক্স সেন্টারে তার রূপান্তরিত গাড়িটি প্রদর্শিত হয়। পরবর্তী সময়ে তাকে আর্টিস্ট ইন রেসিডেন্স হিসেবে রেখে দেয়া হয়। সেখানে দু'মাস ধরে, একটি ফোর্ড ক্যাপরি গাড়িকে আরো নান্দনিক ডিজাইনে সম্পূর্ণ হাতের কাজের মাধ্যমে প্রস্তুত করেন তিনি। গাড়িটির নাম দেয়া হয়েছিল ‘কার’ এবং গ্রীষ্মকালে এটি প্রদর্শনের পাশাপাশি এর নির্মাণের পেছনের ভিডিও প্রকাশ করা হয়।\n২০০৭ সালের মে মাসে, ব্রুকলিনের প্রবাসী বৈশাখী মেলা উৎসবে 'অ্যাঞ্জেল কার' নামে আরো একটি লিপু সংস্কারের গাড়ি প্রকাশ পায়। আউলিয়া এবং ফাইনম্যান তাদের কর্মশালায় এই গাড়িটি তৈরি করেছিলেন পশ্চিম লন্ডনের হোয়াইট চ্যাপেল এলাকার রেলওয়ের পুরনো অর্ধ গোলাকৃতির খিলানের নিচে। তারা এটি নির্মাণে সময় নিয়েছিলেন মাত্র তিন সপ্তাহ।\n২০০৭ এবং ২০০৮ সালে লন্ডনভিত্তিক দু'টি গাড়ির প্রোগ্রামে কাজ করেছিলেন লিপু। এর মধ্যে ‘বাংলা-ব্যাঙ্গার্স’ ছিল ডিসকাভারি চ্যানেলের এক ঘণ্টার দুই পর্বের একটি বিশেষ প্রোগ্রাম, যেখানে বাংলাদেশের রাজধানী ঢাকাতে লিপুর কাজ সম্পর্কে পরিপূর্ণভাবে দেখানো হয়েছিল। আর পরেরটি ছিল ‘চপ শপ: লন্ডন গ্যারেজ’, যেখানে ডিকাভারি বিদেশি চ্যানেলগুলোতে এক সিজনের সিক্যুয়েল সিরিজ প্রচারিত হয়।\n২০০৭ সালের বাংলা ব্যাঙ্গার্স প্রোগ্রামে আউলিয়া এবং তার সঙ্গী বার্নি ফাইনম্যানকে নিয়ে ডিসকভারি চ্যানেল দেখায়, কী করে আধুনিক প্রযুক্তি ও উন্নত যন্ত্রপাতি ছাড়াও তারা একটি পুরনো গাড়িকে সুপারকারে পরিবর্তন করেন। আর এ প্রোগ্রামের ফুটেজ সংগ্রহ করা হয়েছিল তার ঢাকার ব্যাকস্ট্রিট ওয়ার্কশপ থেকে। পরে এ প্রোগ্রামের সিক্যুয়েল সিরিজ হিসেবে প্রকাশ পায় 'চপ শপ: লন্ডন গ্যারেজ' প্রোগ্রামটি। এ অনুষ্ঠানে আউলিয়া এবং ফাইনম্যান সেলিব্রেটিদের ব্যবহৃত একাধিক গাড়ির সংস্কার করেছিলেন। তাদের চ্যালেঞ্জ ছিল কম বাজেটের মধ্যে ক্লায়েন্টের প্রয়োজনীয়তার সঙ্গে মিল রেখে কাস্টম-বিল্ট গাড়ি তৈরি করে দেয়া।\n'চপ শপ: লন্ডন গ্যারেজ' নিয়ে নির্মিত সিরিজের পোস্টার; Image Source: imdb.com\nলিপু যে কেবলই দামি আর সেলিব্রেটিদের জন্য গাড়ি নির্মাণ করতেন, এমন নয়। বরং সুলভ মূল্যে আর হাতের নাগালে থাকে এমন গাড়িও তৈরি করেছিলেন তিনি। ২০১১ সালে দেশে ফিরে আসার পর তিনি একটি গাড়ি নির্মাণ করেন; নাম দেন 'সুরুজ'। নিজের দাদার কথা স্মরণে রেখেই এমন নামকরণ করেছিলেন তিনি। এ গাড়ির বৈশিষ্ট্য ছিল এটি তেল, গ্যাস এবং এমনকি বিদ্যুতেও চলতে সক্ষম। গাড়িটির মূল্য ধরা হয় আড়াই লক্ষ টাকা।\n২০১৫ সালে হিস্টোরি চ্যানেলের জনপ্রিয় অনুষ্ঠান ‘পিটবুল’ অনুষ্ঠানে আমন্ত্রণ পান লিপু। এই রিয়েলিটি শো মূলত ফ্রিপোর্টের একটি কাস্টম-বিল্ট গ্যারেজের। এর কর্ণধার স্টিভ পিটবুল ত্রিম্বোলি। সেখানে তারা ‘জাঙ্ক’ বা ‘পুরনো’ গাড়িগুলোকে অর্থের বিনিময়ে কিংবা কাস্টোমাইজ করে পরবর্তী সময়ে তা বিক্রি করে দিতেন। এই রিয়েলিটি শো'র আটটি এপিসোডে তারা সর্বমোট সাতটি গাড়ি কাস্টোমাইজ করেছিলেন। শেষ গাড়িটি ছিল একটি রেসিং কার, যেটি দুই পর্বে বিভক্ত করে দেখানো হয়েছিল।\nহিস্টোরির ওয়েবসাইটে গেলে এখনো দেখা যাবে লিপু-পিটবুল সেই শো; Image Source: history.com\nবুক চিতিয়েই জানান যে, তিনি এসব কার্যক্রম ছাড়াই একটি গাড়িকে সুপারকার বানাতে পারেন। আর এ দক্ষতাকে তিনি নাম দিয়েছেন 'বাংলা ওয়ে'। এই বাংলা ওয়েতে কাজ করেই তিনি এত এত গাড়িকে সুপারকারে রূপান্তরিত করেছেন। এমনকি তার ব্যবহৃত হাতুড়ি আর রেঞ্চও বাংলাদেশে নির্মিত।\nপ্রবল ইচ্ছাশক্তি মানুষকে কোথা থেকে কোথায় নিয়ে যায়- এর জ্বলন্ত উদাহরণ লিপু। নিজের ধৈর্য্য আর সৃজনশীলতা তাকে নিয়ে গেছে সফলতার সর্বোচ্চ শিখরে। পাশাপাশি নিজের দেশের মুখও উজ্জ্বল করেছেন তিনি। নিজের কাজের প্রতি ভালোবাসাই তাকে এনে দিয়েছে জগতজোড়া খ্যাতি। এ লেখার শেষে লিপুর নির্মিত আরো কিছু মডেলের গাড়ির ছবি দেয়া হলো। তবে তার কথাতেই শেষ হচ্ছে আজকের আয়োজন-\nসিনডেরেলার কথা মনে আছে? রূপকথার সেই গল্পে সিন্ড্রারেলা যখন বল ড্যান্সে যেতে চায়, তখন তার গডমাদার ওকে কুমড়ো থেকে একটা গাড়ি বানিয়ে দেন। আমি লিপুও সেরকমই। আমাকে যত পুরনো গাড়িই এনে দেন না কেন, সেটাকে আধুনিক রূপদান করাই আমার কাজ।\nবামেরটা লিপু এফ- ২১ এবং ডানেরটা লিপু লেনিজা; Image Source: facebook.com/carbikeloversbangladesh\nলিপুর ডিজাইনে করা গ্যাংস্টার কার; Image Source: facebook.com/carbikeloversbangladesh\nলিপুর করা সার্ফ কার; Image Source: facebook.com/carbikeloversbangladesh\nদাদার স্মরণে করা সুরুজ; Image Source: facebook.com/carbikeloversbangladesh\nনিজের গ্যারেজে কর্মরত লিপু; Image Source: facebook.com/carbikeloversbangladesh\nলিপুর তৈরী স্পোর্টস কার এম জে রেসার; Image Source: facebook.com/carbikeloversbangladesh\nলিপুর তৈরী কমেডি কার। Image Source: facebook.com/carbikeloversbangladesh\nনিজের ডিজাইন করা গাড়িতেই বিয়ের দিন লিপু; Image Source: facebook.com/carbikeloversbangladesh\nলিপুর তৈরী বিকন বেন্টলি; Image Source: facebook.com/carbikeloversbangladesh\nThis article is in the Bengali language. This isabiography ofaBangladeshi car mechanic Nizamuddin Awlia aka Leepu .\n1. Leepu Nizamuddin Awlia\n2. Luxury refit for Dhaka's old bangers\n3. ইতিহাসে লিপু\n4. হিস্ট্রি চ্যানেলে লিপুর শো\n5. গাড়ির জাদুকর লিপু\nFeatured Image: twitter.com/saviniwheels.


দুর্নীতির বিরুদ্ধে দাঁড়াব কী করে\nদুর্নীতির বিরুদ্ধে সরকারের 'শূন্য সহিষুষ্ণতা'র অঙ্গীকার রয়েছে। আওয়ামী লীগ নেতৃত্বাধীন জোট একাদশ জাতীয় নির্বাচনে জয়ী হয়ে পুনর্বার প্রধানমন্ত্রীর দায়িত্ব নেন শেখ হাসিনা। বলা যায়, পূর্ববর্তী দুই সরকারের ধারাবাহিকতাই এ সরকার। প্রধানমন্ত্রী শেখ হাসিনা সরকার গঠন করে এবার প্রথমেই যে ব্যাপারে তার দৃঢ় অবস্থানের কথা জানিয়েছেন তাহলো, দুর্নীতি নির্মূলে কোনোরকম অনুকম্পা নয়। অনিয়ম-দুর্নীতি সহ্য করা হবে না বলে তিনি জানিয়েছেন। পুনর্বার তার এই অঙ্গীকার ও দৃঢ় অবস্থান ব্যাধিগ্রস্ত এ সমাজে আশার আলো দেখিয়েছে। তাকে সাধুবাদ জানাই। কিন্তু এর পাশাপাশি বিপরীত চিত্রও দেখা যাচ্ছে। সরকারপ্রধানের এমন কঠোর অবস্থানের পরও দুর্নীতির বহুবিধ চিত্র উঠে আসছে। কয়েক দিন আগে সমকালসহ কয়েকটি দৈনিকে স্বাস্থ্য খাতের অনিয়ম-দুর্নীতির ভয়াবহ চিত্র উঠে এসেছে। এই পত্রিকাগুলোর অনুসন্ধানী প্রতিবেদনে স্বাস্থ্য খাতের দুর্নীতির যেসব চিত্র উঠে এসেছে তাতে এই শঙ্কা থেকেই যায়- এ খাতের উন্নয়নে সরকারের এত চেষ্টা কীভাবে সফল হবে? কিংবা স্বাস্থ্যসেবার মান কাঙ্ক্ষিত পর্যায়ে নিয়ে যাবে? বিগত এক দশকে দেশে স্বাস্থ্য খাতে ব্যাপক অগ্রগতি সাধিত হয়েছে, তা অসত্য নয়। কিন্তু একই সঙ্গে এও ধারণা করা যায়, এ খাতে বরাদ্দ যত বেড়েছে দুর্নীতির ক্ষেত্রও যেন পাল্লা দিয়ে ততটাই বিস্তৃত হয়েছে। তবে আশার কথা এই, স্বাস্থ্যমন্ত্রীসহ সরকারের দায়িত্বশীল সংশ্নিষ্টরা এ ব্যাপারে কঠোর প্রতিকারমূলক ব্যবস্থা গ্রহণের কথা জানিয়েছেন।\n৪ মার্চ সমকালসহ কয়েকটি পত্রিকার প্রতিবেদনে দেখা গেল, বিমান বাংলাদেশ এয়ারলাইন্সে কীভাবে অনিয়ম-দুর্নীতি হচ্ছে এবং এর ফলে জাতীয় সংস্থাটির পঙ্গুত্বের পথ কীভাবে প্রশস্ত হচ্ছে। ওই দিন সমকালে প্রকাশিত এ সংক্রান্ত প্রতিবেদনে বলা হয়েছে, লাভের গুড় পিঁপড়ায় খেয়ে ফেলছে। জেনে বিস্মিত হলাম, গত সাড়ে তিন দশকে বিমান লাভের মুখ দেখেনি। বিমানের বহরে নতুন নতুন উড়োজাহাজ যুক্ত হলেও আন্তর্জাতিক গন্তব্য বাড়ার বদলে ক্রমেই কমে এসেছে। এই পরিস্থিতির জন্য বিমানের ভেতরে জেঁকে বসে থাকা দুর্নীতিবাজদের কারসাজিকে দায়ী করা হয়েছে। বিমান বাংলাদেশ এয়ারলাইন্সে আটটি এবং বেসামরিক বিমান চলাচল কর্তৃপক্ষের ১১টিসহ মোট ১৯ ক্ষেত্রে অনিয়ম-দুর্নীতির প্রমাণ পেয়েছে দুদক। দুদক কমিশনার ড. মোজাম্মেল হক খান ৩ মার্চ সচিবালয়ে গিয়ে বেসামরিক বিমান পরিবহন ও পর্যটন প্রতিমন্ত্রী মাহবুব আলীর কাছে এ সংক্রান্ত একটি প্রতিবেদন জমা দিয়েছেন। আমরা জানি না এর প্রতিকারে সংশ্নিষ্ট মন্ত্রণালয় কী পদক্ষেপ নেবে।\n৫ মার্চ সমকালে প্রকাশিত আরেকটি প্রতিবেদনে বলা হয়েছে, 'সিন্ডিকেট গিলে খাচ্ছে বিমান'। আমরা এ যাবৎ সামাজিক-প্রাতিষ্ঠানিক দুর্নীতির ক্ষেত্রে বহু রকম কারসাজি গণমাধ্যমের কল্যাণে জেনেছি এবং সিন্ডিকেট শব্দটির এসব ব্যাপারে বহুল প্রয়োগও লক্ষ্য করেছি। দুদকের দুটি বিশেষ দল বিমানের দুর্নীতি অনুসন্ধান করতে গিয়ে এই সিন্ডিকেটের অস্তিত্ব পেয়েছে। আকাশে শান্তির নীড় গড়ার অঙ্গীকার নিয়ে যাত্রা শুরু করেছিল বিমান। পৃথিবীকে ছোট করে আনার চেষ্টা চালাতে গিয়ে যেন ছোট হয়ে গেছে বিমানেরই পৃথিবী! লোকসানের বৃত্ত থেকে বিমান কেন বের হতে পারছে না- সাম্প্রতিক এই চিত্রই বিষয়টি বোঝার জন্য যথেষ্ট। বিশ্বের বিভিন্ন বিমান সংস্থা যেখানে রমরমা বাণিজ্য করছে, তখন আমাদের বিমান নুইয়ে পড়ছে। বিমানের দুর্নীতি নিয়ে অতীতেও অনেক কথা হয়েছে। এ বিষয়ে ভালো বলতে পারবেন সংশ্নিষ্ট বিশেষজ্ঞরা। আমি এ খাতের অনিয়ম-দুর্নীতির চিত্রকে বিচ্ছিন্ন করে দেখছি না। যদিও এর বিশদ ব্যাখ্যা-বিশ্নেষণ ভালো করতে পারবেন সংশ্নিষ্ট বিশেষজ্ঞরা; কিন্তু আমরা সাদা চোখে অনিয়ম-দুর্নীতির যে চিত্র নানা ক্ষেত্রে ইতিমধ্যে দেখতে পেয়েছি কিংবা এখনও দেখতে পাই, এর ব্যাখ্যা-বিশ্নেষণে বিশেষজ্ঞ হওয়ার দরকার নেই। বিমানের দুর্নীতি প্রতিরোধে দুদক যে সুপারিশ করেছে, তা খতিয়ে দেখে বাস্তবায়নের দায়িত্ব সংশ্নিষ্ট মন্ত্রণালয়সহ বিভাগগুলোর। এই যে নানা ক্ষেত্রে দুর্নীতির চিত্র উঠে আসছে, এর উৎস চিহ্নিত করার পাশাপাশি দুর্নীতিবাজদের চিহ্নিত করে দৃষ্টান্তযোগ্য প্রতিকার নিশ্চিত করা না গেলে সুফল মিলবে না। আমাদের দেশে যে কোনো অঘটনা ঘটলে খুব দ্রুত তদন্ত কমিটি গঠন করা হয়। কোনো কোনো কমিটির প্রতিবেদন আলোতে আসে, কোনোটি চলে যায় হিমঘরে। আবার অনেক ক্ষেত্রে তদন্ত প্রতিবেদনের সুপারিশ খতিয়ে দেখে ব্যবস্থাই নেওয়া হয় না। এমন নেতিবাচক দৃষ্টান্ত আমাদের সামনে আছে।\nসম্প্রতি পুরান ঢাকার চকবাজারে যে মর্মন্তুদ ঘটনা ঘটে গেল, এর চিত্র হয়তো এত স্ম্ফীত হতো না, যদি নিমতলীর ঘটনার পর তদন্ত কমিটির সুপারিশ বাস্তবায়ন করা হতো। এখন দেখছি চকবাজারে এত বড় মর্মন্তুদ ঘটনার পর রাসায়নিক গুদাম সরাতে গিয়ে দায়িত্বশীলরা বাধাগ্রস্ত হয়েছেন। অবস্থা যদি এই হয়, তাহলে অনিয়ম-দুর্নীতি নির্মূলে যে কঠোর অবস্থান-অঙ্গীকারের কথা আমরা শুনি, এর বাস্তবায়ন হবে কী করে! সন্দেহ পোষণ করি না যে, দুর্নীতি নির্মূলে সরকারপ্রধান প্রধানমন্ত্রী শেখ হাসিনা কিংবা সরকারের আরও অনেকেরই সদিচ্ছা-আন্তরিকতার কোনো ঘাটতি আছে। কিন্তু কয়েকজনের পক্ষে দুর্নীতির বৃত্ত ভাঙা অত্যন্ত দুরূহ। প্রত্যেকটি ক্ষেত্রে বিবেকের তাগিদে দায়িত্বশীলদের এ ব্যাপারে নিষ্ঠার পরিচয় দিতে হবে। লালসার তাড়ায় যারা তাড়িত তাদের বর্জন করতে হবে। এই যে স্বাস্থ্য খাতে কিংবা বিমানের এত বড় ক্ষতচিত্র ভেসে উঠল, এর প্রতিকারে দৃষ্টি দিতে হবে আরও গভীরে। শুনেছি, ভূমি অফিসগুলোর নানা স্তরে অনিয়ম-দুর্নীতির চিত্র নাকি আরও স্ম্ফীত। এ নিয়ে নানা রকম নেতিবাচক মন্তব্যও শোনা যায়। বর্তমান সরকারের সংশ্নিষ্ট মন্ত্রী দায়িত্ব নিয়েই এ ব্যাপারে কিছু পদক্ষেপ নিয়েছেন, এও শুনেছিলাম; কিন্তু এর অগ্রগতি কতটা কী জানি না।\nদুর্নীতিকে আমি কখনোই সমাজের ব্যাধি বলে মনে করি না বরং রাষ্ট্রব্যবস্থার মূলে থেকে যাওয়া ব্যাধির উপসর্গ বলে ভাবি। দুর্নীতির বীজ রাষ্ট্র, সরকার, প্রশাসন ব্যবস্থার মূলেই থেকে যায়। তারপর রাষ্ট্র, দেশ, সমাজে সেই বীজ সর্বক্ষেত্রে চারাগাছ হিসেবে বাড়তে থাকে এবং ক্রমেই মহীরুহ বিষবৃক্ষ হিসেবে দেখা দেয়। অতীতে আমরা এমনটিই দেখেছি। কাজেই ওপর থেকে ভাসা ভাসা ব্যবস্থা নিলে কখনোই দুর্নীতির মূলোচ্ছেদ করা যাবে না। তাকে যদি ধ্বংসই করতে হয়, তাহলে একেবারে বীজেই নাশ করতে হবে। আরও তলিয়ে দেখলেই বোঝা যায়, দুর্নীতির বীজ মূলত দেশের সম্পদের পরিমাণ, জনসংখ্যার আয়তন, সম্পদ বৃদ্ধি, সম্পদ থেকে উৎপাদনের বন্দোবস্ত এবং সম্পদ ও উৎপাদনের বণ্টন ব্যবস্থার মধ্যেই থাকে। যদি উৎপাদন ও বণ্টন ব্যবস্থার মধ্যে ব্যাপক তারতম্য থাকে তাহলে দেশে যে শোষণ ব্যবস্থা তৈরি হয়, দুর্নীতি তাতেই আরেকটি মাত্রা যোগ করে। সকলেই সৎ হও, সুযোগসন্ধানী হয়ো না, আত্মস্বার্থের পোষকতা করো না, বিবেক ও কল্যাণবোধের আহ্বানে সাড়া দাও, যে যেখানে আছ নিজের অবস্থানে সৎ থাকো- এসব কথা দিন-রাত প্রচার করলেও দুর্নীতির মূলোচ্ছেদ কিন্তু হবে না।\nকোনো এক বিশেষ অসুখ সারাতে আলাদাভাবে তার চিকিৎসা করার চেয়ে পুরো শরীরটাকে সুস্থ রাখা বেশি গুরুত্বপূর্ণ, যাতে অসুখ আদৌ দেখা দিতে না পারে। বাংলাদেশে অতীতে দেখেছি সর্বত্র দুর্নীতি, ঘুণে খাওয়া আসবাবের মতো গোটা দেশটাকে যেন ঝাঁঝরা করে দিয়েছে। আমরা পরপর কয়েকবার বিশ্বে দুর্নীতিতে শীর্ষে ছিলাম। ওই অবস্থা থেকে আমরা বের হয়ে আসতে পেরেছি বটে; কিন্তু দুর্নীতি যে নির্মূল হয়নি এখনও, বিদ্যমান বাস্তবতা এরই সাক্ষ্যবহ। পরপর পাঁচবার নিম্নক্রম অনুসারে শীর্ষ দুর্নীতিগ্রস্ত দেশ হিসেবে আমাদের যে বিশ্বখেতাব জুটেছিল, তা লজ্জার। তারপরও কোনো শিক্ষা কি আমরা নিতে পেরেছি? জোর করে কি বলতে পারি যে, আমাদের অবস্থান এ ক্ষেত্রে স্বচ্ছতা-ছায়াবৃত থাকবে ভবিষ্যতে? দুর্নীতি রোধ করা বলতে আমরা এক ধরনের ব্যারোমিটারের সাহায্য নিচ্ছি মাত্র। পারদ কখনও উঠছে, কখনও নামছে। অনন্তকাল এই কর্ম করে গেলেও তাতে দুর্নীতি হ্রাস পাওয়ার কোনো সম্ভাবনা নেই। কাজের কাজটা করতে হবে এবং তা কী, সেটা দায়িত্বশীলরা নিশ্চয় ভালো করেই জানেন।\nতরুণরাই যে বাংলাদেশের ভবিষ্যৎ, এই দেশ যে তাদেরই, তাদেরই রাষ্ট্র পরিচালনার হাল ধরতে হবে, এ কথা এতই সত্য যে, তা নতুন করে বলার অপেক্ষা রাখে না। যদি তাই হয়, তাহলে সর্বত্র দুর্নীতি ও দূষণের বীজ রেখে দিয়ে এই কীটদষ্ট বাংলাদেশ যদি তাদের হাতে দিয়ে যাই, তাহলে তারা কি আমাদের ক্ষমা করবে? তাদের আমরা দেশের ভবিষ্যৎ বলব আর ভয়ানক একটা অন্ধকার, দূষিত ও পচা সমাজ, দেশ, রাষ্ট্র তাদের জন্য রেখে যাব আর বলব- তোমরা দেশের ভবিষ্যৎ, সেটা কতটা ঠিক হবে? সরকারের এত প্রচেষ্টার পরও দুর্নীতি নিয়ে কথা বলা শেষ হচ্ছে না। শুভেচ্ছা, শুভবুদ্ধি, কল্যাণবোধ নিশ্চয় খুব ভালো জিনিস; কিন্তু এ কথাগুলো হাজারবার উচ্চকণ্ঠে উচ্চারিত হলেই কিন্তু সমাজে শুভ ও কল্যাণ আসে না। বাস্তবভাবে অশুভকে রোধ করার কর্মপন্থা চাই। আমি ব্যক্তিগতভাবে ঘুষ দেব না, দুর্নীতির আশ্রয় নেব না, তুমিও ঘুষ দিও না, দুর্নীতির আশ্রয় নিও না- এ কথা বলেই-বা কতটুকু এগোনো যাবে? সত্যি কথা বলতে কি, দুনীতি রোধে বাধ্যতা সৃষ্টি করা দরকার। নির্দিষ্টভাবে কালো টাকা ব্যক্তির হাতে কোথা থেকে এলো, যে পথে এসেছে সেই পথ বন্ধ করা যাবে কিনা, তা হিসাব করতে হবে। বৈধ ও নির্দিষ্ট আয়ের বাইরে কোনোমতেই কাউকে (শুধু পুলিশ, আমলা ইত্যাদি নয়, ধরতে হবে রাষ্ট্রের সব স্তরের কাঠামোতে) কোনো সম্পদ তৈরি করতে দেওয়া যাবে না। এই একটিমাত্র নিয়ম যদি কঠোরভাবে চালু করতে পারা যায়, দুর্নীতির পারদ অনেক নিচে নেমে যাবে।\nনির্দিষ্ট আয়ের ঊর্ধ্বে যে আয়ই হোক না কেন তার মালিকানা ব্যক্তি একচেটিয়া ভোগ করতে পারবে না। এটা দেখা রাষ্ট্রের জন্য কি বাধ্যতামূলক করা যায় না? এ প্রশ্নও করতে হবে যে, গণতন্ত্র সবার জন্য সমান স্বাধীনতা ও সমান সুযোগের কথা বলে এবং বাস্তবে সেই অধিকার স্বীকার করে নিয়ে রাষ্ট্রকে কি ভয়ানক অসম একটা ব্যবস্থার দিকে টেনে নিয়ে যেতে পারে না? নিশ্চয়ই পারে এবং এরও উৎকট দৃষ্টান্ত আমাদের সামনে আছে। স্বাধীনতা ও স্বাধীনতার সীমা নির্ধারণ কি গণতন্ত্রের দায়িত্ব নয়? যে গণতন্ত্রে দেশে সিংহভাগ মানুষকে মানবেতর পর্যায়ে রেখে হাজার হাজার কোটিপতি পরিবার সৃষ্টি করা সম্ভব হয়, হাজার হাজার কোটি রাষ্ট্রীয় অর্থ আত্মসাৎ করা ও বিদেশে পাচার করার সুযোগ সৃষ্টি করে দেওয়া যায় কিংবা হাজার হাজার কোটি টাকা ঋণ গ্রহণ করে তার কোনো ব্যবহার না করে তাকে স্থির অথর্ব ও কালো টাকা হিসেবে জমায়েত করার সুযোগ করে দিতে পারে- সেই গণতন্ত্রকে কি গণতন্ত্র বলা যায়?\nযখন দুর্নীতির কথা ভাবছি, তখন আমাদের এ দেশের গোটা পরিপ্রেক্ষিত বিচার করে দেখতে হবে এবং উপস্থিত মতো প্রতিরোধসহ মৌলিক ও স্থায়ী প্রতিরোধ সৃষ্টি করার জন্য তৎপর হতে হবে। এই যে বিমান, স্বাস্থ্য খাত, ভূমি কিংবা আর্থিক খাতের বিশেষ করে ব্যাংকের দুর্নীতির চিত্র গণমাধ্যমে ইতিমধ্যে প্রকাশিত ও প্রচারিত হয়েছে। এর প্রতিকারে যদি দ্রুত দৃষ্টান্তযোগ্য ব্যবস্থা না নিয়ে 'করি', 'করব', 'করছি' ইত্যাদি শব্দের জটাজালে করণীয় বিষয়টি বন্দি থাকে, তাহলে আবারও গণমাধ্যমে এর চেয়ে আরও বিবর্ণ চিত্র উঠে আসবে। সমাজে এর আরও বিরূপ প্রভাব প্রড়বে। মানুষের শুভ প্রত্যাশা মাঠে মারা যাবে। কাজেই কাজের কাজটা করতে হবে দ্রুত এবং তা করতে হবে রাষ্ট্রকেই।\nজাপানে বিদেশি শ্রমিক\nবাউবি আরও দায়িত্বশীল হোক


হজে সম্পর্কে নবী সাল্লাল্লাহু আলাইহি ওয়াসাল্লামের ৫৭ ফাতাওয়া | Amar Bangla Post\nHome / ইসলাম / ফতোয়া / হজে সম্পর্কে নবী সাল্লাল্লাহু আলাইহি ওয়াসাল্লামের ৫৭ ফাতাওয়া\nSyed Rubel June 4, 2017\tফতোয়া, হজ্ব ও ওমরাহ Leaveacomment 235 Views\nএই আর্টিকেলটিকে রেটিং দিন\nবর্ণনাঃ নবী সাল্লাল্লাহু ‘আলাইহি ওয়াসাল্লাম বলেছেন, তোমরা আমার থেকে হজের কর্মকাণ্ড শিখে নাও, কারণ হতে পারে আমি এ বছরের পর তোমাদের সাথে সাক্ষাত করতে পারবো না, সে কারণে সাহাবায়ে কিরাম রাসূলুল্লাহ সাল্লাল্লাহু আলাইহি ওয়াসাল্লামকে জিজ্ঞেস করে যাবতীয় বিষয় জেনে নিতে সচেষ্ট ছিলেন। এ প্রবন্ধে রাসূলুল্লাহ সাল্লাল্লাহু আলাইহি ওয়াসাল্লাম কর্তৃক প্রদত্ত ফতোয়াসমূহ জমা করা হয়েছে। এর মাধ্যমে হজের অনেক মাসআলা জানা যাবে।\nমূলঃ সাঈদ আব্দুল কাদির বাশানফার\nসৌজন্যঃ ইসলাম হাউস\nসকল প্রশংসার হকদার একমাত্র আল্লাহ তা‘আলা, যিনি আমাদেরকে সৃষ্টি করেছেন শুধু তার ইবাদত করার জন্য এবং সালাত ও সালাম বর্ষিত হোক মুহাম্মাদ, তার পরিবার, তার সকল সাথী ও তাদের অনুসারীদের ওপর।\nঅতঃপর আমরা সাক্ষ্য দেই যে, আল্লাহ ব্যতীত কোনো ইলাহ নেই, অর্থাৎ ইবাদত বলতে যা বুঝায় তার হকদার আল্লাহ তা‘আলা, আমরা বিনা মাধ্যমে সকল ইবাদত তাকে সোপর্দ করব, এটাই তাওহীদ। আমরা আরো সাক্ষ্য দেই যে, মুহাম্মাদ সাল্লাল্লাহু আলাইহি ওয়াসাল্লাম আল্লাহর নবী ও রাসূল, অর্থাৎ ইবাদতের অর্থ, সময়, পরিমাণ, পদ্ধতি ও আল্লাহর সন্তুষ্টি-অসন্তুষ্টি যাবতীয় বিষয় আমরা নবী সাল্লাল্লাহু আলাইহি ওয়াসাল্লাম থেকে গ্রহণ করব, এটাই রিসালাতকে মেনে নেওয়া।\nআল্লাহ তা‘আলা নবী সাল্লাল্লাহু আলাইহি ওয়াসাল্লামের আনুগত্য করার নির্দেশ প্রদান করে বলেন:\n﴿أَطِيعُواْ ٱللَّهَ وَأَطِيعُواْ ٱلرَّسُولَۖ فَإِن تَوَلَّوۡاْ فَإِنَّمَا عَلَيۡهِ مَا حُمِّلَ وَعَلَيۡكُم مَّا حُمِّلۡتُمۡۖ وَإِن تُطِيعُوهُ تَهۡتَدُواْ﴾ [النور: ٥٤]\n“তোমরা আল্লাহর আনুগত্য কর ও রাসূলের আনুগত্য কর। তারপর যদি তোমরা মুখ ফিরিয়ে নাও, তবে সে শুধু তার ওপর অর্পিত দায়িত্বের জন্য দায়ী এবং তোমাদের ওপর অর্পিত দায়িত্বের জন্য তোমরা দায়ী। আর যদি তোমরা তার আনুগত্য কর তবে তোমরা হিদায়াতপ্রাপ্ত হবে”। [সূরা আন-নূর, আয়াত: ৫৪]\nনবী সাল্লাল্লাহু আলাইহি ওয়াসাল্লাম বলেছেন: “আমার প্রত্যেক উম্মত জান্নাতে প্রবেশ করবে তবে অস্বীকারকারী ব্যতীত, সাহাবীগণ জিজ্ঞাসা করেন অস্বীকারকারী কে? তিনি বলেন: যে আমার আনুগত্য করবে সে জান্নাতে প্রবেশ করবে, আর যে আমার অবাধ্য হবে সেই অস্বীকারকারী”।\nহজ ইসলামের পঞ্চম রুকন ও মহান এক ইবাদত। আমরা যদি আল্লাহর জন্য হজ সম্পাদন করি তাওহীদের দাবি পূরণ হবে, আর হজের যাবতীয় আমল যদি নবী সাল্লাল্লাহু আলাইহি ওয়াসাল্লামের সুন্নাহ মোতাবেক আঞ্জাম দেই রিসালতের দাবি পূরণ হবে। বিদায় হজে সাহাবীগণ নবী সাল্লাল্লাহু আলাইহি ওয়াসাল্লামকে দেখে হজ পালন করেন, তবুও কারো থেকে ভুল সংঘটিত হয়, কেউ সমস্যার সম্মুখীন হলে তার শরাণাপন্ন হন। তিনি তাদেরকে যে সংশোধনী ও সমাধান দিয়েছেন এখানে তাই আমরা অনুবাদ করে পেশ করছি, যা সংগ্রহ করেছেন সাঈদ ইবন আব্দুল কাদির বাশানফার “আল-মুগনি ফি ফিকহিল হাজ ওয়াল উমরাহ” গ্রন্থের শেষে।\nকারো জন্য ফাতওয়ার অনুবাদ যথেষ্ট, কিন্তু এমন অনেক রয়েছে যাদের জন্য অনুবাদ যথেষ্ট নয়, তাই অস্পষ্ট কতক বিষয় স্পষ্ট করার জন্য টিকার সাহায্য গ্রহণ করেছি, যা থেকে পাঠকবর্গ ব্যাপকভাবে উপকৃত হবেন, ইনশাআল্লাহ। প্রশ্নোত্তর আকারে হওয়ায় সহজবোধ্য এবং অনায়াসে স্মৃতিতে ধারণযোগ্য হবে অভিজ্ঞতায় প্রমাণিত।\nনবী সাল্লাল্লাহু আলাইহি ওয়াসাল্লামের ফাতওয়ার পর ইমামদের মাযহাব ও মতবাদ জানার প্রয়োজন নেই। প্রয়োজন শুধু বিশুদ্ধ সূত্রে প্রমাণিত কি-না সেটা যাচাই করা। ইমামগণ নবী সাল্লাল্লাহু আলাইহি ওয়াসাল্লামের আনুগত্য করেই ইমাম হয়েছেন, ইমামগণকে সম্মান করব, কিন্তু তারা ভুলের ঊর্ধ্বে নয়, তাদের বিশুদ্ধটা গ্রহণ করব ও ভুলটা ত্যাগ করব এটাই কুরআন ও সুন্নাহর নীতি ও নির্দেশ। কোনো মাযহাব বা ইমামের কথায় নবী সাল্লাল্লাহু আলাইহি ওয়াসাল্লামের ফাতওয়া ও আদর্শকে ত্যাগ করা সুন্নাহর সাথে বিদ্রোহ করার শামিল, যার পরিণতি ভয়াবহ। আল্লাহ তা‘আলা বলেন:\n﴿فَلۡيَحۡذَرِ ٱلَّذِينَ يُخَالِفُونَ عَنۡ أَمۡرِهِۦٓ أَن تُصِيبَهُمۡ فِتۡنَةٌ أَوۡ يُصِيبَهُمۡ عَذَابٌ أَلِيمٌ﴾ [النور: ٦٣]\n“অতএব যারা তার নির্দেশের বিরুদ্ধাচরণ করে তারা যেন তাদের ওপর বিপর্যয় নেমে আসা অথবা যন্ত্রণাদায়ক আযাব পৌঁছার ভয় করে”। [সূরা আন-নূর, আয়াত: ৬৩]\nবর্তমান আমাদের বিপর্যয় ও ফেতনার কারণ নবী সাল্লাল্লাহু আলাইহি ওয়াসাল্লামের বিরুদ্ধাচরণ করা। অতএব নির্দিষ্ট ইমাম ও মাযহাবকে আদর্শ না মেনে নবী সাল্লাল্লাহু আলাইহি ওয়াসাল্লামকে আদর্শ মানাই মুক্তির একমাত্র পথ। কারণ, প্রত্যেক ইমাম বা মাযহাব কোনো না কোনো ক্ষেত্রে নবী সাল্লাল্লাহু আলাইহি ওয়াসাল্লামের আদর্শ বিচ্যুত হয়েছে, মুসলিম জাতি সেই ভুল ও বিচ্যুতি আঁকড়ে ধরেই একাধিক দল ও মাযহাবে বিভক্ত। ইমামগণ তাদের ইখলাস ও ইজতিহাদ দ্বারা সঠিক সিদ্ধান্তে উপনীত হতে সক্ষম হলে দু’টি সাওয়াব পান, অন্যথায় একটি সাওয়াব লাভ করেন। আমাদের চেষ্টা হবে তাদের সঠিক সিদ্ধান্ত মানা ও আদবের সাথে ভুলটা প্রত্যাখ্যান করা, তবে আমরা সঠিক পথের ওপর প্রতিষ্ঠিত থাকবো। আল্লাহ তাওফিক দান করুন।\nফাতওয়া: ১. আবু হুরায়রা রাদিয়াল্লাহু ‘আনহু বলেন, নবী সাল্লাল্লাহু আলাইহি ওয়াসাল্লামকে জিজ্ঞেস করা হলো কোন আমল সবচেয়ে উত্তম? তিনি বলেন:\n«إِيمَانٌ بِاللَّهِ وَرَسُولِهِ» قِيلَ: ثُمَّ مَاذَا؟ قَالَ: «جِهَادٌ فِي سَبِيلِ اللَّهِ» قِيلَ: ثُمَّ مَاذَا؟ قَالَ: «حَجٌّ مَبْرُورٌ».\n“আল্লাহ ও তার রাসূলের ওপর ঈমান”। বলা হলো অতঃপর কী? তিনি বললেন: “আল্লাহর রাস্তায় জিহাদ করা”। বলা হলো অতঃপর কি? তিনি বললেন: “মাবরুর হজ”।\nফাতওয়া: ২. আয়েশা রাদিয়াল্লাহু ‘আনহা নবী সাল্লাল্লাহু আলাইহি ওয়াসাল্লামকে জিজ্ঞেস করেন:\nيَا رَسُولَ اللَّهِ، نَرَى الْجِهَادَ أَفْضَلَ الْعَمَلِ، أَفَلَا نُجَاهِدُ؟، قَالَ: «لَا، لَكنَّ أَفْضَلَ الْجِهَادِ حَجٌّ مَبْرُورٌ».\n“হে আল্লাহর রাসূল, আমরা তো জিহাদকে সর্বোত্তম আমল জ্ঞান করি, আমরা কি জিহাদ করবো না? তিনি বললেন: না, তোমাদের জন্য উত্তম জিহাদ মাবরুর হজ”।\nফাতওয়া: ৩. আয়েশা রাদিয়াল্লাহু ‘আনহা বলেন, আমি নবী সাল্লাল্লাহু আলাইহি ওয়াসাল্লামকে জিজ্ঞেস করি:\n«يَا رَسُولَ اللَّهِ، عَلَى النِّسَاءِ جِهَادٌ ؟ قَالَ: «نَعَمْ، عَلَيْهِنَّ جِهَادٌ لَا قِتَالَ فِيهِ، الْحَجُّ وَالْعُمْرَةُ».\n“হে আল্লাহর রাসূল, নারীদের ওপর কি জিহাদ আছে? তিনি বললেন: হ্যাঁ, তাদের ওপর জিহাদ আছে, তাতে মারামারি নেই, হজ ও উমরা”।\nফাতওয়া: ৪. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, আমি ভীরু ও দুর্বল। তিনি তাকে বলেন: এমন জিহাদের দিকে অগ্রসর হও যেখানে ক্ষমতা প্রদর্শন নেই, আর তা হলো হজ”।\nফাতওয়া: ৫. আবু বকর রাদিয়াল্লাহু ‘আনহু থেকে বর্ণিত, নবী সাল্লাল্লাহু আলাইহি ওয়াসাল্লামকে জনৈক ব্যক্তি জিজ্ঞেস করেন, কোন হজ উত্তম? তিনি বলেন:\n“আজ্জু ও সাজ্জু”। তিরমিযী বলেনে হাদীসটি গরীব। আজ্জু অর্থ উচ্চস্বরে তালবিয়াহ পাঠ করা, আর সাজ্জু অর্থ কুরবানি করা।\nফাতওয়া: ৬. নবী সাল্লাল্লাহু আলাইহি ওয়াসাল্লামকে জিজ্ঞাসা করা হলো, কিসে হজ ফরয করে? তিনি বললেন: “সম্বল ও সওয়ারী”। হাদীসটি ইমাম তিরমিযী ইবন উমার সূত্রে বর্ণনা করেছেন, তিনি বলেছেন হাসান।\nফাতওয়া: ৭. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন: হে আল্লাহর রাসূল, আমার স্ত্রী হজের উদ্দেশ্যে বের হয়েছে, এ দিকে আমার নামও অমুক অমুক যুদ্ধে লিখা হয়েছে? তিনি বললেন: “যাও, তোমার স্ত্রীর সাথে হজ কর”। ইবন আব্বাস থেকে বুখারী ও মুসলিম বর্ণনা করেন।\nফাতওয়া: ৮. জনৈক নারী সম্পর্কে নবী সাল্লাল্লাহু আলাইহি ওয়াসাল্লামকে জিজ্ঞেস করা হলো, যার স্বামী ও সম্পদ রয়েছে কিন্তু স্বামী তাকে হজের অনুমতি দেয় না? তিনি বললেন: “স্বামীর অনুমতি ব্যতীত তার যাত্রা করার সুযোগ নেই”।\nফাতওয়া: ৯. নবী সাল্লাল্লাহু আলাইহি ওয়াসাল্লামকে জিজ্ঞেস করা হলো ওমরা কি ওয়াজিব? তিনি বললেন: “না, তবে ওমরা উত্তম”।\nফাতওয়া: ১০. জনৈক নারী নবী সাল্লাল্লাহু আলাইহি ওয়াসাল্লামকে জিজ্ঞেস করেন, আপনার সাথে হজ করার সমতুল্য কি? তিনি বললেন: “রমযানে ওমরা করা”।\nফাতওয়া: ১১. উম্মে মা‘কাল নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আমার ওপর হজ ফরয। আবু মা‘কালের একটি উট আছে। তখন আবু মা‘কাল বললেন, সে সত্য বলেছে, আমি তা সদকা করে আল্লাহর রাস্তায় দিয়ে দিয়েছি। নবী সাল্লাল্লাহু আলাইহি ওয়াসাল্লাম আবু মা‘কালকে বললেন: “তুমি উটটি তাকে দিয়ে দাও যেন সে তার ওপর হজ করতে পারে, কারণ সেটাও আল্লাহর রাস্তায়”। আবু মা‘কাল তাকে উট দিয়ে দেন। সে আবার বলল: হে আল্লাহর রাসূল, আমি নারী, আমার বয়স বেড়ে গেছে এবং আমি অসুস্থ হয়ে পড়ছি। এমন কোনো আমল আছে যা হজের মোকাবেলায় হবে? তিনি বললেন: “রমযানের ওমরা হজের মোকাবেলায় যথেষ্ট”।\nফাতওয়া: ১২. ইবন আব্বাস রাদিয়াল্লাহু ‘আনহুমা থেকে বর্ণিত, তিনি বলেন: জনৈক নারী তার এক বাচ্চাকে উঁচিয়ে বলেন, হে আল্লাহর রাসূল, তার কি হজ আছে? তিনি বলেন:\n«نَعَمْ وَلَكِ أَجْرٌ ».\n“হ্যাঁ, তবে সাওয়াব তোমার”। ইমাম মুসলিম হাদীসটি বর্ণনা করেছেন।\nফাতওয়া: ১৩. নবী সাল্লাল্লাহু আলাইহি ওয়াসাল্লাম একদা খুতবায় বলেন: “হে লোক সকল, আল্লাহ তোমাদের ওপর হজ ফরয করেছেন, অতএব তোমরা হজ কর”। জনৈক ব্যক্তি তাকে জিজ্ঞেস করল, হে আল্লাহর রাসূল প্রত্যেক বছর? তিনি বললেন:\n«لو قلت: نعم لوجبت! ولما استطعتم! ثم قال: ذروني ما تركتكم».\n“আমি যদি বলি হ্যাঁ, অবশ্যই ওয়াজিব হয়ে যাবে, কিন্তু তোমরা আদায়ে সক্ষম হবে না”। অতঃপর তিনি বলেন: “আমি যে ব্যাপারে তোমাদেরকে ছাড় দিয়ে রাখি সে ব্যাপারে তোমরা আমাকে চুপ থাকতে দাও…”। আবু হুরায়রা রাদিয়াল্লাহু ‘আনহু সূত্রে ইমাম মুসলিম হাদীসটি বর্ণনা করেছেন।\nফাতওয়া: ১৪. সাহাবী আকরা ইবন হাবিস রাদিয়াল্লাহু ‘আনহু রাসূলুল্লাহ সাল্লাল্লাহু আলাইহি ওয়াসাল্লামকে জিজ্ঞেস করেন: হজ প্রতি বছর ফরয না একবার? তিনি বললেন, বরং একবার, যে বেশি করবে নফল হবে”। ইবন আব্বাস রাদিয়াল্লাহু ‘আনহু সূত্রে আবু দাউদ হাদীসটি বর্ণনা করেন।\nফাতওয়া: ১৫. নবী সাল্লাল্লাহু আলাইহি ওয়াসাল্লামকে খাসআম গোত্রীয় জনৈক নারী জিজ্ঞেস করেন, হে আল্লাহর রাসূল, বান্দার ওপর আল্লাহর ফরয হজ আমার বাবাকে বার্ধক্য অবস্থায় পেয়েছে, তিনি বাহনের উপর বসতে পারেন না, আমি কি তার পক্ষ থেকে হজ করব? তিনি বললেন: “হ্যাঁ”। ইবন আব্বাস বলেন, এটা ছিল বিদায় হজের ঘটনা।\nফাতওয়া: ১৬. আবু রাযীন নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আমার বাবা বৃদ্ধ, তিনি হজ, ওমরা ও সফর করতে পারেন না? তিনি বললেন: “তোমার বাবার পক্ষ থেকে তুমি হজ ও ওমরা কর”।\nফাতওয়া: ১৭. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, আমার বোন মান্নত করেছিল হজ করবে, কিন্তু সে মারা গেছে? নবী সাল্লাল্লাহু আলাইহি ওয়াসাল্লাম বললেন: “যদি তার ওপর ঋণ থাকত তুমি কি পরিশোধ করতে”? সে বলল: হ্যাঁ, তিনি বললেন: “আল্লাহর ঋণও আদায় কর, তিনি পাওনার অধিক হকদার”। ইবন আব্বাস রাদিয়াল্লাহু ‘আনহুমা থেকে বুখারী ও মুসলিম হাদীসটি বর্ণনা করেছেন।\nফাতওয়া: ১৮. জনৈক নারী নবী সাল্লাল্লাহু আলাইহি ওয়াসাল্লামকে জিজ্ঞেস করেন, আমার মা মারা গেছে কিন্তু সে হজ করে নি, তার পক্ষ থেকে আমি কি হজ করব? তিনি বললেন: হ্যাঁ, তার পক্ষ থেকে হজ কর”। বুরাইদাহ থেকে ইমাম তিরমিযী হাদীসটি বর্ণনা করেছেন।\nফাতওয়া: ১৯. জুহাইনাহ গোত্রীয় জনৈক নারী নবী সাল্লাল্লাহু আলাইহি ওয়াসাল্লামকে জিজ্ঞেস করেন, আমার মা হজ করার মান্নত করেছেন, কিন্তু তিনি হজ করার পূর্বে মারা গেছেন, তার পক্ষ থেকে আমি কি হজ করব? তিনি বললেন: হ্যাঁ, তার পক্ষ থেকে হজ কর। তুমি কি ভেবেছ যদি তোমার মায়ের ওপর ঋণ থাকত তুমি পরিশোধ করতে? আল্লাহর হকও পরিশোধ কর, তিনি পাওনার অধিক হকদার”। ইবন আব্বাস থেকে বুখারী হাদীসটি বর্ণনা করেছেন।\nফাতওয়া: ২০. জনৈক নারী নিজের বাবা সম্পর্কে নবী সাল্লাল্লাহু আলাইহি ওয়াসাল্লামকে জিজ্ঞেস করেন, বাবা মারা গেছে কিন্তু হজ করে নি? তিনি বললেন: “তোমার বাবার পক্ষ থেকে হজ কর”। ইবন আব্বাস থেকে নাসাঈ হাদীসটি বর্ণনা করেছেন।\nফাতওয়া: ২১. নবী সাল্লাল্লাহু আলাইহি ওয়াসাল্লাম জনৈক ব্যক্তিকে বলতে শুনেন, শুবরুমার পক্ষ থেকে লাব্বাইক। নবী সাল্লাল্লাহু আলাইহি ওয়াসাল্লাম তাকে বলেন, “তোমার পক্ষ থেকে হজ করেছো?” সে বলল: না, তিনি বললেন: “আগে তোমার পক্ষ থেকে হজ কর, অতঃপর শুবরুমার পক্ষ থেকে হজ কর”।\nফাতওয়া: ২২. নবী সাল্লাল্লাহু আলাইহি ওয়াসাল্লামকে সাহাবী উকবাহ জিজ্ঞেস করেন, হে আল্লাহর রাসূল, আমার বোন মান্নত করেছে খালি পায়ে হেঁটে বায়তুল্লাহ যাবে? তিনি বলেন: “সে যেন হেঁটে ও বাহনে চড়ে বায়তুল্লাহ যায়”।\nফাতওয়া: ২৩. আনাস রাদিয়াল্লাহু আনহু বলেন, নবী সাল্লাল্লাহু আলাইহি ওয়াসাল্লামকে জনৈক নারী সম্পর্কে জিজ্ঞেস করা হয়, যে খালি পায়ে ও খালি মাথায় হেঁটে বায়তুল্লাহ গমন করার মান্নত করেছে? নবী সাল্লাল্লাহু আলাইহি ওয়াসাল্লাম তাকে নির্দেশ দেন: “সওয়ার হও, মাথায় কাপড় পরিধান কর এবং তিন দিন সিয়াম রাখ”।\nফাতওয়া: ২৪. জনৈক নারী সম্পর্কে নবী সাল্লাল্লাহু আলাইহি ওয়াসাল্লামকে জিজ্ঞেস করা হয়, যে হেঁটে বায়তুল্লাহ যাওয়ার মান্নত করেছে, তিনি বলেন: “আল্লাহ তার হাঁটার মুখাপেক্ষী নয়, তাকে নির্দেশ কর যেন সওয়ার হয়”। আবু হুরায়রা সূত্রে তিরমিযী হাদীসটি বর্ণনা করেছেন।\nফাতওয়া: ২৫. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আমার বোন হেঁটে বায়তুল্লাহ গমন করার মান্নত করেছে অথবা বলেছেন: হেঁটে হজ করার মান্নত করেছে? রাসূলুল্লাহ সাল্লাল্লাহু আলাইহি ওয়াসাল্লাম বলেন: “তোমার বোনের কষ্ট দিয়ে আল্লাহ কিছুই করবেন না, সে যেন সওয়ার হয়ে হজ করে এবং তার কসমের কাফফারা দেয়”। ইবনে আব্বাস থেকে আবু দাউদ হাদীসটি বর্ণনা করেন।\nফাতওয়া: ২৬. নবী সাল্লাল্লাহু আলাইহি ওয়াসাল্লাম জনৈক ব্যক্তিকে দেখেন উট হাঁকিয়ে নিয়ে যাচ্ছে, তাকে তিনি বলেন: “তার ওপর সওয়ার হও”। সে বলল এটা বুদনাহ (কুরবানির উট)। তিনি বলেন: “তার ওপর সওয়ার হও”।\nফাতওয়া: ২৭. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, আমি হজের সফরে (বাহন) ভাড়া দেই, মানুষেরা বলে তোমার হজ নেই? নবী সাল্লাল্লাহু আলাইহি ওয়াসাল্লাম কিছুক্ষণ চুপ থাকলেন কোনো উত্তর দিলেন না, অতঃপর নাযিল হলো:\n﴿لَيۡسَ عَلَيۡكُمۡ جُنَاحٌ أَن تَبۡتَغُواْ فَضۡلٗا مِّن رَّبِّكُمۡۚ ١٩٨ ﴾ [البقرة: ١٩٨]\n“তোমাদের ওপর সমস্যা নেই যে, তোমরা তোমাদের রবের অনুগ্রহ অনুসন্ধান করবে”। [সূরা আল-বাকারাহ, আয়াত: ১৯৮] অতঃপর নবী সাল্লাল্লাহু আলাইহি ওয়াসাল্লাম তার নিকট লোক পাঠিয়ে আয়াতটি তিলাওয়াত করলেন এবং বললেন তোমার হজ আছে”।\nফাতওয়া: ২৮. জনৈক সাহাবী নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল আমরা কোত্থেকে ইহরাম বাঁধবো? তিনি বলেন: মদিনাবাসীরা যুল হুলাইফা থেকে, শামবাসীরা জুহফাহ থেকে, নাজদবাসীরা কারন থেকে ও ইয়ামানবাসীরা ইয়ালামলাম থেকে”। তিরমিযী ইবন উমার থেকে হাদীসটি বর্ণনা শেষে বলেন, হাসান ও সহীহ।\nফাতওয়া: ২৯. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, মুহরিম কি পরিধান করবে? তিনি বললেন: জামা, পাগড়ী, পায়জামা, মাথা ঢাকা যায় এমন বড় কোর্তা ও চামড়ার মোজা পরবে না, যদি জুতোর ব্যবস্থা না হয় মোজা পরবে, তবে টাখনুর নীচ থেকে তা কেটে নিবে”।\nফাতওয়া: ৩০. নবী সাল্লাল্লাহু আলাইহি ওয়াসাল্লামকে খোযা‘আ গোত্রের নাজিয়া জিজ্ঞেস করেন, হে আল্লাহর রাসূল, যেসব হাদি অচল হয়ে যায় কি করব? তিনি বললেন: “জবেহ কর, অতঃপর তার পা রক্তে চুবিয়ে দাও এবং মানুষ ও তার মাঝ থেকে সরে দাঁড়াও, যেন তারা তা খেয়ে নেয়”।\nফাতওয়া: ৩১. আসমা বিনতে উমাইস জুল হুলাইফা পৌঁছে যখন বাচ্চা প্রসব করেন, নবী সাল্লাল্লাহু আলাইহি ওয়াসাল্লামকে জিজ্ঞেস করেন কি করব? তিনি বলেন: “গোসল কর, কাপড় বেঁধে নাও অতঃপর হজের তালবিয়া পাঠ কর”। ইমাম মুসলিম বর্ণিত জাবের এর হাদীসের অংশ বিশেষ।\nফাতওয়া: ৩২. সুরাকাহ ইবন মালিক নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আমাদের ওমরা, অপর বর্ণনায় এসেছে: আমাদের মুত‘আহ (তামাত্তু) এ বছরের জন্য না সর্বদার জন্য? রাসূলুল্লাহ সাল্লাল্লাহু আলাইহি ওয়াসাল্লাম এক হাতের আঙ্গুলসমূহ অপর হাতের আঙ্গুলে দাখিল করে বলেন: “ওমরা হজের মধ্যে প্রবেশ করেছে এ বছরের জন্য নয়, বরং সর্বদার জন্য”। এটা ছিল মারওয়া পাহাড়ের উপর। ইমাম মুসলিম বর্ণিত জাবের এর হাদীসের অংশ বিশেষ।\nফাতওয়া: ৩৩. আলী রাদিয়াল্লাহু ‘আনহু যখন ইয়ামান থেকে আগমন করেন, নবী সাল্লাল্লাহু আলাইহি ওয়াসাল্লাম তাকে জিজ্ঞেস করেন: “কিভাবে তালবিয়াহ পাঠ করেছো?” তিনি বললেন: রাসূলুল্লাহর তালবিয়ার মতো তালবিয়া পাঠ করেছি। তিনি বললেন: “আমার সাথে হাদি রয়েছে তাই তুমি হালাল হবে না”। ইমাম মুসলিম বর্ণিত জাবের এর হাদীসের অংশ বিশেষ।\nফাতওয়া: ৩৪. নবী সাল্লাল্লাহু আলাইহি ওয়াসাল্লাম আবু মুসা রাদিয়াল্লাহু আনহুকে বলেন: “কীভাবে তালবিয়াহ পাঠ করেছো?” আবু মুসা বলেন: নবী সাল্লাল্লাহু আলাইহি ওয়াসাল্লামের তালবিয়ার মত তালবিয়া পাঠ করেছি। তিনি বললেন: “তুমি কি হাদি নিয়ে এসেছো?” আবু মুসা বলেন: না, তিনি বললেন: “তুমি বায়তুল্লাহর তাওয়াফ কর, সাফা ও মারওয়ার সাঈ কর এবং হালাল হয়ে যাও”। মুসলিম বর্ণিত জাবের রাদিয়াল্লাহু ‘আনহুর হাদীসের অংশ বিশেষ।\nফাতওয়া: ৩৫. সুরাকাহ ইবন মালিক মিদলাজি নবী সাল্লাল্লাহু আলাইহি ওয়াসাল্লামকে জিজ্ঞেস করেন, -তখন তারা উসফান নামক স্থানে ছিলেন- হে আল্লাহর রাসূল, আমাদেরকে তাদের মত বুঝিয়ে বলুন, যারা আজকে জন্মগ্রহণ করেছে, অতঃপর তিনি বলেন: “আল্লাহ তা‘আলা তোমাদের এই হজে ওমরা দাখিল করে দিয়েছেন। অতএব তোমরা যখন মক্কায় আস, তোমাদের থেকে যে বায়তুল্লাহর তাওয়াফ ও সাফা-মারওয়ার সাঈ করবে হালাল হয়ে যাবে, তবে যার সাথে হাদি থাকবে সে ব্যতীত”।\nফাতওয়া: ৩৬. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আতর মাখা সুগন্ধিময় জুব্বা পড়ে যে ওমরার ইহরাম বেঁধেছে তার সম্পর্কে কী বলেন? নবী সাল্লাল্লাহু আলাইহি ওয়াসাল্লাম বললেন: “আতর, যা তোমার শরীরে রয়েছে ধুয়ে ফেল, আর জুব্বা খুলে ফেল, অতঃপর হজে যেরূপ কর ওমরাতেও সেরূপ কর”। ইয়ালা ইবন উমাইয়া থেকে বুখারী ও মুসলিম হাদীসটি বর্ণনা করেছেন।\nফাতওয়া: ৩৭. ধুবা‘আহ বিনতে যুবায়ের রাদিয়াল্লাহু ‘আনহা নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আমি হজ করতে চাই কিন্তু অসুস্থ? তিনি বললেন: হজ কর ও শর্ত কর, যেখানে আমাকে বাধাগ্রস্ত করা হয় সেখানে আমি থেমে যাবো”। আয়েশা সূত্রে বুখারী ও মুসলিম হাদীসটি বর্ণনা করেন।\nফাতওয়া: ৩৮. নবী সাল্লাল্লাহু আলাইহি ওয়াসাল্লামকে জিজ্ঞেস করা হয় মুহরিম কোনো কোনো প্রাণী হত্যা করতে পারবে? তিনি বললেন: “সাপ, বিচ্ছু ও ইঁদুর, কাক ঢিল ছুড়ে তাড়িয়ে দিবে হত্যা করবে না, আর কামড়ানো কুকুর ও চিল। আবু দাউদ ও অন্যান্য মুহাদ্দিস আবু সা‘ঈদ থেকে হাদীসটি বর্ণনা করেছেন।\nফাতওয়া: ৩৯. নবী সাল্লাল্লাহু আলাইহি ওয়াসাল্লামকে হাফসা রাদিয়াল্লাহু ‘আনহা জিজ্ঞেস করেন, মানুষদের কি হলো হালাল হয়েছে অথচ আপনি হালাল হন নি? তিনি বলেন: “আমি হাদিকে মালা পরিয়েছি ও মাথায় সুগন্ধি মেখে ইহরাম বেঁধেছি, অতএব হাদি নহর না করে হালাল হবো না”।\nফাতওয়া: ৪০. আয়েশা রাদিয়াল্লাহু ‘আনহা ঋতুমতী হলে নবী সাল্লাল্লাহু আলাইহি ওয়াসাল্লামের নিকট জানতে চান, নবী সাল্লাল্লাহু আলাইহি ওয়াসাল্লাম বলেন: “হাজি সাহেবগণ যা করে তুমি তাই কর, তবে পবিত্র হওয়ার আগ পর্যন্ত বায়তুল্লাহর তাওয়াফ কর না”।\nফাতওয়া: ৪১. নবী সাল্লাল্লাহু আলাইহি ওয়াসাল্লামকে জিজ্ঞেস করা হয়, সাফিয়াহ বিনতে হুয়াই তাওয়াফে ইফাদা শেষে ঋতুমতী হয়েছে? তিনি বলেন: “তাহলে সে রওয়ানা করুক”।\nফাতওয়া: ৪২. আলী রাদিয়াল্লাহু ‘আনহু নবী সাল্লাল্লাহু আলাইহি ওয়াসাল্লামকে জিজ্ঞেস করেন হজ্জে আকবর কোন দিন, তিনি বলেন: “নহরের দিন”।\nফাতওয়া: ৪৩. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, হাজি কে? তিনি বলেন: “এলোমেলো চুল ও অপরিপাটি শরীর সম্পন্ন ব্যক্তি”। সে বলল, কোন হজ উত্তম? তিনি বলেন: “উচ্চস্বরে তালবিয়া পাঠ করা ও কুরবানি করা”। সে বলল: “(হজ করার) রাস্তা (তথা সামর্থ্য) কী? তিনি বলেন: “সম্বল ও সওয়ারী”। তিরমিযী ইবন উমর থেকে বর্ণনা করেছেন।\nফাতওয়া: ৪৪. আবু কাতাদাহ নিজের শিকার করা এক প্রাণী সম্পর্কে জিজ্ঞেস করেন, যা তার সাথীরা ইহরাম অবস্থায় ভক্ষণ করেছে? নবী সাল্লাল্লাহু আলাইহি ওয়াসাল্লাম বলেন: তোমাদের সাথে তার গোস্ত আছে? তিনি একটি বাহু এগিয়ে দেন, যা নবী সাল্লাল্লাহু আলাইহি ওয়াসাল্লাম ইহরাম অবস্থায় খান”।\nফাতওয়া: ৪৫. নবী সাল্লাল্লাহু আলাইহি ওয়াসাল্লাম কা‘ব ইবন আজরাহকে উকুনের কষ্ট থেকে বাচার জন্য ইহরাম অবস্থায় মাথামুণ্ডন করার ফতোয়া দেন, “তার পরিবর্তে সে একটি বকরি দম দিবে, অথবা ছয়জন মিসকিনকে খাবার দিবে অথবা তিন দিন সিয়াম রাখবে”।\nফাতওয়া: ৪৬. আবু হারিস ইবন বিলাল নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, হজ ভাঙ্গা আমাদের জন্য খাস, না আমাদের পরবর্তীদের জন্যও? তিনি বলেন: “তোমাদের জন্য খাস”।\nফাতওয়া: ৪৭. উরওয়াহ ইবন মিদরাস নবী সাল্লাল্লাহু আলাইহি ওয়াসাল্লামকে জিজ্ঞেস করেন, হে আল্লাহর রাসূল, আমি জাবালে তাঈ থেকে এসেছি। আমার সওয়ারীকে দুর্বল ও আমার নফসকে আমি ক্লান্ত করে ফেলেছি। আল্লাহর কসম কোনো পাহাড় বাদ নেই যেখানে আমি ওকুফ করি নি, আমার কি হজ আছে? তিনি বলেন: “যে আমাদের এই (ফজরের) সালাতে হাযির হয়েছে ও প্রস্থান করা পর্যন্ত আমাদের সাথে থেকেছে, তার আগে দিন বা রাতে ‘আরাফার ময়দানে হাযির হয়েছে, তার হজ পূর্ণ হলো এবং সে ময়লা দূর করল”।\nফাতওয়া: ৪৮. নবী সাল্লাল্লাহু আলাইহি ওয়াসাল্লামকে নজদের কতক লোক জিজ্ঞেস করল, তখন তিনি আরাফায় ছিলেন, হে আল্লাহর রাসূল, হজ কি? “তিনি একজন ঘোষণাকারীকে ঘোষণা করার নির্দেশ দিলেন যে, আরাফাই হজ। (১০ তারিখের, মুযদালিফার) রাতে যে ফজর উদয় হওয়ার আগে আরাফায় পৌঁছল সে হজ পেল। মিনার দিন তিনটি, যে দু’দিনে দ্রুত করল তার পাপ নেই, আর যে তিন দিন দেরী করল তারও পাপ নেই”।\nফাতওয়া: ৪৯. সাথীগণ নবী সাল্লাল্লাহু আলাইহি ওয়াসাল্লামকে জিজ্ঞেস করলেন, হে আল্লাহর রাসূল, আপনার ছায়ার জন্য মিনায় কি আমরা তাঁবু টাঙাবো? তিনি বলেন: “না, মিনায় যেখানে যে আগে পৌঁছবে সেটাই তার জায়গা”।\nফাতওয়া: ৫০. মিনার দিনগুলোতে হাজীদের পানি পান করানোর উদ্দেশ্যে আব্বাস রাদিয়াল্লাহু ‘আনহু যখন মক্কায় থাকার অনুমতি প্রার্থনা করেন, তিনি তাকে অনুমতি দেন।\nফাতওয়া: ৫১. আয়েশা রাদিয়াল্লাহু ‘আনহা হিজর সম্পর্কে নবী সাল্লাল্লাহু আলাইহি ওয়াসাল্লামকে জিজ্ঞেস করেন? তিনি বলেন: হিজর কাবার অংশ”। বুখারী ও মুসলিম। তিরমিযীর বর্ণনায়, আয়েশা রাদিয়াল্লাহু ‘আনহা বলেন: হে আল্লাহর রাসূল, আমি বায়তুল্লায় সালাত আদায় করার মান্নত করেছি? তিনি বলেন: “হিজরে সালাত আদায় কর, কারণ হিজর বায়তুল্লাহর অংশ”।\nফাতওয়া: ৫২. উম্মে সালামাহ রাদিয়াল্লাহু ‘আনহা নবী সাল্লাল্লাহু আলাইহি ওয়াসাল্লামকে সমস্যার কথা জানান, তিনি বলেন: “তুমি সওয়ার হয়ে মানুষের পাশ দিয়ে তাওয়াফ কর”।\nফাতওয়া: ৫৩. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, আমি বুঝতে পারিনি ফলে হাদি জবেহ করার পূর্বে মাথা মুণ্ডন করেছি? তিনি বলেন: “জবেহ কর কোনো সমস্যা নেই”। অপর ব্যক্তি জিজ্ঞেস করেন, আমি বুঝতে পারিনি রমি করার পূর্বে জবেহ করেছি? তিনি বলেন: “রমি কর কোনো সমস্যা নেই”। আব্দুল্লাহ ইবন আমর থেকে বুখারী ও মুসলিম হাদীসটি বর্ণনা করেছেন।\nফাতওয়া: ৫৪. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করেন, জবেহ করার পূর্বে আমি মাথামুণ্ডন করেছি? তিনি বলেন: যবেহ কর কোনো সমস্যা নেই”। সে বলল: সন্ধ্যা হওয়ার পর আমি রমি করেছি? তিনি বলেন: “কোনো সমস্যা নেই”। ইবন আব্বাস থেকে বুখারী হাদীসটি বর্ণনা করেছেন।\nফাতওয়া: ৫৫. জনৈক ব্যক্তি নবী সাল্লাল্লাহু আলাইহি ওয়াসাল্লামকে জিজ্ঞেস করল, হে আল্লাহর রাসূল, তাওয়াফ করার পূর্বে আমি সা‘ঈ করেছি? তিনি বলেন: “কোনো সমস্যা নেই”। উসামাহ ইবন শারীক থেকে আবু দাউদ হাদীসটি বর্ণনা করেছেন।\nফাতওয়া: ৫৬. নবী সাল্লাল্লাহু আলাইহি ওয়াসাল্লামকে জনৈক ব্যক্তি জিজ্ঞেস করেন, আমি ঋণী, আমার ওপর কি হজ ফরয? তিনি বলেন: “তোমার ঋণ আদায় কর”। ইবনুল আসির রহ. ‘জামেউল উসুল’ গ্রন্থে আবু হুরায়রা রাদিয়াল্লাহু ‘আনহু থেকে হাদীসটি বর্ণনা করেছেন, কিন্তু তার সনদ বলেন নি।\nফাতওয়া: ৫৭. আয়েশা রাদিয়াল্লাহু ‘আনহা নবী সাল্লাল্লাহু আলাইহি ওয়াসাল্লামকে বলেন: মানুষেরা হজ ও ওমরা দু’টি নিয়ে বাড়ি ফিরছে, আমি শুধু হজ নিয়ে বাড়ি ফিরছি? তিনি আব্দুর রহমান ইবন আবু বকরকে তার সাথে তানঈম যেতে বলেন, সেখান থেকে তিনি হজের পর ওমরা করেন”।\n সহীহ বুখারী হাদীস নং ১৫১৯; সহীহ মুসলিম, হাদীস নং ১৩৬।\n আহলে ইলমগণ মাবরুর হজের একাধিক অর্থ বর্ণনা করেছেন, সকল অর্থের সারমর্ম হচ্ছে: মাবরুর বলা হয় এমন হজকে, যার সকল বিধান যথাযথ পালন করা হয় এবং যে ইখলাস ও ইহসানের সাথে আদায় করার কথা সেভাবে আদায় করা হয়। কেউ বলেছেন: যে হজে কোনো পাপ সংগঠিত হয় না তাই মাবরুর হজ। কেউ বলেছেন: মাবরুর অর্থ খালিস, যে হজ খালিস আল্লাহর জন্য করা হয় তাই মাবরুর।\nকেউ বলেছেন: মাবরুর অর্থ মাকবুল অর্থাৎ কবুল হজ। মাকবুল হজের কতক আলামত: ১. হজের পর ভালো কাজে অধিক নিবেদিত হওয়া। ২. ইবাদতের পরিমাণ বৃদ্ধি পাওয়া। ৩. অপেক্ষাকৃত ভালো অবস্থায় ফেরা। ৪. হজ থেকে ফিরে পাপে লিপ্ত না হওয়া।\nহাসান বসরি রহ. বলেন: হাজীর দুনিয়া ত্যাগী ও আখিরাত মুখী হয়ে প্রত্যাবর্তন করা হজ কবুল হওয়ার আলামত। -অনুবাদক।\n সহীহ বুখারী হাদীস নং ১৫২০।\n আহমদ, হাদীস নং ২৩৯৪১; ইবন মাজাহ, হাদীস নং ২৯০১; সহীহ ইবন খুযাইমাহ, হাদীস নং ২৮৭৭।\n শিক্ষণীয় বিষয়: ২ ও ৩ নং ফাতওয়ার বিষয় এক, দু’টি প্রশ্নই করেছেন আম্মাজান আয়েশা রাদিয়াল্লাহু ‘আনহা। ফাতওয়া দু’টি থেকে কয়েকটি বিষয় স্পষ্ট হয়:\nক. জিহাদের মর্যাদা, সাওয়াব ও ফযীলত নারী-পুরুষ সবার নিকট প্রসিদ্ধ ছিল।\nখ. ইসলামের প্রথম যুগে পুরুষের পাশাপাশি নারীরাও সর্বোত্তম আমল ও ফযীলত লাভ করার ক্ষেত্রে আগ্রহী ছিল।\nগ. ইসলাম তার অনুসারীদের উপর সাধ্যাতীত দায়িত্ব অর্পণ করে না, নারীদের থেকে জিহাদ রহিত করা তার এক দৃষ্টান্ত।\nঘ. মুসলিমরা বীরের জাতি। জান্নাতের জন্য তাদের নারীরাও নিজেকে উৎসর্গ করতে প্রস্তুত।\nঙ. মাবরুর হজ ফযীলতপূর্ণ ও নারীদের জন্য জিহাদ সমতুল্য। -অনুবাদক।\n মু‘জামুল আওসাত লিত তাবরানী, হাদীস নং ৪২৮৭ ও ২৯১০; দারাকুতনি; বায়হাকি। আলবানি হাদিসটি সহীহ বলেছেন।\n ‘আজ্জু’ এর আভিধানিক অর্থ উচ্চস্বরে আওয়াজ করা। হজের ক্ষেত্রে আজ্জু অর্থ উচ্চস্বরে তালবিয়াহ পাঠ করা। কতক আভিধানিক তালবিয়ার সাথে দো‘আ ও ফরিয়াদকে যুক্ত করেছেন, অর্থাৎ আজ্জু অর্থ হজে উচ্চস্বরে তালবিয়া, দুআ ও আল্লাহর দরবারে ফরিয়াদ করা। আর ‘সাজ্জু’ এর আভিধানিক অর্থ প্রবাহিত করা। হজের ক্ষেত্রে সাজ্জু অর্থ হাদি ও কুরবানির পশুর রক্ত প্রবাহিত করা। এ দু’টি ইবাদত হজের প্রাণ। আজ্জু ইবাদত আঞ্জাম দিতে হয় মুখ দিয়ে আর সাজ্জু ইবাদত আঞ্জাম দিতে হয় তামাত্তু ও কিরান হজকারীর ছুরি দিয়ে। -অনুবাদক।\n এ প্রশ্নের উৎস কুরআনুল কারিমের একটি আয়াত, যেখানে আল্লাহ তা‘আলা বলেছেন: “মানুষের উপর আল্লাহর জন্য কাবার হজ্জ করা ফরয, যে সেখান পৌঁছতে সক্ষম”। আয়াতে সক্ষমতা বলতে কি বুঝায় সেটা জানার জন্য জনৈক সাহাবী প্রশ্ন করেছেন। সক্ষমতার ব্যাখ্যায় নবী সাল্লাল্লাহু আলাইহি ওয়াসাল্লাম মৌলিক দু’টি বিষয় উল্লেখ করেছেন: ১. সম্বল তথা খাবার, পরিধেয় বস্ত্র ও থাকার ব্যয়ভারের মালিকানা। ২. বায়তুল্লাহ পর্যন্ত পৌঁছার যানবাহন বা তার ভাড়ার মালিক হওয়া। এ দু’টি সক্ষমতা মানুষের উপর হজ ফরয করে।\nআহল ইলমগণ সম্বল ও সওয়ারীর ব্যাখ্যাস্বরূপ আরো কিছু শর্ত যোগ করেছেন, যেমন সাবালক হওয়া, শারীরিক ও মানসিকভাবে সুস্থ হওয়া, ব্যক্তির ওপর যাদের ভরণপোষণ ওয়াজিব হজ থেকে ফিরে আসা পর্যন্ত তাদের ভরণপোষণ দিতে সক্ষম হওয়া এবং ফিরে এসে অবশিষ্ট অর্থ ও সম্পত্তি দিয়ে স্বাভাবিক জীবন-যাপন করার ক্ষমতা রাখা যেরূপ হজ করার পূর্বে ছিল। আর নারীর ক্ষেত্রে আরও একটি অতিরিক্ত শর্ত হচ্ছে, স্বামী বা অন্য কোনো মাহরাম সাথে থাকা জরুরি, যিনি তার সাথে হজ বা উমরার সফর সঙ্গী হবেন। এসব শর্তও দলীল দ্বারা প্রমাণিত। -অনুবাদক।\n পুরো হাদীস নিম্নরূপ, ইবন আব্বাস নবী সাল্লাল্লাহু আলাইহি ওয়াসাল্লামকে বলতে শুনেন:\n«لا يخلون رجل بامرأة، ولا تسافرن امرأة وإلا معها محرم»، فقام رجل فقال: يا رسول الله اكتتبت في غزوة كذا وكذا، وخرجت امرأتي حاجة؟ قال: «اذهب فحج مع امرأتك».\n“কোনো পুরুষ নারীর সাথে একাকীত্ব অবলম্বন করবে না এবং কোনো নারী মাহরাম ব্যতীত সফর করবে না, তখন এক ব্যক্তি দাঁড়িয়ে বলল: হে আল্লাহর রাসূল, আমার নাম অমুক অমুক যুদ্ধে লিখা হয়েছে, এ দিকে আমার স্ত্রীও হজের উদ্দেশ্যে বের হয়েছে? তিনি বললেন: যাও, তোমার স্ত্রীর সাথে হজ কর”। (সহীহ বুখারী ও মুসলিম)\nশাইখ ইবন বায রহ. বলেন: নবী সাল্লাল্লাহু আলাইহি ওয়াসাল্লামের নিষেধাজ্ঞা “নারী কখনো মাহরাম ব্যতীত সফর করবে না” হজ ও গায়রে হজ সব সফরকে শামিল করে। অতএব সফরসঙ্গী পুরুষ মাহরাম ব্যতীত নারীর উপর হজ ফরয হবে না। কতক আহলে-ইলম বলেছেন: নারী নারীদের সাথে পুরুষ মাহরাম ব্যতীত হজ করতে পারবে যদি তাদের সাথে আমানতদার ব্যক্তিবর্গ থাকেন। তাদের এ কথার সপক্ষে কোনো দলিল নেই, বরং উল্লেখিত হাদিস তাদের বক্তব্যকে প্রত্যাখ্যান করে”। মাজমু ফাতাওয়া ইবন বায: (১৬/৩৮০) -অনুবাদক।\n দারাকুতনি, বায়হাকি ও তাবরানি ফিস সাগীর। দেখুন: তালখিসুর হাবির: (২/২৮৯)।\n ইমাম তিরমিযী জাবের থেকে হাদীসটি বর্ণনা করেন, অতঃপর বলেন হাসান ও সহীহ। [তবে শাইখ আলবানী রহ. হাদীসটিকে দুর্বল বলেছেন। -সম্পাদক]\n হজের নির্দিষ্ট মাস ও দিন রয়েছে কিন্তু ওমরার তা নেই। ওমরা সারা বছর যখন ইচ্ছা করা যায়, তবে রমযান মাসের ওমরায় অনেক ফজিলত ও বৈশিষ্ট্য রয়েছে, যা অন্যান্য মাসের ওমরায় নেই। আবু মাকাল রাদিয়াল্লাহু ‘আনহু থেকে বর্ণিত মুসনাদে আহমদ ও ইবনে মাজার হাদিস থেকে জানি রমযানের ওমরা হজের সমপরিমাণ। ইবনে আব্বাস রাদিয়াল্লাহু ‘আনহু সূত্রে আরো ব্যাখ্যাসহ হাদিসটি বর্ণিত হয়েছে, নবী সাল্লাল্লাহু আলাইহি ওয়াসাল্লাম জনৈক আনসারী নারীকে বলেন: “কিসে তোমাকে বাঁধা দিয়েছে আমাদের সাথে হজ করনি?” সে বলল: আমাদের দু’টি উট ছিল, একটির উপর অমুকের বাবা ও তার ছেলে যাত্রা করেছে। অপরটি আমাদের জন্য রেখে গেছে, আমরা তা দিয়ে কৃষি জমি সেচ করতাম। নবী সাল্লাল্লাহু আলাইহি ওয়াসাল্লাম বললেন:\n«فإذا كان رمضان اعتمري فيه، فإن عمرةً في رمضان حجة».\n“যখন রমযান আসবে ওমরা কর, কারণ রমযানের ওমরা হজ”। নবীর সাথে হজ করতে না পারা নারীকে তিনি রমযানে ওমরা করার নির্দেশ দিচ্ছেন যেন হজের বরাবর সাওয়াব হাসিল হয়। এতে আশ্চর্যের কিছু নেই, কারণ রমযান মাস কল্যাণের মাস, তাই রমযানের ওমরা হজের সমান হওয়া অস্বাভাবিক নয়, তবে তার দ্বারা হজের ফরজ আদায় হবে না। এ জাতীয় ফজিলতের উদাহরণ, যেমন নবী সাল্লাল্লাহু আলাইহি ওয়াসাল্লাম বলেছেন:\n«من قرأ "قل هو الله أحد" فقد قرأ ثلث القرآن». متفق عليه.\n“যে সূরা ইখলাস পাঠ করল, সে কুরআনুল কারীমের এক তৃতীয়াংশ পাঠ করল”। (সহীহ বুখারী ও মুসলিম) অনুরূপ নবী সাল্লাল্লাহু আলাইহি ওয়াসাল্লাম বলেন:\n«صلاة في مسجدي -أي المسجد النبوي- أفضل من ألف صلاة فيما سواه إلا المسجد الحرام، وصلاة في المسجد الحرام أفضل من مئة ألف صلاة فيما سواه».\n“আমার মসজিদে এক সালাত অন্যান্য মসজিদে এক হাজার সালাত থেকে উত্তম মসজিদে হারাম ব্যতীত, আর মসজিদে হারামে এক সালাত অন্যান্য মসজিদে এক শো হাজার সালাত থেকে উত্তম”। (আহমদ ও ইবন মাজাহ)।\nএসব ফযীলতের অর্থ এটা নয় যে, নবীর মসজিদে এক সালাত এক হাজার সালাতের মোকাবিলায় যথেষ্ট, অতএব পরবর্তী এক হাজার সালাত না পড়লেও হবে, এরূপ অর্থ কেউ বুঝে না। রমযানের ওমরা হজের বরাবর অর্থ সাওয়াবের ক্ষেত্রে বরাবর, সুতরাং রমযানের ওমরা ফরয হজের মোকাবেলায় যথেষ্ট নয়। এ জাতীয় হাদীস দ্বারা উৎসাহ প্রদান ও আল্লাহর অনুগ্রহের পরিমাণ বুঝানো উদ্দেশ্য। হজ ওমরা থেকে উত্তম সন্দেহ নেই, রমযানের ওমরায় হজের সমপরিমাণ সাওয়াব আছে, কিন্তু হজের যে বৈশিষ্ট্য, ফযীলত ও মর্যাদা রয়েছে যেমন আরাফা ও রমির দো‘আ করা, নহর করা, ইত্যাদি ওমরাতে কোথায়? -অনুবাদক।\n আবু দাউদ। হাদীসটির প্রথম অংশ এবং শেষাংশ বিশুদ্ধ। আমি একজন বৃদ্ধ… এ অংশটুকু দুর্বল। [সম্পাদক]\n ছোট বাচ্চাদের হজ সহীহ, তবে ফরয হজের পক্ষে যথেষ্ট হবে না, বরং নফল হবে, সাবালক হওয়ার পর সামর্থ্যের মালিক হলে পুনরায় হজ করা জরুরি।\nশাইখ ইবন বায রহ. এক প্রশ্নের উত্তরে বলেন: “হজের ক্ষেত্রে বাচ্চারাও বড়দের মত, বড়রা বাচ্চাদের হয়ে ইহরাম ও অন্যান্য কার্যাদি সম্পন্ন করবে যদি বাচ্চাদের বয়স সাত বছরের কম হয়। আর যদি সাত বছরের বেশী হয় তাদের ইহরাম শিখিয়ে দিবে, যেমন ছেলে হলে বলবে: সেলাই করা কাপড় খুলে ফেল, চাদর ও (সেলাই বিহীন) লুঙ্গি পর ও মাথা খোলা রাখ। বাচ্চা যদি সাত বছরের কম হয় একটি কাপড় পেঁচিয়ে মাথা খোলা রাখবে, জামা ও পায়জামা খুলে ফেলবে, কাপড় পেঁচিয়ে দিবে যেন সতর প্রকাশ না পায়। বাচ্চা বড় হলে বলবে, এটা কর ওটা কর ইত্যাদি। মেয়েদের ইহরাম তাদের চেহারায় শরীরে নয়, সে তার ইচ্ছামত স্বাভাবিক পোশাক পরিধান করবে”। ফতোয়া নুরুন আলাদদারব।\nবাচ্চা পাবে হজের সাওয়াব, মা-বাবা পাবে সাহায্য করার সাওয়াব। নবী সাল্লাল্লাহু আলাইহি ওয়াসাল্লাম বলেন: مَنْ دَلَّ عَلَى خَيْرٍ فَلَهُ مِثْلُ أَجْرِ فَاعِلِهِ “যে কোনো ভালো কাজ দেখাল তার জন্য রয়েছে কর্তার সমান সাওয়াব”। মুসলিম, হাদীস নং ৩৫০৯। -অনুবাদক।\n আবু দাউদ, নাসাঈ ও তিরমিযী। ইমাম তিরমিযী হাদীসটি হাসান ও সহীহ বলেছেন।\n ১৫-২০নং ফতোয়া থেকে স্পষ্ট হল, নারীর পক্ষ থেকে নারী, অনুরূপ বাবা, ভাই, স্বামী, মামা, খালু এবং যাকে নারী আল্লাহর জন্য মহব্বত করে তার পক্ষ থেকে সে হজ করতে পারবে, যদি তাদের কেউ মারা যায়, অথবা হজ করতে অক্ষম হয়। অনুরূপ পুরুষরাও পুরুষ ও নারীর পক্ষ থেকে হজ করতে পারবে কোনো বাধা নেই। -অনুবাদক।\n আরনাউত: জামেউল উসূল: (৩/৪২২) গ্রন্থে এবং আলবানি মিশকাতের (২/৭৭৬) টিকায় হাদীসটি সহীহ বলেছেন। অনুবাদক।\n আবু দাউদ ও ইবন মাজাহ।\n কতক আহলে-ইলম বলেছেন: কারো মান্নতে ইবাদত ও বৈধকর্ম দু’টি বিষয় থাকলে ইবাদত আঞ্জাম দেওয়াই যথেষ্ট, বৈধকর্ম করা জরুরি নয়। যেমন, এখানে বায়তুল্লাহ গমন ও হাঁটার অনুমতি দেওয়া হয়েছে, খালি পায়ে হাঁটার অনুমতি দেওয়া হয় নি। কারণ, তা ইবাদত নয়। অতএব, ত্যাগ করার জন্য কাফফারাও নেই। -অনুবাদক।\n আবু দাউদ ও তিরমিযী। [দুর্বল সনদ]\n হাফেয ইবন হাজার বলেন: উকবার বোন হাঁটতে সক্ষম ছিল, তাই তাকে তিনি কাফফারার কথা বলেন নি, কিন্তু আনাসের হাদীসে উল্লিখিত নারী হাঁটতে সক্ষম নয়, তাই তাকে বাহনে চড়ার নির্দেশ দেন ও কাফফারা আদায় করতে বলেন। কারণ, সে হাঁটার (ইবাদতের) মান্নত করেছে যা তার পক্ষে সম্ভব নয়, অতএব তার বিনিময়ে সে কাফফারা দিবে। -অনুবাদক।\nতবে শাইখ আলবানী বলেন, হাদীসটির সনদ দুর্বল। [সম্পাদক]\n তবে শাইখ আলবানী বলেন, তার সনদ দুর্বল। [সম্পাদক]\n হজের সফরে ব্যবসা করার সুযোগ আছে যেমন যে চালক মক্কা, মদীনা, জেদ্দা, মিনা, আরাফাহ ও মুজদালিফার রাস্তায় ভাড়া খাটে এবং নিজেও হজের কার্যক্রম যথাযথ আঞ্জাম দেয় তার হজ শুদ্ধ। এটাই কুরআনুল কারীমের আয়াতের ব্যাখ্যা। অনুবাদক।\n মীকাতসমূহের পরিচিতি: যুল হুলাইফা: মক্কা থেকে ৪২০ কিলোমিটার দূরে অবস্থিত। বর্তমান আবইয়ারে আলী নামে জায়গাটি পরিচিত। মদীনাবাসী ও এই পথ দিয়ে যারা মক্কায় আসেন যুল হুলাইফা তাদের মীকাত। জুহফাহ: এই স্থানটি বর্তমান পরিত্যক্ত হওয়ায় রাবেগ থেকে ইহরাম বাঁধা হয়। মক্কা থেকে রাবেগের দূরত্ব ১৮৬ কিলোমিটার। সৌদি আরবের উত্তরাঞ্চলীয় এলাকার লোকজন, পশ্চিম ও উত্তর আফ্রিকার লোকজন, লেবানন, সিরিয়া, জর্ডান ও ফিলিস্তিনিরা এই জায়গা থেকে ইহরাম বাঁধেন। কারনুল মানাযিল: এই জায়গার দ্বিতীয় নাম ‘আসসাইলুল কাবির’। মক্কা থেকে এর দূরত্ব ৭৮ কিলোমিটার। ইরাক, ইরান ও অন্যান্য উপসাগরীয় অঞ্চলের লোকদের মীকাত এই কারনুল মানাযিল। ইয়ালামলাম: মক্কা থেকে এর দূরত্ব ১২০ কিলোমিটার। ইয়ামান, পাক, ভারত ও বাংলাসহ প্রাচ্য ও দূরপ্রাচ্য থেকে জলপথে আগমনকারীদের মীকাত এই ইয়ালামলাম। অনুবাদক।\n তিরমিযী ও আবু দাউদ। আবু দাউদ নাজিয়াকে আসলামী গোত্রের বলেছেন।\n সাধারণ হালতে হজের শুরুতে শর্ত করার নিয়ম নেই, কারণ নবী সাল্লাল্লাহু আলাইহি ওয়াসাল্লাম হজ কিংবা ওমরায় শর্ত করেন নি। হুদাইবিয়ার সময়ও বলেন নি বাধা যেখানে রুখে দিবে সেখানে আমার হজ সমাপ্ত হবে। কোনো সাহাবীকে তিনি শর্ত করার নির্দেশ করেননি। হ্যাঁ, যে নারী ফতোয়া চেয়েছে তাকে তিনি শর্ত করার পরামর্শ দেন, কারণ সে শঙ্কিত ছিল হয়তো রোগ বেড়ে গেলে হজ অপূর্ণ থেকে যাবে। অতএব, হজযাত্রী যদি রোগ, অর্থ-সঙ্কট, শত্রু বা কোনো কারণে হজ বা ওমরা পূর্ণ করার ব্যাপারে সন্দিহান হয় শর্ত করে নিবে, যেরূপ নবী সাল্লাল্লাহু আলাইহি ওয়াসাল্লাম বলেছেন। সাহাবীদের মাঝে হজের শুরুতে শর্ত করার রেওয়াজ ছিল। ইমাম শাফে‘ঈ ও বায়হাকী সহি সনদে বর্ণনা করেন, সুওআইদ ইবন গাফলাহ বলেন: “উমর ইবনুল খাত্তাব আমাকে বলেন, হে আবু উমাইয়্যাহ, হজ কর ও শর্ত কর। কারণ, যেভাবে শর্ত করবে সেভাবে আবশ্যক হবে এবং তোমার ওপর আল্লাহর তাই পাওনা হবে যার তুমি শর্ত করবে”। মাজমুউল ফতোয়া: (৮/৩০৯)।\nইবন মাসউদ রাদিয়াল্লাহু ‘আনহু এক ব্যক্তিকে বলেন: “হজ কর ও শর্ত কর এবং বল: হে আল্লাহ তোমার জন্য হজের ইচ্ছা করছি যদি সম্ভব হয়, অন্যথায় ওমরা করে ক্ষান্ত হবো”। বায়হাকি হাসান ও সহীহ সনদে বর্ণনা করেছেন। দেখুন: মাজমুউল ফতোয়া: (৮/৩০৯)।\nআয়েশা রাদিয়াল্লাহু ‘আনহা থেকে বর্ণিত, তিনি উরওয়াকে বলেন: “তুমি যখন হজ কর ইস্তেসনা (শর্ত) কর কি? উরওয়া বলেন: কিভাবে করবো? তিনি বলেন, বল: হে আল্লাহ হজের দৃঢ় সংকল্প করেছি, যদি আপনি সহজ করেন হজ হবে, আর বাধার সম্মুখীন হলে ওমরা হবে”। বাণীটি বুখারী ও মুসলিমের ন্যায় সহীহ সনদে বায়হাকি ও শাফে‘ঈ বর্ণনা করেছেন।\nশর্ত করার ফায়দা: হজযাত্রী যদি শর্ত করে মক্কায় পৌঁছতে সক্ষম না হয় বাধার স্থানে হালাল হয়ে যাবে, হাদি, ফিদিয়া, সিয়াম, কাযা ও মাথামুণ্ডন ইত্যাদির প্রয়োজন নেই। শর্ত না করে বাধাগ্রস্ত হলে ‘মুহসার’ হবে, হারামের এলাকায় তার হাদি জবেহ করা জরুরি যদি সম্ভব হয়, আল্লাহ তা‘আলা বলেন:\n﴿ فَإِنۡ أُحۡصِرۡتُمۡ فَمَا ٱسۡتَيۡسَرَ مِنَ ٱلۡهَدۡيِۖ وَلَا تَحۡلِقُواْ رُءُوسَكُمۡ حَتَّىٰ يَبۡلُغَ ٱلۡهَدۡيُ مَحِلَّهُۥۚ ١٩٦ ﴾ [البقرة: ١٩٦]\n“অতঃপর যদি তোমরা আটকে পড়, তবে যে পশু সহজ হবে (যবেহ কর), আর তোমরা তোমাদের মাথামুণ্ডন করো না, যতক্ষণ না পশু তার যথাস্থানে পৌঁছে”। [সূরা আল-বাকারাহ, আয়াত: ১৯৬] যদি হারামে জবেহ করা সম্ভব না হয় বাধাপ্রাপ্ত স্থানেই জবেহ ও মাথামুণ্ডন করা জরুরি, যেমন নবী সাল্লাল্লাহু আলাইহি ওয়াসাল্লাম হুদাইবিয়ায় করেছেন, যখন কাফেররা তাকে মক্কায় প্রবেশে বাধা দিয়েছিল। তিনি হাদি নহর শেষে মাথামুণ্ডন করেন, সাহাবীদের তার নির্দেশ দেন:\n«قوموا فانحروا ثم احلقوا».\n“তোমরা দাঁড়াও, নহর কর, অতঃপর মাথামুণ্ডন কর”। সহীহ বুখারী, হাদীস নং ২৭৩৪।\nশর্ত করার পর ওমরা বা হজ পূর্ণ করা সম্ভব না হলে কাযা করা জরুরি নয়, তবে হজ ফরয হলে কাযা করা জরুরি। আল্লাহ ভালো জানেন। -অনুবাদক।\n মুহরিমের পক্ষে শিকার করা বৈধ নয়, তবে এসব প্রাণী হত্যা করা বৈধ। অনুবাদক।\n মুসান্নাফ ইবন আবু শায়বাহ, হাদীস নং ১৪৭৩৪।\n তবে এর সনদ দুর্বল। বিশেষ করে প্রথম অংশ। -সম্পাদক\n আবু দাউদ ও নাসাঈ। তবে হাদীসটির সনদ দুর্বল [সম্পাদক]\n তিরমিযী, তিনি বলেন: হাদীসটি হাসান ও সহীহ।\n ‘আরাফায় অবস্থান করার মেয়াদ ৯ম তারিখ সূর্য ঢলে যাওয়ার পর থেকে মুযদালিফার রাতের শেষ সময় পর্যন্ত। যে ১০ম তারিখ সুবহে সাদিকের আগে আরাফায় পৌঁছল সে হজ পেল। নবী সাল্লাল্লাহু আলাইহি ওয়াসাল্লাম সূর্য ঢলে যাওয়ার পর এক আযান ও দুই একামত দ্বারা জোহর ও আসর সালাত জোহরের সময় একত্র আদায় করে সূর্য অস্ত যাওয়া পর্যন্ত ‘আরাফায় অবস্থান করেন। -অনুবাদক।\n তিরমিযী, নাসাঈ ও আবু দাউদ।\n ইবনে উসাইমীন বলেন: “এ কথার অর্থ হজের জন্য আরাফায় অবস্থান করা জরুরি, যে আরাফায় অবস্থান করল না তার হজ হল না। আবার আরাফায় অবস্থান করাই হজের শেষ আমল নয়, বরং আরো কাজ বাকি থাকে, যেমন মুজদালিফায় অবস্থান, তাওয়াফে ইফাদাহ, সাফা ও মারওয়ার সাঈ, পাথর নিক্ষেপ ও মিনায় রাত যাপন করা। সবচেয়ে গুরুত্বপূর্ণ আমল আরাফায় অবস্থান করা। তাই আহলে ইলমগণ বলেছেন, যার ওকুফে আরাফা ছুটে গেল, তার হজ ছুটে গেল”। মাজমু ফতোয়া ইবন উসাইমীন: (২৩/২৪) অনুবাদক।\n আহমদ, আবু দাউদ, তিরমিযী, তিনি হাদীসটি হাসান বলেছেন, হাকিম বলেছেন সহীহ এবং যাহাবী তাকে সমর্থন করেছেন।\n ইবন বায রহ.-কে জিজ্ঞাসা করা হয়, কেউ যদি আরাফা থেকে মিনায় পৌঁছে প্রথম জামরায় কঙ্কর মেরে তাওয়াফ ও সাঈ করে, এবং আসর পর্যন্ত মক্কায় অবস্থান শেষে মিনায় গিয়ে হাদি জবেহ করে, মক্কায় অবস্থান করার কারণে তার উপর কিছু ওয়াজিব হবে কি? তিনি বলেন, না, কোনো সমস্যা নেই। যদি কেউ ঈদের দিন অথবা তাশরীকের দিনের বেলা মক্কায় বা নিজ বাড়ীতে বা নিজ সাথীদের নিকট অবস্থান করে কোনো সমস্যা নেই, উত্তম হচ্ছে নবী সাল্লাল্লাহু আলাইহি ওয়াসাল্লাম ও সাহাবীদের আদর্শ মেনে মিনায় অবস্থান করা, যদি মিনায় থাকা সম্ভব না হয় বা কষ্টকর হয়, দিনে মক্কায় অবস্থান করে রাতে মিনায় চলে যাওয়া ও সেখানে রাত যাপন করা দোষের নয়”। মাজমু‘উল ফতোয়া: (১৭/৩৬৫)\nএরূপ এক প্রশ্নের উত্তরে ইবন উসাইমীন রাহিমাহুল্লাহ বলেন: “তাশরীকের দিনগুলোয় মক্কা বা তার পার্শ্ববর্তী এলাকা-জেদ্দায় যাওয়া সমস্যা নয়, তবে উত্তম হচ্ছে দিন-রাত মিনায় অবস্থান করা, যেরূপ নবী সাল্লাল্লাহু আলাইহি ওয়াসাল্লাম অবস্থান করেছেন”। ফতোয়া শাইখ ইবন উসাইমীন: (২৩/২৪১,২৪৩) অপর এক ফতোয়ায় তিনি বলেন: “আলিমগণ বলেন, রাতের অধিকাংশ সময় মিনায় অবস্থান করা ওয়াজিব”। ফতোয়া শায়খ ইবনে উসাইমীন: (২৩/২৪৪) অনুবাদক।\n কা‘বার রুকনে শামি ও রুকনে ইরাকির উত্তর পাশের ত্রিভুজ আকৃতির অংশকে ‘হিজর’ বলা হয়, বর্তমান যা অর্ধ গোলাকার বৃত্ত (বা দেয়াল) ঘেরা। ইবরাহীম ও ইসমাঈল আলাইহিমাস সালামের নির্মিত মূল কাবার অংশ হিজর। যখন আগুন লেগে ও প্রবল বৃষ্টিপাতের কারণে কা‘বার দেয়ালের অংশ বিশেষ ভেঙ্গে পড়ে, কুরাইশরা অবশিষ্ট দেয়াল ভেঙ্গে নতুনভাবে কাবা নির্মাণ করার উদ্যোগ গ্রহণ করে, কিন্তু ইবরাহীম সাল্লাল্লাহু আলাইহি ওয়াসাল্লামের ভিত্তির উপর নির্মাণ করার প্রয়োজনীয় হালাল অর্থ তাদের জোগাড় হয় নি। কারণ, তারা শর্ত করেছিল কাবার নির্মাণে হারাম অর্থ ব্যবহার করবে না, যেমন ব্যভিচারীর মোহর, সুদ ও অপরের হক ইত্যাদি, তাই উত্তর পাশের কিছু অংশ ছেড়ে কাবা নির্মাণ করা হয়, ছেড়ে দেওয়া অংশ পাথরের দেয়াল দিয়ে সাধারণের জন্য নিষিদ্ধ করা হয়, যেন মানুষ বুঝে এটাও কাবার অংশ এবং তার বাইর দিয়ে তাওয়াফ করে। এ কারণে অত্র অংশকে হিজর বলা হয়, কারণ হিজর অর্থ নিষিদ্ধ করা। এটা ছিল নবুওয়াতের পূর্বের ঘটনা।\nআয়েশা রাদিয়াল্লাহু আনহা নবী সাল্লাল্লাহু আলাইহি ওয়াসাল্লামকে জিজ্ঞেস করেন, “হিজর কাবার অংশ কি না? তিনি বলেন: হ্যাঁ, আয়েশা বলেন, তাহলে কেন তারা এটাকে কাবার অন্তর্ভুক্ত করে নি, তিনি বলেন: তোমার কওমের অর্থ সংকট হয়েছিল”। সহীহ বুখারী, হাদীস নং ১৫৮৪; সহীহ মুসলিম, হাদীস নং ১৩৩৩।\nআয়েশা রাদিয়াল্লাহু ‘আনহা থেকে বর্ণিত, তিনি নবী সাল্লাল্লাহু আলাইহি ওয়াসাল্লামকে বলেন: আমি আল্লাহর ঘরে সালাত আদায় করতে পছন্দ করি, নবী সাল্লাল্লাহু আলাইহি ওয়াসাল্লাম তার হাত ধরে হিজরে দাখিল করেন, এবং বলেন “হিজরে সালাত পড় যদি ঘরে প্রবেশ করতে চাও, কারণ এটাও ঘরের অংশ, তোমার কওম কাবা নির্মাণ করার সময় মূল ঘর থেকে হিজর বাইরে রেখে দেয়”। আবু দাউদ, হাদীস নং ২০২৮; তিরমিযী, হাদীস নং ৮৭৬; নাসাঈ, হাদীস নং ২৯১২।\nআয়েশা রাদিয়াল্লাহু ‘আনহা থেকে বর্ণিত, নবী সাল্লাল্লাহু আলাইহি ওয়াসাল্লাম বলেছেন: “যদি তোমার কওম শিরকি যুগের নিকটবর্তী না হত, আমি কাবা ভেঙ্গে (তার মেঝটি) মাটির সমান করে দিতাম এবং পূর্ব ও পশ্চিমে দু’টি দরোজা রাখতাম, (একটি প্রবেশ করার ও অপরটি বের হওয়ার), আর হিজরের দিক থেকে কাবা ছয় হাত বাড়িয়ে দিতাম, কারণ কুরাইশরা কাবা নির্মাণ করার সময় তা বাদ দিয়েছে”। সহীহ মুসলিম, হাদীস নং ২৩৬৯।\nইবন উসাইমীনকে হিজর সম্পর্কে জিজ্ঞাসা করা হয়, তিনি বলেন: “অনেকে হিজরকে হিজরে ইসমাইল বলে যার পশ্চাতে কোনো ভিত্তি নেই। কারণ, ইসমাইল হিজর সম্পর্কে জানতেন না, তাই এটাকে হিজরে ইসমাইল না বলে শুধু হিজর বলাই শ্রেয়”। ফতোয়া: (১২/৩৯৮)।\nহিজরকে হাতীমও বলা হয়: হাতীম অর্থ ভাঙ্গা বস্তু, মক্কার কুরাইশরা কাবা নির্মাণ করার সময় হাতীম ছোট দেয়াল ঘেরা করে দেয়। দেয়ালটি কাবার সমপরিমাণ ছিল না, অনেকটা অসম্পূর্ণ ও উপর থেকে ভাঙ্গা দেয়ালের মতো ছিল, তাই এটাকে হাতীম বলা হয়।\nকেউ বলেছেন: মক্কার লোকেরা এখানে পরস্পর চুক্তিতে আবদ্ধ হত ও বিভিন্ন শপথ করত, কেউ তার খেলাফ করলে ধ্বংস হয়ে যেত তাই এটাকে হাতীম বলা হয়। কারণ, হাতীম অর্থ ধ্বংস। কেউ বলেছেন: মক্কার লোকেরা তাওয়াফের কাপড় এখানে রেখে দিত এবং এখানেই সেগুলো ধ্বংস হত তাই এটাকে হাতীম বলা হয়।\nমোদ্দাকথা, হাতীম কাবার অংশ, এতে সালাত আদায় করার অর্থ কাবার ভেতর সালাত আদায় করা, কাবার ভেতর ফরয আদায় করা অনেকের নিকট বৈধ নয়। নবী সাল্লাল্লাহু আলাইহি ওয়াসাল্লাম কাবার ভেতর ফরয সালাত আদায় করেন নি। কারণ, এভাবে সালাত আদায় করলে কাবার কিয়দংশ পশ্চাদমুখী হয়, যা ফরয সালাতে বৈধ নয়, নফল সালাতে বৈধ, যেমন নবী সাল্লাল্লাহু আলাইহি ওয়াসাল্লাম বাহনে চড়ে নফল আদায় করতেন, যে দিকে তার মুখ হত ভ্রুক্ষেপ করতেন না। -অনুবাদক।\n নবী সাল্লাল্লাহু আলাইহি ওয়াসাল্লাম পূর্বাহ্নে তথা দ্বিপ্রহরের আগে রমি করেছেন, অতঃপর নহর করেছেন, অতঃপর করেছেন হলক তথা মাথামুণ্ডন। এরপর আয়েশা তাকে আতর লাগিয়ে দেন, এভাবে তিনি প্রথমবারের মত হালাল হন, অর্থাৎ স্ত্রী ব্যতীত সব কিছু তার জন্য হালাল হয়। অতঃপর তাওয়াফ ও সা‘ঈ করে চূড়ান্তভাবে হালাল হন। এটাই হাজীদের জন্য করণীয় সুন্নত, তবে এসব কর্ম সম্পাদনে অগ্র–পশ্চাৎ হলে কোনো সমস্যা নেই, এটাই নবী সাল্লাল্লাহু আলাইহি ওয়াসাল্লামের ফাতওয়া। অনুবাদক।\nPrevious The 99 beautiful names of allah\nNext মাহে রমযানের মুসলিমদের দায়িত্ব-কর্তব্য (বই)\nহজ্জের পর কী? জেনে নিন হজের পর হাজী সাহেবের করণীয়\nহজে দো‘আ কবুলের বিশেষ স্থান সমূহের নাম\nওমরায় করণীয় কাজ সমূহ\nবর্ণনা: দীন ইসলামের ভিত্তি হচ্ছে পাঁচটি বিষয়ের ওপর। এ পাঁচটি ভিত্তি সম্পর্কে মানুষের প্রশ্নের অন্ত নেই, …


কুকুর থেকেও ছড়ায় করোনা! কুকুর থেকেও ছড়ায় করোনা! – KushiyaraView24\nকুকুর থেকেও ছড়ায় করোনা!\nমালয়েশিয়ায় একটি শিশুর শরীরে একটি নতুন করোনা ভাইরাস আবিষ্কার করেছেন বিজ্ঞানীরা। তাদের ধারণা তা এসেছে কুকুর থেকে। ওই শিশুটিকে নিউমোনিয়ায় আক্রান্ত হওয়ায়\nমালয়েশিয়ার এক হাসপাতালে ভর্তি করানো হয়েছিল ২০১৮ সালে। যদি নিশ্চিত হয় যে, এটা হিউম্যান প্যাথোজেন বা মানব শরীরকে আক্রমণকারী জীবাণু তাহলে এটা হবে ৮ম করোনা ভাইরাস এবং কুকুর থেকে আসা প্রথম করোনা ভাইরাস, যা মানব শরীরে রোগ সৃষ্টি করতে পারে।\nএ খবর দিয়ে অনলাইন ইন্ডিয়ান এক্সপ্রেস লিখেছে, এই ভাইরাসটি মানুষের জন্য মারাত্মক কোনো ক্ষতির কারণ কি-না সে বিষয়ে সুস্পষ্ট কোনো তথ্যপ্রমাণ পাওয়া যায়নি বলে বলছেন গবেষকরা। তাদের গবেষণায় ওই শিশুটির ভাইরাস সংক্রমণ থেকে নিউমোনিয়া হয়েছে এমন কোনো তথ্যপ্রমাণও পাওয়া যায়নি। আবার বলা হয়েছে, এই ভাইরাস মানুষের মধ্যে ছড়িয়ে পড়ার সক্ষমতা পাও রাখতে পারে। এ গবেষণার তথ্য গত বৃহস্পতিবার প্রকাশিত হয়েছে ক্লিনিক্যাল ইনফেকশাস ডিজিজেস জার্নালে। এতে ভাইরাস নিয়ে আরো গবেষণার প্রয়োজন বলে মত দেয়া হয়েছে। বলা হয়েছে, ভাইরাস জীবজন্তুর শরীর থেকে মানবদেহে ছড়িয়ে পড়তে পারে। ডিউক ইউনিভার্সিটির সংক্রামক ব্যাধি\nবিশেষজ্ঞ ড. গ্রেগরি গ্রে বলেছেন, আমার মতে এখানে মূল বার্তাটি হলো এসব ভাইরাস সারা বিশ্বেই সম্ভবত বিস্তার ঘটছে, যেখানেই মানুষ পশুর সংস্পর্শে আসে, সেখানেই এই ঘটনা ঘটে। এসব বিষয়ে আমাদের নজর দেয়ার প্রয়োজন। যদি এই সংক্রমণের বিষয়টি আমরা আগেভাগে শনাক্ত করতে পারি তাহলে একটি মহামারির আগেই এর সমাধান করা সম্ভব হবে।


বিদেশি পর্যটকের খরা কাটাতে নতুনভাবে প্রস্তুত হচ্ছে কক্সবাজার - স্বাধীন নিউজ\nকক্সবাজার উন্নয়ন কর্তৃপক্ষের প্রকৌশল বিভাগের সদস্য লে. কর্নেল মোহাম্মদ আনোয়ার-উল ইসলাম বলেন, ‘মাস্টার প্ল্যান অনুযায়ী ফরেন টুরিস্ট জোন আলাদা হবে। এছাড়া আলাদা জোন করে নতুন হোটেল, রিসোর্ট, রেস্ট হাউজ, হাসপাতাল ও হাউজিং গড়ে তোলা হবে। তারা নিরাপদে ও স্বাচ্ছন্দ্যে কক্সবাজারে ভ্রমণ করতে পারবেন। আশা করছি আগামী দুই বছরের মধ্যে আমরা বিদেশিদের জন্য কাঙ্ক্ষিত সেই কক্সবাজার গড়ে তুলতে পারব।’\nতিনি বলেন, বিশ্বের দীর্ঘতম সমুদ্র সৈকতকে শতভাগ নিরাপদ করেছে ট্যুরিস্ট পুলিশ। ট্যুরিস্ট পুলিশের কারণে মানুষের মধ্যে সেন্স অব সিকিউরিটি বৃদ্ধি পেয়েছে। পর্যটকরা বিচে রাত কাটাতেও ভয় পাচ্ছেন না। তাদের মধ্যে একটা ফিলিংস এসেছে যে আমরা এখানে সেইফ (নিরাপদ), কোনো সমস্যা নেই। ট্যুরিস্ট পুলিশের এমন তৎপরতায় বিদেশিরা আরও বেশি সংখ্যায় এখানে আসবেন। দেশের ট্যুরিজমকে এগিয়ে নিতে অগ্রণী ভূমিকা রাখবে ট্যুরিস্ট পুলিশ।\nকক্সবাজার ট্যুরিস্ট জোনের পুলিশ পরিদর্শক (ইন্সপেক্টর) সাকের আহমেদ বলেন, কাজের সুবাদে কক্সবাজারে উল্লেখযোগ্য সংখ্যক বিদেশি নাগরিক অবস্থান করেন। তারা মূলত আন্তর্জাতিক বিভিন্ন বেসরকারি উন্নয়ন সংস্থার (এনজিও) কর্মী। বসবাসের পাশাপাশি বিনোদনের জন্যও তারা ট্যুরিস্ট স্পটগুলোতে আসেন, বিচে নামেন। আগে সন্ধ্যার পর বিচে (সমুদ্র সৈকত) যাওয়া নিরাপদ মনে করতেন না পর্যটকরা। এখন সেই ভয় আর নেই। আমরা (ট্যুরিস্ট পুলিশ) তাদের নিরাপত্তায় অধিক যত্নশীল। কারণ, বিষয়টি দেশের ভাবমূর্তির সঙ্গে সরাসরি জড়িত। আশা করছি আমাদের এ প্রয়াস বিদেশি ট্যুরিস্ট আকর্ষণে গুরুত্বপূর্ণ ভূমিকা রাখবে।\nবাংলাদেশ পর্যটন করপোরেশনের ব্যবস্থাপক (জনসংযোগ) মো. জিয়াউল হক হাওলাদার বলেন, বিদেশিদের জন্য সৈকতের লাবণী পয়েন্টকে তৈরি করা হচ্ছে। বিচটি অত্যন্ত জনপ্রিয় ও মানসম্মত। এখান থেকে খুব ভালো সূর্যাস্ত দেখা যায়। এ পয়েন্টের আশপাশে বিদেশিদের জন্য আন্তর্জাতিক মানের হোটেল, রেস্টুরেন্ট, এক্সিবিশন সেন্টারসহ নানা সুযোগ-সুবিধার ব্যবস্থা করা হবে। এছাড়া লাবণী পয়েন্টে ঝিনুক মার্কেটের সামনে ‘লাবণ্য’ নামের একটি অত্যাধুনিক মোটেল তৈরি করা হবে। মূলত দেশি-বিদেশি তরুণ পর্যটকদের দৃষ্টি আকর্ষণ করবে এ মোটেল। ইতোমধ্যে মোটেলটির ড্রয়িং ডিজাইন তৈরি হয়েছে।\nএ প্রসঙ্গে বিশিষ্ট এভিয়েশন বিশেষজ্ঞ ও ইউএস-বাংলা এয়ারলাইন্সের মহাব্যবস্থাপক (জনসংযোগ) মো. কামরুল ইসলাম বলেন, বিভিন্ন দেশে অবস্থিত বাংলাদেশের দূতাবাসগুলোর হলিডে উইংকে আরও বেশি সক্রিয় হতে হবে। সেখানে বাংলাদেশের পর্যটনের ব্র্যান্ডিং করতে হবে। তাদের সঙ্গে দেশি এয়ারলাইন্স হিসেবে আমরাও সাপোর্ট দিতে পারি। পাশাপাশি দেশের ট্যুর অপারেটরদেরও এগিয়ে আসতে হবে। সবাই সমন্বিতভাবে কাজ করলে আরও বেশি সংখ্যক বিদেশি পর্যটক পাবে বাংলাদেশ।\nএ প্রসঙ্গে বেসামরিক বিমান পরিবহন ও পর্যটন মন্ত্রণালয়ের প্রতিমন্ত্রী মো. মাহবুব আলি বলেন, ‘কক্সবাজারের উন্নয়নে আমরা আন্তর্জাতিক বিমানবন্দর নির্মাণ করছি। যাতে একজন বিদেশি পর্যটক নিজ দেশ থেকে সরাসরি কক্সবাজারে এসে নামতে পারেন। এছাড়া সমুদ্রের পাড় ঘেঁষে হচ্ছে বিমানবন্দরের দৃষ্টিনন্দন রানওয়ে। বিদেশিদের জন্য আলাদা ট্যুরিস্ট জোন করা হবে, সেখানে তাদের বিনোদনের সব ব্যবস্থা থাকবে। উন্নত হোটেল-মোটেল নির্মাণ হবে, হবে রেস্টুরেন্ট। পাশাপাশি তাদের শতভাগ নিরাপত্তা নিশ্চিত করা হবে।’


সম্পাদকীয় ৮:৫৫ অপরাহ্ণ, মার্চ ২৩, ২০২০\nপেশাগত দায়িত্ব পালনে মাঠপর্যায়ে কাজ করতে হচ্ছে আইনশৃঙ্খলা রক্ষাকারী বাহিনীর সদস্যদের। বিশ্বজুড়ে যে করোনা ঝুঁকি, তার ঢেউয়ে জেরবার হচ্ছে বাংলাদেশ। আশঙ্কায় দিন কাটাচ্ছেন লাখো মানুষ। সাধারণ মানুষ ও করোনা ভাইরাসে আক্রান্তদের সুরক্ষায় চিকিৎসকরা যেমন নিবেদিত প্রাণ তেমনি আইনশৃঙ্খলায় নিয়োজিত কর্মীরাও তাদের সর্বোচ্চ চেষ্টায় মানুষের সেবা করে যাচ্ছেন। একই চিত্র বাংলাদেশেও। মানুষের নিরাপত্তার পাশাপাশি কোয়ারেন্টাইন ও লকডাউনের ঘোষণা কার্যকরে কাজ করে যাচ্ছে পুলিশ ও র‌্যাব। প্রস্তুতি আছে বিজিবিরও। সংশ্লিষ্টরা জানিয়েছে, নিজেদের সুরক্ষার জন্য বিশ্ব স্বাস্থ্য সংস্থার নির্দেশনা মেনে দায়িত্ব পালন করছেন আইনশৃঙ্খলা বাহিনীর সদস্যরা।\nএ বিষয়ে গতকাল প্রতিবেদন প্রকাশিত হয় খোলা কাগজে। বাংলাদেশ পুলিশ হেড কোয়ার্টার্সের মিডিয়া উইংয়ের এআইজি সোহেল রানা বলেন, করোনা ভাইরাসের প্রাদুর্ভাব দেখা দেওয়ায় আমরাও শঙ্কিত, তারপরও জনস্বার্থে জীবনের ঝুঁকি নিয়ে কাজ করে যাচ্ছে পুলিশ। তাদের অফিস ডিউটি থেকে শুরু করে সব কাজেই সচেতনতার পাশাপাশি স্বাস্থ্য অধিদফতরের নির্দেশনার আলোকে নিজেদের সুরক্ষা করে যাচ্ছেন। প্রতিনিয়তই মাস্ক, হ্যান্ড স্যানিটাইজার ও পরিষ্কার পরিচ্ছন্নতার পাশাপাশি করোনা থেকে রক্ষার জন্য যা যা প্রয়োজন সব ধরনের ব্যবস্থা গ্রহণ করেছে পুলিশ। তাছাড়া অফিসের প্রবেশমুখগুলোকে এককেন্দ্রিক করে নিয়মানুসারে চেক করে ভেতরে ঢুকতে দেওয়া হচ্ছে। এমনকি যেসব গাড়ি ব্যবহার করা হচ্ছে সেগুলো জীবাণুনাশক স্প্রে দিয়ে জীবাণুমুক্ত করার ব্যবস্থা গ্রহণ করা হয়েছে।\nযারা বিভিন্ন বাড়িতে কোয়ারেন্টাইনের দায়িত্বে রয়েছেন সেখানেও নিয়ম মেনেই দায়িত্ব পালন করছেন তারা। তাছাড়া প্রয়োজন ছাড়া কোথাও মুভমেন্ট যেন না করেন সেদিকে নির্দেশনা দেওয়া হয়েছে। পুলিশের প্রতিটি ইউনিটে পুলিশের জন্য কোয়ারেন্টাইনের ব্যবস্থাও করা হয়েছে বলে জানান তিনি। এমনকি পুলিশের জন্য রক্ষিত প্রতিটি হাসপাতালেও পর্যাপ্ত চিকিৎসার ব্যবস্থা গ্রহণ করা হয়েছে। পুলিশের পাশাপাশি র‌্যাব নিজেদের সুরক্ষায় প্রস্তুতি গ্রহণ করেছে। র‌্যাবের মিডিয়া উইংয়ের পরিচালক লে. কর্নেল সারওয়ার বিন কাশেম বলেন, র‌্যাবের প্রতিটি সদস্যকে স্বাস্থ্য নিরাপত্তার বিষয়টি প্রাধান্য দিয়ে কাজ করতে নির্দেশনা দেওয়া হয়েছে। স্বাস্থ্য সুরক্ষায় পর্যাপ্ত হ্যান্ড গ্লাভস, মাস্ক, স্যানিটাইজারসহ কিছু মেশিনারিজ সংগ্রহ করা হয়েছে। তাছাড়া আসামি ধরার ক্ষেত্রেও সাবধানতার পাশাপাশি স্বাস্থ্যবিধির নিয়ম মেনে চলেন সেই নির্দেশনাসহ প্রতিটি ইউনিটে তথ্য প্রদান করা হয়েছে।\nবিজিবির ডিরেক্টর অপারেশনস লে. কর্নেল আশিকুর রহমান বলেন, বিজিবি যেহেতু প্রত্যন্ত এলাকায় বর্ডারে দায়িত্ব পালন করে যাচ্ছে সেহেতু সব সদস্যের করোনা ভাইরাস থেকে নিজেদের রক্ষার জন্য স্বাস্থ্য সুরক্ষার প্রয়োজনীয় সব ব্যবস্থার নির্দেশনা প্রদান করা হয়েছে। নিজেরা সচেতন থেকে যেন অন্যদেরও সচেতন করতে পারেন সেটি নিয়ে কার্যক্রম চালিয়ে যাচ্ছেন তারা। এ দুর্যোগে আইনশৃঙ্খলা রক্ষাকারী বাহিনীর স্বাস্থ্য সুরক্ষায় নিজেরাই মনোযোগী হবেন, স্ব স্ব বাহিনীর পক্ষে বিশেষ তদারকি করা হবে বলেই আমাদের প্রত্যাশা।